
VLERËSIME PËR LIBRIN “FUQIA E MENDIMEVE” 


Askush nuk është i përkryer, por mund të bëheni të tillë. Libri 
“Fuqia e mendimeve” do t'ju ndihmojë të ndryshoni qëndrimin 
dhe sjelljen, duke ju bërë një njeri më të mirë. 

Libri ka si qëllim të tregojë se disa sjellje, të cilat të gjithë 
ne i njohim, por fatkeqësisht i harrojmë, mund të ndryshojnë 
mënyrën tonë të të jetuarit, zakonet, pikëpamjet tona, mënyrën 
se si i shohim gjërat, aftësinë për të menduar pozitivisht, dhe 
mund t'i japin ngjyra jetës sonë. 

Burbuqe Raufi, autorja e librit “Fuqia e mendimeve”, me një 
gjuhë shumë të thjeshtë, na jep një mësim për jetën. Mendoj se 
çdokush që ka nevojë për një drejtim të ri në jetë, veçanërisht 
kur ndodhet në situata të pashpresa, duhet të lexojë këtë libër të 
shkëlqyer, i cili do t'ju ndihmojë të keni sukses në çdo fushë të 
jetës. Të gjithë mund të përfitojnë duke lexuar këtë libër. 

Nëse libri e ka një çmim, ajo që mësojmë prej tij, është e paçmuar. 
- IGOR ELISEEV, SHKRIMTAR DHE ESEIST RUS. 


“Fuqia e mendimeve” është historia e një gruaje që fiton besimin 
në vetvete. Në qarqet shpirtërore, kjo njihet me termin “krijues 
i ndërgjegjshëm” dhe është një nga gjërat më të vështira për 
njeriun. Është kaq e vështirë, saqë të rrallë janë ata që e bëjnë 
një gjë të tillë. Jeta i nxit gjithnjë e më tepër njerëzit t'i largohen 
këtij mendimi dhe libri “Fuqia e mendimeve” është një shembull 
i përkryer. 


- AURUM REVIEVVS 


Ky është vërtet një libër i shkurtër, por ama trajton një histori 
shumë prekëse, nga fillimi deri në fund. Është një libër që të 
frymëzon, i cili më bëri të besoja te mrekullitë. 
“Isha në zonën e mrekullive.” 

- THE BOOKISH HOVVLER 


Duke lexuar këtë libër, ju do të përjetoni eksperiencën e autores 
dhe do të udhëtoni në mendimet e saj. Ajo i shpreh përjetimet 
e saj me një gjuhë të thjeshtë. Duke treguar eksperiencën e saj 
ajo do të ndihmojë shumë njerëz që gjenden në një situatë të 
ngjashme. Në të gjithë librin, autorja e vë theksin te mendimet 
pozitive. 
Nëse jeni në kërkim të një libri të shkurtër, por mjaft 
domethënës, ky është i duhuri. 
- RANDOM ACTS OF BOOKS 


Do ta ruaj thellë në mendje e në zemër këtë libër, që të di si të 
përballem me problemet. Siç thotë edhe vetë autorja: “Gjithçka 

e ka zanafillën te mendja”. 
- ARNILD ALDEPOLLA NGA BooKS AND FANARTS, 
FILIPINE 


Ky libër i shkurtër ishte si një shkollë e vërtetë për mua. Cilat 
ishin pjesët që më pëlqyen më tepër” Çdo paragraf, çdo rresht, 
çdo fjalë. Kjo histori është një thesar dhe të bën të reflektosh për 
kuptimin e vërtetë të jetës: çdo çast duhet jetuar sikur të jetë i 
fundit. 


- JESSICA ËsPposiTO, ITALI 


Një punë e mrekullueshme, të cilën ia rekomandoj kujtdo, jo 
vetëm atyre që vuajnë nga një sëmundje e tmerrshme, por edhe 
atyre që ankohen nga budallallëqe si moti apo puna. Thjesht 
përpiquni dhe jetoni sa më mirë të mundeni, sepse një ditë, 
papritur, gjithçkaje mund t'i vijë fundi. 

- THE LITTLE BOOK OTTER 


Është një vepër e shkruar bukur, një punë e shkëlqyer që tregon 
forcën dhe lidhjen e pastër mes mendjes dhe trupit. Zonja Raufi 
besoi në fuqinë e mendjes së saj, dhe kjo i riktheu shëndetin. 
Historia e saj personale na mbush të gjithëve me shpresë. 

- KATHI DASILVA, FLORIDA 


Sa më shumë që e lexoja, aq më shumë më dukej sikur isha edhe 
unë atje, me mjekët, në klinikë dhe dëgjoja rezultatet. Me fuqinë 
e mendimeve pozitive, ndiej se kam rilindur. 

- TRACY GILMORE, SHKRIMTARE, VIRXHINIA 


Një libër mjaft i thjeshtë dhe i shkurtër. Kjo histori është historia 
e shumë prej nesh dhe një thirrje për të kuptuar se çfarë është 
më e rëndësishme në jetë dhe sa të aftë jemi për të ndryshuar 
dhe shëruar gjithçka. 

- MARCELLA R.ZAPPIA 

Për shkak të natyrës dinamike të internetit, çdo adresë interneti në këtë libër mund të 
ketë ndryshuar që nga data e botimit dhe mund të mos jetë më e vlekshme. 


Në këtë libër, autorja nuk jep këshilla mjekësore, nuk përshkruan ndonjë teknikë 
për trajtimin fizik dhe mendor ose për probleme shëndetësore, as në mënyrë të 
drejtpërdrejtë dhe as në mënyrë të tërthortë. 


Qëllimi i saj i vetën është të ofrojë informacione të përgjithshme që ju ndihmojnë 

të gëzoni gjendje të mirë emocionale dhe shpirtërore. Në rast se ju përdorni ndonjë 

informacion nga ky libër, gjë që është e drejta juaj, autorja dhe botuesi nuk marrin 
asnjë përgjegjësi për veprimet tuaja. 

Kam lexuar dhe dëgjuar histori e përjetime nga më të 
ndryshmet, të cilat më kanë bërë të qesh e të qaj, më 
kanë frymëzuar dhe frikësuar, por, në fund të fundit, ato 
ishin përjetimet e të tjerëve, çmë hynin në punë mua... 
Kur i mbaroja së lexuari, mësoja aty-këtu diçka të re, por 
koha bënte të vetën dhe një pjesë e këtyre informacioneve 
binin në harresë apo i fshija qëllimisht nga mendja, me 
mendimin se nuk do të më hynin në punë asnjëherë. 

Sot, pas disa vitesh mjaft të rëndësishme, pas shumë 
ulje-ngritjesh, pas një odiseje shpirtërore tejet të lodhshme, 
jam ulur përpara laptopit për të shkruar historinë e jetës 
sime dhe për ta ndarë atë me të tjerët. 

Nuk di nga t'ia nis,aq shumë përjetime mbart kjo histori, 
aq shumë ndjenja më kanë pushtuar gjatë asaj kohe. E ulur 
para laptopit, ia kam ngulur sytë fletës së bardhë në ekran, 
duke u përpjekur të kujtoj ngjarjet, ndjenjat, fotografitë, 
mendimet, t'i zgjedh e t'i rendis me radhë, pa përjashtuar 
asgjë. 

Historia ime nuk është si ato historitë që mund të keni 
dëgjuar nga të njohurit dhe miqtë, nga ato që keni lexuar 


në ndonjë libër apo që keni parë në ndonjë film. Kjo nuk 

është as historia e ndonjë personi të jashtëzakonshëm 
që nga “askush” u bë “dikush”, nuk ka lidhje me njerëzit 
e famshëm ose me jetën e hershme dhe të tashme të 
miliarderëve, nuk është as historia e ndonjë arritjeje 
shkencore apo mjekësore, as biografia e ndonjë politikani, 
këngëtari, aktori apo shkrimtari shumë të rëndësishëm, 
nuk është as ndonjë histori dashurie. Mos prisni asgjë të 
tillë në këtë libër. 

Lëreni për një çast librin mënjanë dhe imagjinoni: 

Jeni ulur në stolin e një parku magjepsës dhe keni kohë 
sa të doni. Një grua në moshë të mesme afrohet dhe ulet 
pranë jush. Ajo është rreth të dyzetave dhe vjen nga një 
vend i Ballkanit, për të cilin mund të keni dëgjuar ose 
jo, por kjo nuk ka fort rëndësi, se të gjithë jemi njësoj, 
pavarësisht se ku jetojmë, sepse, mbi të gjitha, jemi njerëz. 

Edhe ajo (unë) nuk e di as kush jeni ju e as prej nga 
vini. Ajo është e gatshme të ulet pranë jush dhe t'ju tregojë 
historinë dhe ndjenjat e saj më të thella. Është e gatshme 
të ndajë me ju çdo detaj, dhe jo për të mirën e saj, por 
tuajën. Të gjithë kanë nevojë për këtë, por jo të gjithë janë 
aq të vetëdijshëm. Të mbyllur në guaskën e tyre, në atë që 
egoja personale do të besojë, të gjithë besojnë se dinë çdo 
gjë. 

Së pari, ajo ka disa pyetje për ju. 

A jeni gati që të më besonit 

A jeni gati të besoni se një libër mund të ndryshojë 
jetën” 


Nëse jo, jeni të lirë të shijoni bukurinë e parkut, ajrin 

e pastër dhe jetën tuaj, madje mos humbni kohë, sepse 
jeta është shumë e shtrenjtë. Nëse po, atëherë gruaja që 
është ulur pranë jush, është e gatshme të hapë zemrën e 
të tregojë gjithçka, ashtu si mund të hapet një trup në një 
tavolinë kirurgjie, për të shqyrtuar me kujdes çdo qelizë e 
për ta ngritur sërish në këmbë këtë trup, duke i dhuruar 
gjënë më të çmuar, JETËN. 

Nëse jeni të gatshëm ta besoni historinë e saj, nëse vërtet 
keni dëshirë ta BESONI, jeni në vendin dhe në kohën e 
duhur. 

Çfarëdo problemi që mund të keni, edhe nëse jeni 
diagnostikuar me një sëmundje të pashërueshme, keni 
probleme të tjera që ua vështirësojnë jetën apo jeni duke 
u përpëlitur me veten tuaj, më besoni, gjithçka është në 
mendjen tuaj: ato janë vetëm ca imazhe të pavërteta. 

Për gjithçka që përmenda më sipër, do t'ju jap shumë 
shembuj, vetëm duhet të keni durim që të vazhdoni 
të lexoni, dhe vullnet që t'i provoni këto teknika dhe të 
ndryshoni. 

Gjithmonë kujtoni këto fjalë: “Kur vemja mendoi se jeta 
e saj kishte mbaruar, u shndërrua në një flutur.” (Hotuert, 


2006) 

Kam kuptuar se kam jetuar kryekëput gabim. Para tre 
vjetësh, kisha një jetë të zakonshme. Sapo isha kthyer nga 
leja e lindjes dhe gjatë gjithë asaj kohe iu përkushtova 
vetëm djemve të mi, duke u falur kujdes dhe dashuri. Ata 
ishin gjëja më e bukur që më kishte ndodhur. I kujtoj me 
shumë kënaqësi çastet kur ata erdhën në këtë botë, minutat 
e para kur i kam marrë në duar. Kur shoh dy djemtë e mi, 
mbushem me jetë dhe kuptoj se ata janë arritja ime më e 
madhe. 

Asokohe, përpiqesha të isha një nënë e përkryer, por 
vështirësitë me të cilat përballesha, ishin të shumta, si: 
pagjumësia, situatat stresuese me foshnjën e sapolindur 
dhe me djalin e madh që sapo kishte filluar klasën e parë 
dhe e kishte të vështirë të përshtatej në shkollë. Gjatë 
asaj periudhe, kalova edhe një sërë peripecish të tjera, si: 
theva krahun dhe mezi arrija të ushqeja foshnjën me gji, u 
operova nga apendiciti e, si pasojë, më iku qumështi i gjirit 
dhe e pata shumë të vështirë ta mësoja foshnjën të pinte me 
biberon. Kisha gjithashtu probleme me thonjtë e këmbëve, 
që më shkaktonin dhimbje të tmerrshme, saqë edhe gjatë 
dimrit u detyrova të mbaja sandale. Migrena më shfaqej 

vazhdimisht, isha mbipeshë dhe mund të listoj probleme 
pa fund. Nuk po arrija të përshtatesha as me situatën e 
re. Tashmë kisha dy djem dhe secili kërkonte vëmendje të 
plotë nga ana ime, kurse unë e kisha më të lehtë të qaja, 
sesa të gjeja mënyrën për të përmbushur nevojat e tyre. Më 
vinte keq për fëmijët e mi dhe mendoja se çdo gjë që bëja, 
ishte e pamjaftueshme. 

Në atë kohë, punoja si mësuese e gjuhës angleze - ishte 
puna që kisha ëndërruar gjithmonë - në një shkollë të 
mesme dhe ndërkohë punoja edhe për temën e ELI-së 
(English Language Teaching). Ishte një periudhë me shumë 
ngarkesë. Çdo ditë, kisha një mal me gjëra që duheshin 
bërë, por koha dhe energjia nuk më mjaftonin kurrë. 
Fatmirësisht, jam martuar me një njeri të mrekullueshëm 
dhe ndihesha e plotësuar. Im shoq më përkrahte dhe më 
ndihmonte për çdo gjë, por, asokohe, këto nuk më hynin 
në sy dhe ndieja se nuk më mjaftonin. Kërkoja gjithmonë 
e më shumë. 

Teksa përpiqesha të arrija përsosmërinë, kaloja shumë 
kohë në shkollë duke punuar, pastaj duke u marrë me punët 
e shtëpisë, duke punuar për temën, duke gatuar, duke u 
kujdesur për fëmijët dhe gjithmonë e më shumë e nxisja 
veten të jepja maksimumin dhe më të mirën time. 

Nuk isha aspak optimiste. Priresha të shihja anën 
negative të gjërave që ndodhnin rreth meje, ndaj shpeshherë 
isha e nervozuar, e stresuar dhe tepër e lodhur. 

Më kujtohet që i thosha tim shoqi: “Nuk duroj dot 


më, nuk mund ta përballoj. Më mirë të kem një sëmundje 

të rëndë e të shpëtoj njëherë e mirë nga kjo jetë dhe kjo 
torturë.” 

Ai tregohej gjithmonë i sjellshëm e i durueshëm me 
mua dhe më qetësonte, duke më treguar se sa e bekuar 
isha nga jeta. Por mua gjithçka më dukej e errët, edhe pse 
kisha pranë bekimin më të madh, për të cilin nuk isha 
e vetëdijshme, bashkëshortin tim. Ai më ka qëndruar 
gjithmonë pranë, që nga çasti kur ramë në dashuri. Ne nuk 
i bëmë kurrë premtime njëri-tjetrit, por ai përmbushi të 
gjitha premtimet e pathëna, duke më dhënë mbështetjen 
për të cilën çdo grua ka nevojë. 

Gjatë shpërthimeve të mia emocionale, ai nuk më linte 
kurrë vetëm, më përqafonte fort kur qaja pa arsye dhe ma 
zbuste ankthin me durim. 

Nga ana tjetër, isha e fiksuar pas kilogramëve që kisha 
marrë gjatë shtatzënisë. Nuk e shikoja dot veten në pasqyrë 
dhe ankohesha për të gjitha veshjet që dikur më pëlqenin, 
por që tashmë nuk më bënin. Pra, urreja çdo gjë timen dhe 
gjithçka që më rrethonte. 

Historia që dua të ndaj me ju, nuk ka të bëjë me çastet e 
trishtimit që më kaplonte çdo ditë e që më ndiqnin si hije, 
nuk ka të bëjë as me pamjen time, me dështimet, sëmundjet 
apo dhimbjet e mia, por është shumë më e thellë se kaq. 
E gjithë kjo ka të bëjë me rrugëtimin tim në zbulim të 
vetvetes. Nuk e mohoj se “vdekja” ime ka qenë një përvojë 
e tmerrshme, apokaliptike, por sot jam shumë e lumtur 
dhe shumë mirënjohëse që isha unë e përzgjedhura për të 


përjetuar këtë ndodhi. Duket e frikshme, apo jo” 

Drejt së panjohurës 


24 prill 2012 
Prilli është muaji i rilindjes, muaji kur çlirohemi 
përfundimisht nga veladoni i ashpër i dimrit, por është 
edhe muaji kur ka lindur im bir. Për ditëlindjen e tij, 
organizuam një festë të madhe ku ftuam të gjithë miqtë 
e të afërmit tanë. Tradicionalisht, pjesa më e rëndësishme 
e festës është torta dhe im bir ishte shumë i kënaqur. 
Torta me shije çokollate dhe me një foto të ekipit të tij të 
preferuar, “Real Madrid” -it, ishte shumë e shijshme. Doja 
të shihja veç gëzim në sytë e tij të kaltër, që ndryshojnë 
shpeshherë ngjyrë, madje edhe sipas veshjes. Ia kisha ngulur 
vështrimin dhe e ndieja gëzimin e tij thellë brenda vetes. 
Nuk kam menduar për asnjë çast se ne jemi të ndryshëm, 
gjithmonë kam ndier se jemi një trup i vetëm, se fëmijët e 
mi janë pjesë imja, janë sytë, gjymtyrët dhe zemra ime. Për 


të parë gëzimin në sytë e tyre, gjithmonë u kam kushtuar 

vëmendjen e duhur organizimit të këtyre festave, të cilat, në 
kohën tonë, nuk kanë qenë kaq të bukura sa sot. Unë nuk 
i kam fikur kurrë qirinjtë e tortës, ndaj në çdo ditëlindje 
të tyre, festoja bashkë me ta, meqë ne jemi një: qeshja, 
vallëzoja e luaja njësoj si ata. Doja që për ta këto festa të 
ishin të paharrueshme. Ditëlindjet janë të jashtëzakonshme 
dhe e meritojnë të quhen “festa e jetës”, edhe pse çdo lindje 
dielli e çdo ditë e re është një ditëlindje më vete. 

Në ato çaste të paharrueshme të mbushura me lumturi, 
ndihesha shumë e gëzuar, por parandjenja se do të më 
ndodhte diçka e keqe, nuk më lëshonte asnjëherë. Besoja se 
pas një gëzimi, vjen gjithnjë një hidhërim. Një çast, ndjeva 
sikur diçka më goditi në kraharor, por nuk i kushtova 


shumë rëndësi. 


25 prill 2012 

Ora 3:00 e mëngjesit. 

Natën vonë, fillova të ndieja dhimbje të forta në fshikëz, 
aq sa nuk mund të flija. Zgjohesha dhe rrotullohesha në 
shtrat. Ndieja sikur më kishte kapluar një zjarrmi dhe se 
për të shpëtuar veten, duhej të kërkoja ndihmë. Ngrihesha 
dhe lëvizja nga një cep i dhomës në tjetrin, por nuk më 
bënte zemra të zgjoja askënd, sepse e dija sa të lodhur ishin. 
Nuk dija ç'të bëja, edhe pse shqetësime të tilla i kisha ndier 
edhe më parë. Në të tilla raste, mjekja më jepte injeksione 
që mi qetësonin dhimbjet menjëherë, por kësaj radhe ishte 
e pamundur, sepse kishte kaluar mesi i natës dhe në shtëpi 


nuk kisha asnjë qetësues. 

Shkova në tualet për të urinuar, por nuk munda, 
sepse dhimbjet sa vinin e shtoheshin e po bëheshin të 
padurueshme. Kur u ngrita, pashë se VVC-ja ishte mbushur 
me gjak. U tmerrova. Nuk më kishte ndodhur kurrë një gjë 
e tillë dhe pyesja veten se ç'mund të ishte, çfarë po ndodhte 
me mua. E tmerruar, vrapova të Zgjoja tim shoq. 

- Kam hemorragji, kam shumë dhimbje dhe jam shumë 
e frikësuar. Ngrihu të shkojmë te doktoresha, - i thashë 
dhe e kisha humbur fare toruan. 

Im shoq, Gazi, e ngiste makinën si i marrë, piskamat 
e mia ia kishin futur dridhmat deri në palcë. Doktoreshë 
Jeta na kishte thënë se në raste emergjence, nuk duhej 
të ngurronim dhe meqë ky ishte një rast i tillë, e zgjuam 
nga gjumi. Sa hap e mbyll sytë, ajo më bëri një gjilpërë 
për qetësimin e dhimbjeve dhe na sugjeroi të shkonim në 
spital e të bënim një kontroll të hollësishëm me ultratinguj 
për veshkat. 

- Duhet të shkoni patjetër, - tha ajo. - Mund të jetë 
ndonjë infeksion, por duhet të sigurohemi, që kjo të mos 
ndodhë më. - Buzëqeshi e më pas vazhdoi: - Edhe unë 
kam probleme të tilla dhe e di shumë mirë se ç dhimbje 
janë. - Ajo gjithmonë dinte si të më qetësonte. 

Meqë dhimbja më kaloi, mendoja se kontrolli me 
ultratinguj nuk ishte ndonjë gjë urgjente, kështu që lashë 
një orar vizite në spitalin shtetëror (në mënyrë që të mos 
shpenzoja më kot nëpër spitalet private). 

Vizita ishte një javë më vonë dhe gjatë gjithë kësaj jave, 


nuk pata më asnjë shqetësim, por, meqë kisha lënë takim, 

vendosa ta shfrytëzoja, me shpresën se do të merrja vesh 
se çfarë kisha dhe do të trajtohesha, që ato dhimbje të 


tmerrshme të mos më përsëriteshin më. 


2 maj 2012 

Kishte kaluar një javë që nga dita kur pata ato dhimbje 
të tmerrshme. Në spital, shkova pak më herët dhe po 
prisja në korridor. Nuk e mbaja mend se kur kisha qenë 
aty për herë të fundit, të paktën në atë repart, ndoshta kur 
kisha vizituar ndonjë të afërm. Në repartet e tjera, më kish 
rastisur të shkoja, por aty nuk kisha qenë kurrë. 

Spitali ishte një godinë e ndërtuar në periudhën e 
komunizmit, ndoshta pesëdhjetë-apo gjashtëdhjetëvjeçare, 
dhe nuk kish ndryshuar thuajse fare nga sa e mbaja mend. 
Kishte po atë dysheme me pllaka të plasaritura gri, po ato 
dyer e dritare të thyera, po atë tavan të dëmtuar, po ato mure 
me suva të rënë, po atë aromë betadine apo detergjenti të 
përdorur me shumicë, për të treguar se higjiena ishte e 
rëndësishme. 

Teksa hidhja sytë vërdallë, vura re se një derë ishte 
e hapur dhe nga kureshtja u afrova të shihja brenda. 
Shtretërit dukeshin për faqe të zezë, dyshekët të dëmtuar 
sa më s'ka, pa çarçafë dhe gjithë njolla gjaku. U tmerrova 
e po më dukej vetja sikur gjendesha në skenën e ndonjë 
filmi horror, ndaj u ktheva sërish në vendin tim dhe u ula 
të prisja radhën. 

Spitalet janë institucionet më të rëndësishme shënde- 


tësore, megjithatë shumë pak investime bëhen në to. 

Një grua e moshuar, e veshur me një pallto të gjatë të 
kadifenjtë dhe me shami në kokë, u ul pranë meje dhe filloi 
të më fliste. U përpoqa ta shmangia, por ajo vazhdonte të 
tregonte. Për gati tri minuta, më tregoi gjithë historinë e 
jetës së saj dhe për njerëzit që njihte. Në ato çaste, nuk 
doja të dëgjoja asgjë dhe nuk më interesonin aspak bisedat 
e saj. Më bëri përshtypje se si nuk u lodh së foluri, si nuk 
dinte të pushonte. E zënë ngushtë, herë pas here, tundja 
kokën, që të dukesha sikur po e dëgjoja. Pasi më tregoi për 
të gjithë anëtarët e familjes, kur ishin martuar, sa fëmijë 
kishin dhe me çfarë merreshin, filloi të më tregonte edhe 
çfarë sëmundjesh kishte gjithsecili. Më tregoi edhe për 
nipin e saj që sapo kishte ndërruar jetë nga një sëmundje 
në veshka, dhe kjo ishte arsyeja pse kishte ardhur të bënte 
një kontroll. 

“Prandaj i urrej spitalet”, - thashë me vete. 

Aty vërtitet një energji negative që të vjen nga të gjitha 
anët, e sidomos nga gojët e njerëzve me të cilët bisedon. 

“Por unë nuk kam asnjë problem, - ngushëlloja veten, - 
ndërsa njerëz të tillë duket sikur mezi presin të sëmuren. 
E përse do të ngrihej një njeri të vinte këtu e të bënte 
një kontroll vetëm se dikush ka vdekur kohët e funditr 
Gjepural Sa të mbaroj punë këtu, do të iki një orë e më 
parë në shtëpi.” 

Për fat të mirë, radha më erdhi më shpejt nga sa e kisha 
menduar. Dikush thirri emrin tim dhe hyra në sallën e 
vizitave. Doktoreshë Zora, një grua rreth të pesëdhjetave, 
me flokë të shkurtër ngjyrëkafe dhe me përparëse të bardhë, 

më tregoi se çfarë duhej të bëja, pa më pyetur paraprakisht 
për asgjë. Mendova se gjithë ç'i duhej, ishte e shkruar në 
rekomandim, kështu që ajo e dinte saktësisht se çfarë duhej 
të bënte. 

U shtriva në shtratin e vjetër e të shtrembëruar, ndërsa 
ajo më hodhi një sasi xheli në bark dhe filloi të vërtiste 
pajisjen, që nuk e kisha idenë se si quhej. Ndihesha aq e 
qetë, saqë nuk e kisha mendjen te mimika e fytyrës së saj 
teksa shikonte ekranin. Hidhja vështrimin përreth dhe 
nuk mund ta besoja se në ç'gjendje e kishim katandisur 
sistemin shëndetësor. Pajisjet përreth ishin po aq të vjetra 
sa edhe unë. 

Papritmas, ajo më pyeti me një zë të çuditshëm: 

- Keni bërë ndonjëherë më parë eko veshkash” 

- Jo, kjo është hera e parë, - iu përgjigja me zë të ulët. 

- E çuditshme, - tha ajo. - Shoh një masë në veshkën 
tuaj të majtë. Nuk mund të them saktësisht se çfarë është, 
por mos u shqetësoni. 

Unë kisha një masë në veshkë dhe nuk duhej të 
shqetësohesharl 

Jo vetëm që u shqetësova, por u trondita. Si asnjëherë më 
parë, rrahjet e zemrës sime tingëllonin si tiktaket e një mine 
me sahat. Më dukej sikur kraharori do të më shpërthente. 
Mjekja, duke u përpjekur të tregohej e sjellshme, tha: 

- Mund të mos jetë asgjë serioze. 

Fakti që ajo po e Zgjaste bisedën, më bënte të ndihesha 
më keq, sikur do të më binte të fikët. 


- Për të qenë të sigurt, shkoni të bëni një rezonancë 

magnetike dhe më sillni rezultatet sa më shpejt që të jetë e 
mundur. Kështu, do të kemi një ide më të qartë se me çfarë 
kemi të bëjmë. 

Atë çast, doja të qetësohesha dhe përpiqesha të gënjeja 
veten, duke fajësuar të tjerët. Doja të bindesha se asgjë nga 
ato që kisha dëgjuar në atë dhomë vizitash, nuk ishte e 
vërtetë, kështu që vazhdova monologun në kokën time: 

“Ajo as që e ka idenë se çfarë po thotë. Do të jetë nga ata 
mjekë që e kanë blerë diplomën.” Por kjo nuk ishte aspak e 
vërtetë. Mendimi që më rrihte në kokë, nuk kishte vend ku 
të rrinte, sepse, në të vërtetë, doktoreshë Zora ishte mjaft 
e zonja. Më në fund, arrita të nxirrja dy fjalë nga goja e të 
bëja një pyetje: 

- Për çfarë bëhet fjalë, mund të jeni më e qartë” Çfarë 
është ajo masër 

- Mund të jetë një tumor, por ndoshta edhe një hije 
që krijojnë kristalet, prandaj ju sugjerova të bënit një 
rezonancë, për të qenë më të saktë dhe më të sigurt, - u 
përgjigj ajo. 

Nuk doja t'i besoja. Nuk e dija se sa arrinte të shihte 
ajo në monitor, imazhet e ekove më janë dukur gjithnjë të 
turbullta. M'u kujtuan ekot që bëja gjatë shtatzënisë dhe 
mjeku që më thoshte: “I shikon duart, i shikon këmbët” 
Në të vërtetë, unë nuk shikoja asgjë, vetëm një hije që 
lëvizte, praninë e së cilës e ndieja deri në palcë. 

U ngrita rrëmbimthi me dëshirën për të dalë një orë 
e më parë nga ajo dhomë e mallkuar, por ajo më ndaloi 


për të më udhëzuar se ku duhej të shkoja. Teksa mbushte 

fletushkën, mbaj mend se i thashë një “në rregull” të thatë 
dhe u largova menjëherë. 

- Më sillni rezultatet sapo të jenë gati, - më tha 
ndërkohë që dilja. 

“Në më pafsh më këtu...” - thashë me vete duke 
përplasur derën dhe doja të ikja sa më larg që të ishte e 
mundur, sepse më dukej sikur po mbytesha. 

TUMORI As që më kishte shkuar ndonjëherë ndër 
mend se do të më ndodhte pikërisht mua. Këto gjëra 
të tmerrshme ndodhin shpesh, por u ndodhin vetëm të 
tjerëve. Jo mua, në asnjë mënyrël 

Dola jashtë, u ula te shkallët në hyrje të spitalit dhe 
mora frymë thellë. Doja të dija se çfarë po ndodhte, nëse 
isha në ëndërr apo në zhgjëndërr” Gjithçka mund të më 
ndodhte: të thyeja këmbën apo krahun, të kisha infeksione, 
migrenë, të ftohesha, por të kisha tumor, kancer” JOI Nuk 
mund të më ndodhte mua. Mund t'i ndodhë asaj plakës 
që fola më parë, mund t'i ndodhë këtij burri që mezi po 
ngjit shkallët ose kujtdo tjetër, por jo MUAI 

U ngrita dhe hodha sytë përreth. Më dukej sikur kisha 
humbur. Nuk po kuptoja më se ku isha, ku duhej të shkoja 
dhe çfarë duhej të bëja. Futa dorën në çantë e po kërkoja 
celularin. Ngaqë nuk po e gjeja dot, u nervozova aq 
shumë, sa doja ta flakja çantën në koshin e mbeturinave 
aty pranë. Isha nervoze dhe nën presion. E urreja çantën 
time, e urreja atë vend. Me këto mendime në kokë, fillova 
të ecja kuturu. 


Ishte një ditë e zymtë për mua. Pikat e para të shiut 

më binin në xhamat e syzeve, por vazhdoja të ecja kuturu. 
Isha e tërbuar. E vetmja gjë që mund të më qetësonte 
në ato çaste, ishte përqafimi i tim biri, të ndieja faqet e 
tij të buta, aromën hyjnore të lëkurës së tij dhe sytë që i 
shkëlqenin si dy diamante. 

Befas, dëgjova një zile celulari, por nuk po e kuptoja 
nga më vinte. Hodha sytë rreth e qark, por nuk pashë 
njeri. Papritmas, kuptova se ishte zilja e telefonit tim, i cili 
tringëllinte në xhepin e palltos. 

Ishte im shoq, shpëtimtari im, ndaj, pa u menduar fare, 
i thashë: 

- Mora fund, kam një tumor në veshkën e majtë. 

Edhe për të, ky lajm ishte i tmerrshëm. Erdhi 
menjëherë aty ku isha dhe filloi të më thoshte po ato 
gënjeshtra që i kisha thënë vetes pak më parë, se mjekët 
nuk dinin asgjë dhe se ata gaboheshin. Teksa i shpjegoja 
situatën, ai e ktheu makinën rrëmbimthi për në spital 
për të pyetur rreth rezonancës magnetike. Një infermiere 
na tha se spitali nuk e ofronte këtë shërbim, i cili kryhej 
vetëm në klinikën qendrore, por për këtë duhej të prisnim 
disa muaj. 

Sa qesharakel Unë nuk kisha durim të prisja as edhe 
një minutë më shumë e jo më disa muaj, ndaj e pyeta se 
çfarë mundësish të tjera kisha. 

- Ky shërbim ofrohet edhe në klinikat private në 
qytetin tonë, por kushtojnë shumë, - ma ktheu ajo. 

Edhe pse nuk e kishim shumën që ajo përmendi, e 
pyeta se ku mund të shkoja dhe nëse mund të më jepte 

ndonjë numër kontakti. Ajo u tregua shumë e sjellshme, 
na dha udhëzimet e duhura dhe, pa humbur kohë, u 
nisëm për atje. 

Në ato çaste, doja vetëm të gjeja prova se e gjithë kjo 
situatë e krijuar nuk ishte veçse një gabim apo një makth 
nga i cili mezi po prisja të zgjohesha. 

Im shoq, Gazi,ishte gjithë kohën me mua dhe përjetonte 
të njëjtat ndjenja si unë. Të dy shpresonim me gjithë shpirt 
që të shihnim një dritë në fund të atij tuneli të errët. 

Ora shënonte njëmbëdhjetë, kurse takimin ma lanë në 
dy të pasdites. Gjithë procedura kushtonte 350 dollarë, një 
shumë që nuk e kishim. 

Në ato çaste hutimi dhe acarimi, askush nuk i ka 
mendimet të kthjellëta dhe unë bëra një gabim të madh e 
i telefonova nënës. E kuptova se u tregova shumë egoiste 
dhe nuk mendova për dhimbjen e saj pas këtij lajmi të 
tmerrshëm, por kisha nevojë për dikë që të më ngushëllonte, 
dhe i vetmi njeri tek i cili mund të mbështetesha në ato 
çaste, ishte nëna. 

E mblodha veten shpejt dhe nuk i tregova gjithçka, 
por i thashë vetëm nëse mund të më ndihmonte nga ana 
financiare. 

- Çfarë ka ndodhur” - më pyeti ajo e tmerruar. 

- Asgjë serioze, - iu përgjigja. - Është thjesht kontrolli 
rutinë që bëj për veshkat. 

Edhe pse e gënjeva, e dija fare mirë se si po ndihej 
ajo. Po të mos isha vetë nënë, ndoshta nuk do ta kuptoja 


ankthin e saj, por unë jam nënë dhe jam shumë e dhënë 

pas fëmijëve. Shpeshherë, rrija me orë të tëra dhe e shikoja 
tim bir kur flinte. Më kaplonte paniku sa herë që vija re se 
diçka nuk shkonte. E merrja herë pas here pediatren në 
telefon, e cila më sqaronte se gjithçka ishte normale. Çdo 
minutë tregohesha tepër vigjilente. Vëzhgoja çdo lëvizje 
të tyren dhe i kushtoja shumë vëmendje ushqimit: nëse 
hanin mjaftueshëm ose jo, sa vitamina apo proteina duhej 
të merrnin, sa orë duhej të flinin. Kjo ishte rraskapitëse, 
por unë ndihesha mirë vetëm nëse ata ishin mirë, ndaj dhe 
nuk e imagjinoja dot ç'mund të bëja, po të isha në vend të 
sime mëje: të merrja një lajm si ai që sapo i kisha dhënë 
asaj. Me siguri që do të kisha vdekur në vend. 

Duheshin edhe tri orë që të shkonim sërish në laborator, 
kështu që i sugjerova tim shoqi të më çonte në punë për 
t'i kërkuar drejtoreshës një ditë leje (punoja pasdite). Nuk 
doja t'i telefonoja, sepse, në të tilla situata, telefonatat 
duken të kota. 


KKK 


Kur hyra në shkollë, çdo gjë më dukej e turbullt. Të gjitha 
ndjenjat që më pushtuan në ato çaste,ishin të panjohura për 
mua dhe nuk kisha asnjë ide se si t'u bëja ballë atyre. Një nga 
kolegët mu afrua dhe më tha se kishin ardhur inspektorët 
për kontroll. Në një situatë tjetër, do të isha frikësuar - 
zakonisht, inspektorët janë makthi i mësuesve - por, për 
herë të parë, nuk më bëri aspak përshtypje, përkundrazi, e 
pyeta kolegun se ku mund ta gjeja drejtoreshën. Ai më tha 
se ishte së bashku me inspektorët në bibliotekën e shkollës. 

Kur shkova atje, të gjithë zgurdulluan sytë kur më panë. 
Një mësuese e thjeshtë, siç isha unë, nuk duhej të hynte 
kurrsesi ashtu, serbes-serbes, vetëm me një të trokitur. 
Mezi i përshëndeta dhe i kërkova drejtoreshës që të flisja 
me të. Ajo u kërkoi falje inspektorëve dhe doli menjëherë 
jashtë. Duke parë çehren time të përvuajtur, me sa duket e 
kuptoi se diçka nuk shkonte. 

- Si është punar - më pyeti me kujdes. 

Ndihesha aq e dobët atë çast, sa nuk nxirrja dot fjalë 
nga goja. Fillova menjëherë të qaja dhe ishte hera e parë 
që qaja në sy të dikujt, e mbi të gjitha, në mes të korridorit 
të shkollës. Çuditërisht, ajo më përqafoi sikur ta dinte se 
çfarë po ndodhte, ndërsa unë munda vetëm të pëshpëritja: 

- Kam nevojë për një ditë pushim që të bëj disa analiza, 
sepse kam tumor. 

Mënyra se sii thashë ato fjalë, mu duk shumë fëmijërore, 
por ndieja se më kishte dalë situata jashtë kontrollit, aq sa 
nuk po njihja më as veten. Po më shembej toka nën këmbë: 
çdo gjë që kisha ndërtuar me aq mund, të gjitha ëndrrat dhe 
shpresat e mia ishin bërë pluhur e hi në një çast të vetëm. 
Ndihesha sikur kisha shkelur në ndonjë gropë thithëse, që 
më tërhiqte poshtë gjithnjë e më shumë për të më dërguar 


në errësirën e pafund. 
ka 


Ja tek isha sërish duke pritur radhën për të bërë skanerin, 
këtë herë e shoqëruar nga im shoq. Infermierja më 


pyeti nëse vuaja nga diabeti dhe më kërkoi me mirësi të 

pija sa më shumë ujë që të mundja. Kur erdhi mjeku, e 
urdhëroi infermieren që të më injektonte paraprakisht 
lëngun radioaktiv e të më bënte gati për t'u shtrirë. Këtë 
ekzaminim e bëja për herë të parë. Duhej të shtrihesha 
dhe të hyja në atë pajisje të mallkuar elektronike, që dukej 
si një arkivol, pasi ky ishte shansi i vetëm për t'i treguar 
doktoreshë Zorës se ishte gabuar. Edhe pse më kalonin 
ethe në trup, isha e qetë. 

Më në fund, ekzaminimi mbaroi dhe rezultatet do të 
ishin gati pas disa minutash. Nuk doja të rrija më aty, ndaj 
i kërkova tim shoqi që të priste e t'i merrte ai përgjigjet. 
Ramë dakord të takoheshim më vonë në një lokal në qytet, 
aty ku takoheshim zakonisht gjatë pushimit. 

Kur ai erdhi, me një tufë dokumentesh në duar, isha 
duke pirë një “Nescafe” të nxehtë. U ul përballë meje dhe 
ishte tepër i mërzitur. Nuk e kisha parë kurrë në atë gjendje. 
Shpresoja të ishte i zemëruar me mjekët dhe se gjithçka 
ishte një gabim. 

Plagën në shpirt nuk ma hapi pamja e tij, por fjalët që tha: 

- Tani besoj se duhet të jesh e lumtur, - tha ai. - U 
konfirmua ajo që ke dëshiruar gjithnjë. Masa e gjetur është 
një tumor. - Ishte nxirë nga zemërimi dhe zhgënjimi, aq sa 
nuk guxonte as të më shikonte në sy. 

Ky ishte çasti i së vërtetës. Me ato fjalë, sapo mbolli 
thellë brenda meje ndjenjën e fajit. Ishte më se e vërtetë: 
vetë e kisha dashur, vetë e kisha kërkuar kushedi sa herë. 
Në njëfarë mënyre, dëshirat realizohen, edhe pse ato ishin 


vetëm fjalë të thëna në inat e sipër. 

U konfirmua. Atë çast, nuk mundesha as të qaja, as të 
flisja, as të mendoja, por vetëm të ndieja. Ndihesha fajtore 
dhe e penduar. 

Pas disa minutash heshtjeje, më në fund, arrita të 
nxirrja zë e të thosha diçka që mendoja se do të bashkonte 
copëzat e thyera, diçka që mund të ndizte një shkëndijë në 
atë errësirë të thellë. Thashë vetëm: 

- Më vjen keqi 

Pas atyre çasteve ku mbizotëroi një heshtje e thellë, ai 
u përgjigj: 

- Të vjen keq” Por ti vetë e ke kërkuar, - dhe më pas nuk 
pranoi të fliste më për këtë. Nuk më shihte në sy, kishte 
ulur kokën dhe dukej i përhumbur në mendime. 

- Të lutem, nuk ke pse sillesh kështu. Unë do të kërkoj 
një mendim të dytë, të tretë, dhjetëra, qindra mendime dhe 
nuk do të dorëzohem. Ata janë gabuar dhe unë do t'ua 
vërtetoj këtë, më kupton” 

Isha shumë e vendosur në ato që po thosha. Fjalët “Më 
vjen keq” kishin shumë rëndësi për mua dhe doja të ndreqja 
diçka. Doja me gjithë shpirt ta ndryshoja atë atmosferë të 
tmerrshme. Teksa u rikthehem tani atyre çasteve, nuk e 
njoh veten, më duket sikur nuk kam qenë unë, sikur në 


trupin dhe mendjen time ishte dikush tjetër. 


KAPITULLI II 


Fuqia e fjalëve 


Jo shumë ditë më vonë, lajmi kishte marrë dhenë. Pothuajse 
të gjithë e dinin. Drejtoresha u kishte treguar kolegëve 
të mi dhe nuk mund t'i duroja vështrimet e tyre plot 
keqardhje. Disa prej tyre donin që t'u tregoja për gjendjen 
time, ndërsa të tjerë silleshin sikur nuk kish ndodhur asgjë. 

U tregova prindërve, motrës, vëllait, miqve të ngushtë, 
jo se doja që ata të ndiheshin keq, por ngaqë në ato çaste të 
vështira njeriu ka nevojë, më shumë se kurrë, për përkrahje, 
sugjerime, këshilla dhe, mbi të gjitha, për dashuri. 

Ata pa dyshim që u tronditën dhe e kuptoj fare mirë 
ngurrimin e tyre ose faktin se nuk dinin si të reagonin, si 
të më ngushëllonin, sepse për të gjithë ishte një situatë e 
re. Më sugjeruan të bëja analiza të tjera, të shkoja edhe 
te ndonjë mjek tjetër. Vetëm im atë, një njeri i shkolluar, 
kimist dhe biolog i cili e njihte mirë kiminë, anatominë 


dhe funksionimin e trupit të njeriut, ishte optimist që në 

fillim. Ai më sqaroi situatën, duke u përpjekur të ngjallte 
shpresa tek unë, por në ato çaste hutimi, nuk më linte të 
qetë mendimi se vetëm mjekët i dinin këto gjëra. Ata ishin 
mjeshtrit e shëndetit tonë, mbikëqyrësit e mirëqenies sonë 
dhe se ne duhej të mbështeteshim vetëm tek ata. Nuk merrja 


parasysh asnjë mundësi tjetër, mjekët ishin Zotat e mi. 


11 maj 2012 

Një nga shoqet e mia më të mira më sugjeroi të bëja një 
kontroll te një mjek urolog, i cili ishte më i miri në qytet, 
doktor Alberti. Ajo më kishte lënë një vizitë. Shkova me 
tim shoq, time motër, me shoqen time dhe bashkëshortin e 
saj. Mbërritëm në orar. Dhoma e vizitave ndodhej në katin 
e parë të shtëpisë së tij. Ai i linte vizitat gjithnjë pas orarit 
të punës në spital. 

Brenda hymë ne të tre: unë, im shoq dhe ime motër, 
ndërsa shoqja ime me bashkëshortin e saj po prisnin jashtë. 
Kur hyra aty, u kujtova se e kisha parë edhe më parë atë 
vend, madje u kujtova edhe se kush ishte mjeku. Kishim 
qenë aty edhe më parë, kur kishim bërë nipin synet. Ai 
ishte rreth tetë vjeç dhe e dinte pse e kishim çuar atje. Mlë 
dukej sikur i dëgjoja ende të qarat dhe piskamat e tij. 

Që në fillim isha shumë skeptike për shkuarjen tonë atje. 
Druhesha se edhe ai do të më thoshte të njëjtën gjë. Doja të 
largohesha, por nuk mund t'u tregoja njerëzve të mi të dashur 
se si ndihesha në ato çaste, sepse nuk do të më kuptonin, 
ngaqë besonin se kishin bërë zgjedhjen e duhur: një mjek i 
shkëlqyer si ai do të ishte zgjidhja e problemeve tona. 

Mjeku hyri në dhomë dhe nuk më kujtohet nëse na 
përshëndeti apo jo. Përmendi bisedën telefonike dhe nisi 
të shikonte rezultatet e skanerit. Pasi i pa për disa sekonda, 
na u drejtua neve. 

- Nuk mund t'i pranoj rezultatet e kësaj klinike. Duhet 
të shkoni dhe të bëni një rezonancë tjetër, - tha dhe na 
këshilloi një klinikë në kryeqytet. 

M”u duk sikur mjeku dhe klinika e re ishin të lidhur 
dhe sërish priresha të fajësoja rrethanat dhe nuk pranoja 
të mendoja si specialistët. Askush nuk pipëtiu: të gjithë 
ishim përqendruar në fytyrën e tij serioze dhe dëgjonim 
me kujdes. Kur askush nuk foli, Gazi e pyeti: 

- Për çfarë bëhet fjalë, doktor” 

Për mjekun, kjo ishte diçka e zakonshme, një procedurë 
pune, dhe nuk i bënte aspak përshtypje, sepse kushedi sa 
pacientë kalonte në ditë. Ç'mund të ndodhte me të nëse do 
të përjetonte çdo rast” Mjeku sillej dhe vepronte vetëm në 
mënyrë profesionale, pa u prekur nga dhimbja jonë. 

- Nuk mund të them asgjë derisa të shoh rezultatet e 
reja të skanerit, - tha ai. - Si dhe analizat e tjera që do të 
bëjë pacientja. 

Të gjithë e prisnim një përgjigje të tillë. Veç këtyre 
fjalëve, ai nuk na sqaroi asgjë tjetër: çfarë analizash të 
tjera, nëse ishin të rrezikshme apo jo, e kështu me radhë. 
Ime motër, që është një natyrë e paduruar, shto këtu edhe 
situatën e krijuar, ndërhyri: 

- Doktor, ju lutem, na tregoni se çfarë është, ju lutemi - 
Edhe pse pyeti me mirësjellje, tonin e Zërit e kishte të lartë. 

Ai e kuptoi situatën tonë dhe ankthin që ndienim, dhe 
filloi të shpjegonte: 

- Është shumë herët për ta konfirmuar, por, me sa shoh 
këtu, punët nuk janë mirë. Tumori duket malinj dhe po 
vras mendjen se kur duhet të caktojmë ditën e operacionit 
për të hequr veshkën. Nuk mund ta them me saktësi nëse 
duhet hequr e gjithë veshka apo vetëm pjesa e prekur. 
Rreziku është shumë i madh dhe, fatkeqësisht, nuk ju 
garantoj dot asgjë. Operacioni mund të dalë me sukses, 
por mund të ndodhë edhe e kundërta. Vendimin duhet ta 
merrni ju, madje sa më shpejt që të jetë e mundur. 

Motra ime dhe Gazi i bënë edhe një sërë pyetjesh që ai 
ua sqaroi në gjuhën mjekësore, duke përmendur sistemin 
endokrin (nuk kisha asnjë ide se çfarë ishte ky). 

M”'u duk sikur më ra qielli mbi kokë. Nuk e di se 
ç'përjetuan të tjerët, por, kur u konfirmua sërish diagnoza 
dhe se nuk kishte asnjë gabim, se e gjithë kjo situatë nuk 
ishte një ëndërr, por një e vërtetë, mu duk sikur mu shemb 
bota nën këmbë. 

Sapo kisha hyrë në një zonë të panjohur dhe nuke dija se 
ç'më priste. Nuk kisha asnjë njohuri rreth sëmundjes sime, 
por një gjë ishte e sigurt: ajo tashmë ishte konfirmuar nga 
“mjekët e shenjtë”. Kjo ishte një sëmundje e tmerrshme, 
një sëmundje që nuk do t'ia dijë se kush je dhe, sado që të 
përpiqesh ta luftosh, në fund, do të dalësh i humbur. 

Tashmë e dija se, që nga ai çast, unë isha viktima dhe 
të gjithë do të ndiheshin keq e do të vuanin bashkë me 
mua. Njihja plot raste të tjera me këtë sëmundje. Dija 

dhe një rast kur dikush kishte vdekur prej saj në moshën 
dymbëdhjetëvjeçare. Dy kushërinjtë e mi, gjyshi, halla e 
shumë njerëz të tjerë që i njihja, ishin përballur me këtë 
sprovë, kishin luftuar dhe kishin humbur. Pse duhej të 
ndodhte ndryshe me muar Çfarë kisha unë të veçantër 
Isha e bindur se këtyre rasteve do t'u bashkëngjitesha 
edhe unë. Ishte vetëm çështje kohe dhe kjo kohë kishte 
shumë rëndësi për mua, më shumë se çdo gjë tjetër në botë, 
prandaj guxova dhe e pyeta mjekun: 

- Mirë, por sa kohë më ka mbetur” 

Ai buzëqeshi me pyetjen time në dukje pa kuptim, por 
ajo nuk ishte një pyetje e tillë, përkundrazi, për mua ishte 
shumë e rëndësishme, sepse doja të dija edhe sa jetë më 
kishte mbetur. Tashmë jeta ime kishte rëndësi më shumë 
se kurrë, doja të jetoja, dhe gjatë madje. Nuk kishte më 
rëndësi nëse plakesha dhe shëmtohesha, tashmë dëshiroja 
vetëm të jetoja, ndoshta më shumë se 100 vjet, madje edhe 
kaq nuk më mjaftonin. 

Nëse vdisja, nuk do të ishte fundi i botës, do të isha një 
më shumë në listën e të vdekurve, ama ishte fundi për mua. 
Nuk më interesonte nëse dielli do të lindte të nesërmen apo 
jo, më interesonte vetëm të isha gjallë. Është e çuditshme: 
të gjithë dëshirojmë të shkojmë në parajsë, por askush 
nuk dëshiron të vdesë. Por vdekja nuk është një zgjedhje. 
Teorikisht, të gjithë e dimë se do të vdesim një ditë, por 
shpresojmë që ajo ditë të jetë sa më e largët. Ne jemi të 
vetëdijshëm se vdekja mund të vijë në çdo çast, nesër, muajin 


tjetër, vitin tjetër, megjithatë shpresa dhe dëshira jonë e 

flaktë për të jetuar na nxit që ta harrojmë këtë të vërtetë. 

Kur merr vesh një të vërtetë të tillë, se i ke ditët të 
numëruara, jeta të ndryshon kryekëput. Çasti kur dëgjon 
një lajm të tillë, është i paimagjinueshëm. E vërteta së cilës 
i je frikësuar, bëhet realitet dhe ndjenjat që të pushtojnë, 
janë të ndryshme. Ndien se tashmë nuk ke më asnjë 
shpresë, se jeta jote kaq e pat, dhe në kokë të gëlon vetëm 
mendimi se je e sëmurë, ke një sëmundje të pashërueshme 
dhe së shpejti do të largohesh nga kjo botë. Fundi mund të 
jetë nesër, pas një muaji, pas disa muajsh, por gjithsesi, do 
të vijë, nuk është shumë i largët. 

Nëse nuk e keni përjetuar këtë ndjesi, jam shumë e 
lumtur për ju. Por nëse ti, po, ti që je duke lexuar këta 
rreshta, gjendesh në një situatë të ngjashme me timen, 
atëherë e kupton fare mirë se për çfarë po flas dhe pikërisht 
ti je ai ose ajo që duhet ta lexosh këtë libër me gjithë forcën 
tënde. Unë e kam shkruar këtë libër vetëm për ty dhe e di 
që nuk do ta lëshosh nga dora, sepse kjo nuk është vetëm 
historia ime, por edhe jotja, sepse ne të dy jemi pjesë e një 
situate të padëshirueshme, të tmerrshme e të panjohur. 

Sa do të doja që asokohe edhe unë të kisha një mike, siç 
më ke ti tani mua. Do të doja të isha mikja e vetvetes në ato 
ditë e net errësire të pafund. 

- Vetëm Zoti e di, - u përgjigj mjeku duke buzëqeshur. 

Këtë e dija, këtë e dinë të gjithë, por vetëm mjeku mund 
t'i shihte organet e mia në ato imazhe të skanerit dhe mund 
të vlerësonte se sa mund të jetoja. Isha shumë e shqetësuar 


dhe doja të dija patjetër se sa kohë më kishte mbetur. 

Gjithashtu, e dija se përgjigjen për këtë nuk mund të ma 
thoshte askush, ashtu si dija që pacientët e diagnostikuar 
me këtë sëmundje i kishin ditët të numëruara. U ndjeva 
shumë keq, ndjeva një zbrazëti shpirtërore, por mu duk 
vetja edhe budallaqe. Pse e kisha çuar jetën dëm” Pse nuk 
e kisha vlerësuar asnjëherë atë që kisha” Në ato çaste, jeta 
ime më dukej e bukur dhe e përsosur. Ah, sa shumë kisha 
gabuari Çfarë mëkati kisha bërë duke kërkuar përsosmërinë, 
ndërkohë që e kisha përpara syve, e kisha në dorë dhe, në 
vend që ta shtrëngoja fort, e lashë të më rrëshqiste. Por 
tashmë ishte vonë. Sado që ta shtrëngoja dorën, duke u 
lutur e duke u penduar, nuk kishte më asnjë vlerël 

“Jam shumë e re, - thosha me vete. - Nuk e kam gjetur 
ende qëllimin e jetës. Nuk mund të jetë kaq e thjeshtë: të 
lindësh, të rritesh, të shkollohesh, të martohesh, të lindësh 
fëmijë, të gjesh një punë dhe papritmas të presësh vdekjen. 
Jo, në asnjë mënyrël” 

Unë nuk kisha bërë asgjë mbresëlënëse. Nuk kisha bërë 
asgjë për ta bërë botën një vend më të mirë ose të paktën 
të përmirësoja qoftë edhe diçka të vogël në botën ku do 
të jetonin bijtë e mi. Nuk e kisha ndërtuar ende shtëpinë 
e ëndrrave të mia, pamjen e së cilës e mbaj në ekranin 
e laptopit tim. Nuk kisha vizituar ende vendet e mia të 
preferuara, piramidat mistike, kullën e mrekullueshme 
“Eifel”, nuk kisha shkuar në Londër, në qytetin që kam 
ëndërruar që fëmijë, ose ta festoja Vitin e Ri në “Time 
Square” në Nju Jork. Kisha shumë ëndrra të parealizuara 


ende. 

Shkofshin në djall të gjithal Është shumë herëti Nuk 
është e drejtël E kisha çuar dëm jetën në kuptimin e plotë të 
fjalës, por tashmë ishte tepër vonë për ta ndryshuar, pasi ajo 
nuk ishte më aty, më kishte kthyer shpinën dhe po largohej 
në mënyrë të pamëshirshme prej meje. Mundohesha ta 
ndiqja, ta kapja, por ishte e kotë. Në ato çaste, ajo nuk ishte 
gjë tjetër veçse një vegim. Nuk mund të mendoja për të 
ardhmen, se çfarë do të ndodhte nesër, pas një jave apo pas 
një muaji... Në mendje, më rrihte vetëm mendimi se jeta 
po më ikte duarsh. Gjithçka ishte e zymtë. 

Dëshiroja me gjithë shpirt që të me jepej edhe një 
mundësi tjetër, një shans i dytë, që të mund ta jetoja jetën 
në çdo sekondë, pa u ankuar për ato që kisha. 

Duke ndjekur këshillën e urologut të njohur, bëra një 
rezonancë tjetër. Paguam një shumë të madhe parash, që 
mezi i gjetëm. Sa absurde, apo jor lë paguash një dorë 
të mirë parash për të marrë disa rezultate që ke frikë t'i 
shohësh e t'i dëgjosh. E bëra rezonancën, sepse doja t'u 
tregoja të dashurve të mi se po përpiqesha, jo se kisha 


ndonjë fije shprese. 


15 maj 2012 

Ai ishte një laborator me teknologji më të mirë, por 
prapë më ngrinte nervat. Edhe mua, ashtu si shumicës 
së njerëzve, asnjëherë nuk më kanë pëlqyer klinikat e 
laboratorët, spitalet, infermieret apo mjekët. Por në këtë 
rast luhej me jetën time, ndaj gjendesha aty. 

Ata më kërkuan të zhvishesha dhe të vishja një lloj 

përparëseje që e përdornin në raste të tilla. Dhoma ishte 
e ftohtë, njësoj si ajo e para. Tashmë e dija se duhej të 
shtrihesha në shtratin e skanerit, por këtë herë, nuk më 
injektuan medikamentin që më kishin injektuar herën e 
parë. Ky ishte diçka tjetër, një preparat që nuk e kisha idenë 
se çfarë ishte dhe as që doja ta dija, edhe pse infermierja 
ma shpjegoi. E për çfarë më nevojitej” Mos do ta merrja 
me vete në botën tjetër” 

U shtriva, mbylla sytë dhe ndjeva se shtrati filloi të 
lëvizte. Ishte koha kur po hynte në pajisjen e skanerit 
dhe unë nuk duhej të merrja frymë derisa të mbaronte 
procedura, ndaj bëra si më thanë. 

Atë çast, ndjeva diçka shumë të çuditshme, diçka që s'e 
kisha përjetuar kurrë më parë. Edhe pse gjithmonë jemi të 
rrethuar nga njerëz që na duan, që kujdesen për ne e që na 
qëndrojnë pranë, në çaste të këtilla kupton se në këtë botë 
je krejtësisht e vetme. Vetëmi 

As prindërit e mi,as bashkëshorti, as motra e vëllai që më 
duan shumë, nuk mund të hynin në këtë “arkivol” të ftohtë 
në vendin tim. Edhe nëse do të donin, nuk mundeshin. Në 
ato çaste, kupton se duhet të përballesh e t'i përjetosh e 
vetme të gjitha ato ndjesi që të pushtojnë. Kjo është një e 
vërtetë që të merr frymën, të ngushton kraharorin. Gjithë 
njerëzit që ti mendon se njeh, të zhduken përpara syve. 

Ja tek gjendesha tani, e vetme, me sytë mbyllur e pa 
marrë frymë. Nuk mund ta përshkruaj me fjalë gjithë ç'më 
ndodhi ato çaste. Një ndjenjë e ngrohtë më pushtoi dhe më 
bëri të ndihesha mirë. M'u duk sikur një dorë e padukshme 

më preku e më ndezi kraharorin, edhe pse Zgjati vetëm disa 
sekonda. Në atë çast, u luta me gjithë shpirt: “Të lutem, 
Zot,jo mua,jo tani.” 

Edhe pse jam lutur me mijëra herë, asnjëherë nuk e 
kisha ndier praninë e Zotit si në ato sekonda. E dija se 
nuk ishte një vegim, por kishte ndodhur diçka. Këtë nuk 
ia thashë askujt, e mbajta të fshehtë, kjo ishte e fshehta 
ime hyjnore. Çfarëdo që të më ndodhte, çfarëdo që do të 
përjetoja, çdo dhimbje që do të ndieja gjatë rrugëtimit tim 
drejt vdekjes, tani e dija se nuk do të isha më vetëm. 

Rezultati i skanerit të dytë ishte i njëjtë: kisha tumor. 
Lutja nuk kishte ndryshuar asgjë. Masa prej katër 
centimetrash vazhdonte të ishte aty dhe nuk ishte zhdukur 
ashtu siç kisha shpresuar unë. Tanimë isha e detyruar t'u 
nënshtrohesha një sërë procedurave, duke përfshirë këtu 
analiza pa fund, disa prej të cilave ishin të dhimbshme, 
disa të neveritshme e të tjerat më kushtëzonin në jetën 
e përditshme, por duhej t'i provoja të gjitha, të bëja të 
pamundurën vetëm e vetëm që të gjeja shpresën që më 
ishte rrëmbyer padrejtësisht. 

Edhe pas një sërë analizash, këshillimesh, rezonancash, 
sërish isha e pashpresë. Po kuptoja se jeta ime kishte marrë 
fund. Këtë e konfirmuan të gjithë: doktoreshë Zora, doktor 
Alberti, doktor Lumi, madje edhe mjekja ime, doktoreshë 
Jeta, me anë të mimikës, raporteve dhe në fund, me anë të 
fjalëve. Ata më bënë të besoja se kishte vetëm një të vërtetë: 
unë po vdisja dhe nuk kisha më asnjë shpresë, ndaj duhej 
të përgatitesha për dhimbjet që më prisnin. Por nuk doja 

t'i besoja ato që thoshin, dëshiroja të ishin të pavërteta. 
Shpeshherë, rrija dhe imagjinoja se si do të ishte jeta pa mua. 
E dija që nuk isha e pazëvendësueshme: dikush do ta zinte 
vendin tim në punë, shoqet do të gjenin shoqe të tjera, madje 
edhe bashkëshorti im mund të martohej sërish, ndërsa të 
tjerëve as që do t'u bëhej vonë për mua. Vdekja ime do të 
ishte thjesht një lajm, një lajm që do t'u merrte vetëm disa 
minuta nga jeta. Në ditën e varrimit, disa do të shtireshin 
sikur qanin për mua, por në fakt do të vajtonin për veten dhe 
jetën e tyre, do të më hidhnin një grusht dhe mbi arkivol e do 
të thoshin: “Sa mirë që nuk jam unë në vend të saji Unë jam 
gjallë, do të vazhdoj ta jetoj jetën si zakonisht: do të pi kafe, 
do të më marrë uria, do të më presin shokët, fëmijët, puna...” 

Ama, kur vinte puna te familja dhe djemtë e mi, zemra 
sa nuk më ndahej në dysh, ishte e papërballueshme, sepse 
vendin e nënës nuk mund ta zërë askush. Askushi Kështu 
që mbyllesha në dhomën time dhe qaja me orë të tëra, aq 
sa më pas nuk kisha më fuqi të qëndroja në këmbë. 

Koha kalonte dhe fillova të ndieja dhimbje, dhimbje 
të vërteta në të gjithë trupin. Nuk kisha më fuqi, nuk 
mundesha as të lëvizja e as të haja. Shikoja se si trupi më 
mpakej ditë pas dite. Qëndroja shtrirë gjatë gjithë ditës 
dhe ndieja keqardhje për veten. Jeta ime kishte marrë fund, 
tashmë dergjesha si një trup i pajetë në shtratin e vdekjes. 

Pas çdo dite që kalonte, ndihesha gjithmonë e më keq. 
Nuk kisha më fuqi të bëja as punët më të vogla. Atmosfera 
në shtëpi ishte e zymtë, e tejmbushur me energji negative, 


madje e kishim të vështirë t'i flisnim njëri-tjetrit. 

Djemtë mendonin se isha ftohur dhe tregoheshin 
të duruar kur më shihnin ashtu. Djali i madh ishte më i 
vetëdijshëm për situatën, e ndiente se diçka nuk shkonte 
dhe më shmangej gjatë gjithë kohës. Dukej sikur e urrente 
faktin që isha e sëmurë. Ndërsa i vogli vinte tek unë, më 
puthte, më përqafonte dhe më falte një buzëqeshje hyjnore, 
sikur donte të më thoshte se gjithçka do të rregullohej. Nga 
ana tjetër, im shoq, Gazi, nuk donte të dorëzohej. Gjithë 
natën lexonte artikuj të ndryshëm për sëmundjen time dhe 
me një kujdes të veçantë më jepte një apo dy informacione 
të vogla, jo më shumë. Por unë nuk e dëgjoja, sepse nuk 


doja të dija e të mësoja asgjë. 


25 maj 2012 

Pasi morëm rezultatet e disa analizave, shkuam te doktor 
Alberti. Disa nga rezultatet kishin dalë pozitive, që do të 
thoshte se nuk kishin të bënin aspak me atë që dyshonte 
mjeku. Veshka e majtë funksiononte në nivel optimal. 

Pasi pa rezultatet e skanerit të dytë, të cilat ishin njësoj 
si rezultatet e para, më sugjeroi që të hiqja veshkën. Nuk 
bëhej më fjalë që mjekët të ndërhynin vetëm në pjesën e 
prekur. Madje më shpjegoi se në këtë rast, rreziku mund të 
ishte shumë i madh, sepse ekzistonte mundësia që tumori 
të kishte lëshuar metastaza në organet e tjera dhe, në raste 
të tilla, mjekët nuk bëjnë gjë tjetër veçse e mbyllin sërish 
plagën. 

- Të shohim se kur jam i lirë për operacionin, - tha 


ai. Ne kishim nevojë për më shumë informacione, por ai 

ishte tip i vështirë dhe fshihej pas faktit se ishte shumë i 
zënë me punë. - Vendosni dhe më telefononi, - tha dhe u 
largua, duke kërkuar ndjesë, se kishte pacientë të tjerë që 
po e prisnin. 

Nuk po arrija ta besoja se, edhe pse paguam aq shumë, 
nuk morëm asnjë përgjigje të plotë dhe asnjë shërbim prej 
tij. Befas, e ndala dhe e pyeta: 

- Por rezultatet e endokrinologjisë kanë dalë mirër 
Nuk na thatë asgjë në lidhje me to. Nuk ekziston ndonjë 
alternativë tjetër shërimi” 

- Nuk ka rëndësi, - u përgjigj ai. - Nuk ekziston asnjë 
alternativë tjetër. 

Atë çast, mu duk sikur vetë djalli më buzëqeshi 
nëpërmjet fytyrës së tij. INë të vërtetë, ai i gjori po bënte 
thjesht punën e tij dhe po sillej ashtu si ishte trajnuar. Nuk 
ishte faji i tij se ne nuk donim ta pranonim të vërtetën 
dhe kërkonim gjithë dëshpërim që dikush të na kthente 
shpresën e humbur. 

Vazhdoja të këmbëngulja dhe u kontrollova edhe te dy 
mjekë të tjerë, të cilët më dhanë të njëjtën prognozë. Pra, u 
konfirmua për të pestën herë dhe nuk kishte asnjë dyshim. 
Tanimë, sipas tim shoqi, duhej të merrnim një vendim sa 
më shpejt që të ishte e mundur, prandaj vendosa që të ftoja 
motrën dhe vëllanë për darkë në një lokal e të diskutonim 
për këtë. Nuk doja të qëndronim në shtëpi, pasi aty do të 
ndiheshim më të çlirët dhe do ta dramatizonim gjendjen. 
Ata më sugjeruan të këshillohesha me ndonjë kirurg tjetër. 


Mendonin se gjëja më e mirë ishte t'i nënshtrohesha 

operacionit. Dukej sikur kishin një fije shprese, se 
operacioni mund të më shpëtonte jetën, ndërsa për mua 
ishte thjesht tortura e radhës, pasi e dija shumë mirë se 
çfarë ishte operacioni, tashmë e kisha provuar tri herë. 

- Imagjinoni për një çast, - u thashë. - Jemi të përsosur 
kështu si na ka krijuar Zoti. Jemi si një makineri e 
mrekullueshme, por nuk kemi pjesë rezervë. Po të mos 
ishim të përsosur, Zoti do të na kishte dhënë ndonjë 
mundësi për t'i zhvilluar pjesët rezervë diku, në ndonjë 
pjesë të trupit. Unë nuk dua të bëj rolin e krijuesit, të heq 
e të vë organe vetëm se ato kanë një anomali, nuk dua të 
rrezikoj. Çfarë do të ndodhte nëse, pas njëfarë kohe, do të 
kisha problem edhe me veshkën tjetër” Ju do të gjendeshit 
përpara një sprove e do t'ju duhej të vendosnit se kush do 
të dhuronte veshkën për mua. Por unë nuk mund ta pranoj 
kurrë këtë, kurrë. 

Nuk mund ta bëja. Më dukej se nuk do të isha e 
plotësuar, do të bëja një jetë gjysmake, një jetë gjithë frikë e 
ankth. Jo, tashmë e kisha vendosur: nuk do t'i dilja kundër 
krijuesit tim, edhe nëse kjo do të më sillte vdekjen. 

Ua thashë vendimin tim dhe ata u tmerruan. 

- Ti nuk di se ç'flet. Po tregohesh shumë egoiste. 

Po, po tregohesha egoiste, por nuk kisha ndër mend 
të ndryshoja mendim. Nuk doja të vdisja në sallën e 
operacionit. Në fund të fundit, këtë frikë ma kishin futur 
deri në palcë vetë mjekët. Kështu, vendosa që çdo sekondë 
ta kaloja në shtëpi, në shtratin tim, pranë familjes sime. 


Nuk i besoja më mjekësisë. Për mjekët, ne nuk jemi veçse 

një makineri që i duhen ndërruar pjesët me pjesë të reja, 
sa herë që ato nuk punojnë mirë. Ata nuk ishin aspak 
humanistë, nuk kishin ndjenja: kur hynin në spital, i linin 
mënjanë ato. Nuk mbaj mend asnjërin prej tyre që të ulej 
pranë meje e të më sqaronte me butësi, të më kapte për 
dore e të më mbushte me shpresë. Të gjithë ishin njësoj: 
jepnin përgjigje të shkurtra e të sakta, sikur kishin përballë 
një mjek profesionist. Nuk dinin veçse të shtinin frikën 
deri në palcë dhe nuk çuditem aspak se pse pacientët e 
diagnostikuar me kancer vdesin më shpejt. Zemra e tyre 


nuk e përballon, sepse nuk shohin askund asnjë fije shprese. 
xxx 


Isha e vetëdijshme se vendimi që kisha marrë, do t'i 
lëndonte familjarët e mi, por në ato çaste nuk doja t'ia dija. 
Doja vetëm të shkoja në shtëpi e të shtrihesha, sepse fillova 
të ndieja dhimbje të tmerrshme në gjithë trupin. 

Ishte e çuditshme, por ndihesha e qetë në atë gjendje 
mizorie, ku isha bërë njësh me dhimbjen. Nuk kisha më 
fuqi të luftoja. Me apo pa operacion, fundi do të ishte i 
njëjtë, prandaj doja të më linin të qetë. Kisha nevojë të 
qëndroja vetëm dhe më duhej kohë që të përgatitesha për 
sfidën që më priste: doja që gjithçka të merrte fund sa më 


shpejt. 
KKK 
Jeta ime kishte qenë e bekuar, por unë nuk kisha pasur sy ta 


shihja. Kisha thuajse gjithçka që më nevojitej dhe dëshiroja. 

Djemtë e mi të dashur ishin bekimi më i madh i jetës sime. 
Çastet kur ata erdhën në jetë, ishin magjike, madje ishin 
çastet më të bukura. U fiksova pas tyre dhe doja të isha një 
nënë e përkryer për dy fëmijë aq të përkryer. Nuk e kisha 
përjetuar kurrë më parë atë dashuri të pastër, hyjnore e të 
pafund. 

Ndihesha keq, sepse kjo situatë do t'i lëndonte pa masë. 
Ata ishin ndoshta të vetmit që do të humbnin më shumë, 
dhe këtë nuk mund ta përballoja. 

I largoja mendimet se si do të ishte jeta e tyre pa mua. 
Nuk doja të mendoja gjëra të tilla, se më dhembte shpirti, 
ndaj dendesha me qetësues që më vinin në gjumë, dhe 
injoroja realitetin ku gjendesha. 

Ditët rridhnin. Unë kisha hyrë në një depresion të 
thellë dhe nuk mundja të lëvizja. Ndieja se po më afrohej 
fundi, madje më shpejt nga sa e kisha menduar. Nga ana 
tjetër, familja ime mundohej me çdo kusht që unë të bëja 
diçka, të hidhja një hap përpara, t'i besoja mjekësisë dhe jo 
të dorëzohesha. Më tregonin shumë raste që ia kishin dalë 
mbanë, që e kishin fituar betejën me kancerin, por unë isha 


dorëzuar, tashmë isha një qiri i fikur. 

Ndonjëherë, drita më e fortë vjen 
nga vendi më i errëti' 


Disa ditë më vonë, ime motër më kishte shkruar diçka 
në rrjetin social “Facebook”: “Shikoje, kjo është shëruar”. 
Bashkangjitur shënimit, ishte edhe një libër në formatin 
PDEF. Nuk do ta kisha besuar kurrë se drita më e fortë 
mund të vinte nga vendi më i errët. 

Kishte një titull tërheqës, “Ti mund të shërosh jetën 
tënde” nga Louise Hay. Autorja ishte e panjohur për mua, 
nuk kisha dëgjuar kurrë më parë për të, por titulli më 
tërhoqi vëmendjen, edhe pse isha shumë skeptike se mund 
të shërohesha. Meqë nuk po bëja asgjë të mirë për veten, 
veçse po vuaja, vendosa ta provoja njëherë dhe fillova ta 
lexoja. 


Nuk isha e vetëdijshme se çfarë më priste. Nuk e kisha 


“Puncture”, 2011. 

idenë. Fillova të lexoja faqet e para dhe mu duk shumë 
interesant fakti që fliste për dashurinë ndaj vetes. Ofronte 
një qasje krejtësisht ndryshe për jetën, krejt të kundërt me 
mënyrën se si kisha jetuar deri në ato çaste. Të them të 
drejtën, ishte hera e parë që po lexoja për një filozofi të tillë, 
të bazuar në dashuri, mirënjohje dhe ndriçim shpirtëror. 
Ishte një rrugë e panjohur për mua, por që më tërhoqi 
menjëherë. 

Fillova të lexoja dhe gjithçka më dukej si në përralla, 
ku shkopi magjik ishte dashuria, e cila shëronte gjithkënd 
dhe gjithçka. Duke lexuar, më filluan ca dhimbje shumë të 
forta, aq sa nuk po mbushesha dot me frymë. U nervozova, 
e fika laptopin dhe thashë me vete: “Këto janë broçkulla, 
budallallëqe, përralla për të gënjyer njerëzit, për të gënjyer 
veten. Na gënjejnë dhe fitojnë para në kurrizin tonë.” Pas 
disa ditësh, po e kërkoja në “Facebook” autoren Loxise Hay 
dhe më ra në sy një thënie e saj: “Nëse kemi vullnet dhe 
e vëmë mendjen në punë, mund të shërojmë thuajse çdo 
gjë.” (2004) 

Më tërhoqi vëmendjen fjala “thuajse”, që do të thoshte 
jo gjithçka, jo në rastin tim. Kështu, e mbylla laptopin dhe 
vendosa të mos e lexoja. 

Me sa dukej, familja ime e kishte humbur durimin me 
mua. Ata sikur e ndienin se ky nuk mund të ishte fundi 
dhe mendonin se kishte mënyra të pafundme, alternativa 
shërimi, ilaçe, metoda të ndryshme. Nuk pranonin të 
dorëzoheshin, edhe pse unë isha edhe më kokëfortë se më 


parë. 

Një ditë, hynë në dhomën time të errët - nuk i hapja 
dritaret dhe nuk e ndizja dritën, por rrija në errësirë - dhe 
filluan të më qortonin. 

“Po tregohesh shumë egoiste. Nëse nuk do të përpiqesh 
për veten, atëherë mundohu të paktën për të gjithë ne, për 
fëmijët e tu”, - ishin fjalët e tyre. 

U ndjeva shumë fajtore, sepse e dija që kishin të drejtë. 
Asgjë nuk fitohet pa derdhur djersë, askush nuk është 
ngjitur në majën e Everestit pa u stërmunduar, askush nuk 
ka fituar çmimin “Nobel” pa punuar shumë. 

Nuk do të fitoja gjë, nëse dorëzohesha dhe prisja fundin, 
ndaj duhej të përpiqesha. Nuk mund t'ia bëja këtë familjes 
sime, fëmijëve të mi. Ishte e pamëshirshme. Kisha vetëm 
një mundësi: të luftoja, t'i kundërvihesha armikut tim më 
të madh: vetes. 

Të nesërmen në mëngjes, gjëja e parë që bëra, ishte 
printimi i librit të autores Lozise Hay, “Ti mund të shërosh 
jetën tënde”, dhe lashë takim me një kirurg të njohur që 
punonte në një klinikë mjaft të dëgjuar në kryeqytet. 

Fillimisht, e nisa me mësimet e Lozise Hay-t. Edhe pse 
isha skeptike ndaj metodave të saj të reja, e shtyja veten 
të bëja të kundërtën e asaj që kisha bërë deri më atëherë. 
Mësimi i saj i parë ishte “Puna para pasqyrës”. Kjo metodë 
kishte të bënte me përballjen me veten, duke u parë në 
pasqyrë, duke thënë fjalë të bukura, si dhe duke treguar 
dashuri për veten me fjalën “Të dua”. Sa të vështirë e kishal 
Kishte shumë kohë që nuk shihesha në pasqyrë: po çfarë të 
shihja: atë shëmtirë të zverdhur e të rrudhurr Dashuria për 

veten kishte kohë që më ishte venitur dhe nuk ishte për t'u 
habitur që gjendesha në atë gjendje të mjerueshme: nëse 
nuk e doja veten, nuk e doja as jetën. Atëherë, si mund të 
më donte jeta muar 

Edhe pse isha e vetëdijshme, sërish nuk pranoja të 
punoja me pasqyrën. Në atë kohë, e kisha të pamundur. 
Shpeshherë, i bëja vetes pyetjen: “Të pëlqen të jesh një 
viktimë e pashpresër”. Ky ishte mendimi më i ulët që kisha 
pasur ndonjëherë për veten, një ndjenjë e ashpër, vrastare. 
Gjithsesi, vazhdoja të lexoja, sepse nuk doja të isha e tillë. 

Teksa lexoja, hasa një fjali që më bëri të ndalesha dhe 
të mendoja: “Çdo mendim yni, krijon të ardhmen tonë. 
Ne i ndërtojmë përvojat me mendimet dhe ndjenjat tona.” 
(Louise Hay, 2004) 

Asnjëherë nuk kisha menduar në këtë mënyrë dhe 
nuk e kisha dëgjuar më parë këtë gjë. E gjithë jeta ime 
ishte e mbushur me mendime, fjalë, ndjenja negative dhe 
frikë. Me këdo që flisja, në bisedë mbizotëronin vetëm 
mendime negative: ankoheshim se sa e vështirë ishte jeta, 
sa i pandryshueshëm ishte ky proces, se si politikanët po 
na merrnin frymën, duke i zënë rrugën çdo mundësie për 
ne, ndërkohë që vetë pasurohen e fuqizohen çdo ditë e më 
shumë. Kjo ishte filozofia që njihja. Ne jemi të bindur se 
mënyra se si jetojmë, do të na shkatërrojë shëndetin dhe 
do të na shkurtojë jetëgjatësinë. Nëse dikush është me fat 
dhe e kap sëmundjen në kohë, mund të shpëtojë, nëse jo, 
atëherë nuk ka më asgjë në dorë. 


Shumicën e kohës flisnim vetëm për analizat periodike 

që duhej të bëja dhe se si të kuptonim më mirë simptomat 
e sëmundjes në fazën e parë, por asnjëherë nuk flisnim për 
mundësitë që kisha për t'u shëruar, prandaj gjithçka që 
lexoja, ishte e re për mua. Më dukej vetja shumë injorante 
dhe kjo më nervozonte. Herë pas here, e mbyllja librin, 
në mënyrë që të shoshitja ato që sapo kisha lexuar, dhe të 
analizoja bindjet e mia të vjetra. 

Më në fund, arrita në përfundimin se përgjegjëse 
për jetën dhe përvojat e mia isha vetëm unë. E kuptova 
qëllimin e librit, por nuk arrija ta besoja. Kisha dyshimet 
e mia, sepse ishte shumë e bukur për të qenë e vërtetë. 
Kisha qenë gjithnjë skeptike ndaj faktit se gjërat pozitive 
të sjellin diçka të bukur, por kur vinte puna për të këqijat, i 
prisja krahëhapur. Kështu isha gatuar. 

Kishte ndonjë provë shkencore që vërtetonte punën 
mendore” Kush ishte Loxise Hay dhe pse duhej t'i besoja 
filozofisë së saj” Gjithçka mund të ishte thjesht një 
gënjeshtër e bukur, fundja si çdo gjë përreth meje apo si 
vetë jeta ime, një gënjeshtër e bukur dhe e shkurtër. 

I bëja shumë pyetje vetes dhe Lozise-s. Kisha shumë 
dyshime dhe isha e hutuar dhe e frustruar. Nuk duroja 
dot më, e flakja librin me zemërim dhe vija kujën duke 
përplasur gjithçka që më dilte përpara. 

“Jam pa shpresë, jeta ime ka marrë fundi E kam merituar 
këtë dëniml” - bërtisja me sa kisha në kokë derisa ndihesha 
e rraskapitur. Më pas, pija ilaçet e vazhdoja të përpëlitesha 
në dhimbjet e mia. 


Mëngjeseve, ndihesha më mirë, me më shumë energji 

dhe me më pak dhimbje. Ende nuk e kisha kuptuar se 
kjo gjendje vinte ngaqë isha shfryrë dhe e kisha nxjerrë 
zemërimin. Hapja sërish librin, i cili ishte shpresa ime e 
fundit, dhe vazhdoja ta lexoja e ta rilexoja. 

Sipas Lovise-s, unë isha në fazën e “rezistencës ndaj 
ndryshimit dhe ishte normale të ndiheshe ashtu”. E 
ngushëlloja veten me këto deklarata dhe përpiqesha të 
përsërisja fjalitë e saj: “Unë kam vullnet të ndryshoj, unë 
dua të ndryshoj.” (2004) I përsërisja me qindra herë, derisa 
lodhesha, por dyshimet shfaqeshin sërish kur nuk shihja 
ndonjë ndryshim. Vazhdoja të isha e sëmurë, pa pikë fuqie, 
dhe vazhdoja të besoja se gjithçka është e shkruar e ne jemi 
të pafuqishëm ta ndryshojmë fatin tonë. 

“Cogito, ergo sum'” dhe “Mendja është gjithçka. Çfarë 
mendon, bëhesh” janë dy thënie shumë të njohura për mua, 
që i kisha lexuar me qindra herë dhe përpiqesha të gjeja 
lidhjen mes tyre. Kjo ishte mjaft e qartë: ne jemi produkt i 
mendimeve tona. Unë e kisha paramenduar situatën time 
dhe e kisha krijuar atë. Këto thënie më dukeshin shumë 
kuptimplota. Një dritëz shprese u ndez edhe për mua. 
Nëse do të ndryshoja mendimet, do të krijoja një realitet 
të ri për veten, edhe kjo ishte kuptimplotë. 

Hapa laptopin dhe fillova të kërkoja sërish adresën e 
autores. Ajo kishte miliona ndjekës në “Facebook” dhe 
“Ivvitter”, madje kishte dhe faqen e saj plot me video dhe 


Nga latinishtja: mendoj, pra jam. Është një thënie e filozofit francez Rëne 
Dekart. 


7 Buda. 

fjali, të cilat ishin kthyer në mantra. Videot e saj në “Youtube” 
ishin klikuar me qindra mijëra herë dhe, për habinë time, 
libri që unë mbaja në dorë, ishte shitur në mbi 40 milionë 
kopje dhe ishte përkthyer në 28 gjuhë në mbarë botën. Këtë 
nuke prisja. Ai nuk ishte një libër i zakonshëm, por një libër 
mjaft i vlerësuar. Fillova të lexoja komentet dhe të gjitha 
ishin gjithë mirënjohje dhe falënderim ndaj Lovise-s. 

Lexova biografinë e saj të mrekullueshme, pashë videot 
dhe intervistat e saj e në fund të ditës, kuptova se ajo ishte 
gruaja më e mrekullueshme për të cilën kisha dëgjuar 
ndonjëherë. Libri i saj i parë ishte botuar në vitin 1976, 
viti kur kam lindur. Kuptova se ajo nuk kishte ardhur krejt 
rastësisht në jetën time, por ishte një engjëll që Zoti e 
kishte dërguar pikërisht për mua, për ditët më të errëta të 
jetës sime. 

Vendosa ta merrja më seriozisht këtë punë. Në vend që 
të rrija shtrirë e të vajtoja për hallin që më kishte rënë, fillova 
t'ua vija veshin fjalëve të saj dhe të shikoja me vëmendje 
videot e saj. Madje shihja edhe videot e kolegëve të saj, siç 
ishin doktor Mayne Dyer, Nick Ortner, Deepak Chopra dhe 
gjithçka që mund të gjeja për t'u shëruar. Asnjëherë nuk 
më mjaftonin materialet që gjeja dhe gjithmonë hulumtoja 
për më shumë: kjo ishte gjëja më e mençur që mund të bëja 
në atë periudhë. 

Unë e kisha ndërtuar vetë atë lloj jete, një jetë mizore, 
madje deri disa ditë më parë besoja se nuk mund të 
ndryshoja asgjë, sepse nuk mundemi më të ndryshojmë të 


kaluarën. 

6 qershor 2012 

Dikush telefonoi për të konfirmuar takimin me 
kirurgun dhe tha se duhej të paraqiteshim të nesërmen 
në orën 9:00 të mëngjesit dhe të merrnim me vete gjithë 
dokumentacionin, analizat dhe rezultatet e skanerit. 

Ne jetojmë rreth 40 kilometra larg kryeqytetit. Kur 
ishim në makinë, i kërkova tim shoqi që gjatë rrugës, të 
mos më fliste, sepse, ndërkohë, do të përsërisja mantrat e 
mia. Ai ishte mjaft i kënaqur që, më në fund, po përpiqesha 
për diçka dhe ra dakord. Gjatë gjithë rrugës, nuk tha asnjë 
fjalë, edhe pse, kur nget makinën, është shumë llafazan. 
Atij nuk i mbyllet goja për asnjë çast, pavarësisht se sa 
e gjatë është rruga që bëjmë. Ndërkohë që udhëtonim, 
unë tërë kohën përsërisja me vete: “Gjithçka shkon mirë, 
gjithçka shkon mirë, gjithçka shkon mirë në jetën time.” 
(Louise Hay, 2004) 

Edhe pse nuk e besoja se gjithçka shkonte mirë në jetën 
time, vazhdoja ta përsërisja, sepse kështu thoshte Lovise. 

Kur mbërritëm në spital, shkuam te recepsioni dhe na 
thanë që të prisnim në korridor derisa doktor Kocoski të 
na thërriste. Unë u ula, ndërsa Gazi doli të pinte një cigare. 

Korridori ishte mbushur me pacientë që prisnin. Spitali 
ishte shumë i pastër, me ambiente të këndshme dhe vinte 
aromë livande. Këto gjëra më ndihmuan të mos ndihesha 
si herët e tjera teksa prisja në korridor. Nuk e kisha më atë 
ndjenjën e neverisë. Isha më e qetë dhe, në njëfarë mënyre, 
edhe mirënjohëse që kishim institucione të tilla dhe mjekë 


të tillë që mund t'u falnin shpresë njerëzve. 

Isha mirënjohëse për ata që mbaronin për mjekësi dhe 
u shërbenin njerëzve gjatë gjithë jetës së tyre. 

Të gjithë sa gjendeshim aty, ishim duke pritur dhe duke 
kërkuar shpresën e humbur. 

Ndërsa prisja, mbylla sytë dhe vazhdoja të përsërisja 
me mend: “Gjithçka shkon mirë në jetën time. Unë jam 
plotësisht e shëruar dhe ndihem shumë e lumtur”, dhe 
shumë fjali të tjera. 

E kisha humbur fare kur dëgjova Gazin të më thërriste, 
ishte radha jonë për të hyrë në dhomën e vizitave. 

Doktor Koceski ishte një burrë i gjatë, me syze. U ula 
në një karrige në qoshe të dhomës, kurse Gazi i dha të 
gjitha dokumentet. Pasi i pa me kujdes, i la mënjanë, mori 
imazhet e skanerit, i vendosi nën ndriçimin e llambës dhe 
filloi t'i shihte me vëmendje. Fytyra e tij merrte shprehje të 
ndryshme dhe dukej qartë se diç bluante në mendje. Isha në 
ankth. Sa do të doja të kisha aftësinë t'i lexoja mendimet. Ai 
nxori telefonin dhe thirri asistentin, i cili erdhi menjëherë, 
sikur kish qenë duke pritur pas dere. Pasi u prezantua, të 
dy filluan të analizonin pamjen e veshkës sime nën dritën 
e llambës së rëntgenit, si dhe të shkëmbenin mendime në 
gjuhë mjekësore, nga të cilat kuptoja pak ose aspak. Fillova 
t'i kuptoja kur thanë se ishte shumë serioze, diskutonin 
për biopsi dhe operacion. 

U lodha duke u përpjekur të dëgjoja e të kuptoja ndonjë 
fjalë, ndaj vendosa t'i shpërfillja dhe fillova të thosha në 
heshtje mantrat e mia. Gazi qëndronte përpara meje i 


zbehur e i frikësuar si asnjëherë më parë. 

Krejt papritur, të dy ngritën zërin, sikur donin që t'i 
dëgjonim edhe ne. 

- Duket shumë keq. I shikon metastazat gjithandej” - 
e pyeti mjeku asistentin e tij. - Është shumë e rrezikshme 
të marrim një kampion për biopsi. Nuk jemi të sigurt se si 
mund të reagojë më pas, - thoshte duke m'i rrëmbyer dhe 
ato fije shprese që më kishin lindur. 

Menjëherë, nga “Gjithçka shkon mirë”, në mendje 
filluan të më vërtiteshin fjali si “Nuk është mirë, nuk është 
mirë”. Mendimet negative dalin në sipërfaqe me shpejtësi 
marramendëse, prandaj dhe ne e kemi shumë të lehtë të 
ndërtojmë versionin më të keq të mundshëm për jetën 
tonë, duke mos qenë të vetëdijshëm. 

I hodha një vështrim tim shoqi dhe të dy dukeshim 
sikur do të na binte të fikët. Asistenti e kuptoi dhe nxitoi 
të sillte pak ujë, që të mblidhnim veten. 

- Do të vini përsëri javën e ardhshme për një kontroll 
tjetër, - tha mjeku, i cili ia kishte ngulur sytë imazhit të 
skanerit nën dritën e llambës. Ai më tha se duhej të bëja 
edhe disa analiza gjaku për të zbuluar nëse kisha në gjak 
një lloj bakteri për të cilin dyshonte. Nëse dyshimet e 
tij vërtetoheshin, gjendja ime mund të përkeqësohej. Ai 
përmendi edhe një analizë gjaku që do të tregonte nëse 
kisha qeliza kancerogjene. Unë nuk e dija se çfarë analize 
ishte, nuk mund ta shpjegoj as tani, por tingëllonte si një 
gjë e frikshme. 

Dyzet minutat e kthimit për në shtëpi i kaluam në 
heshtje të plotë dhe kësaj radhe nuk i kërkova Gazit të 

mos fliste, sepse ishte diçka që ndodhi natyrshëm. Ishte 
një heshtje e thellë, që në ato çaste fliste më shumë se 
mijëra fjalë. Ishte hera e parë që e shihja Gazin të derdhte 
lot, edhe pse mundohej të fshihej që unë të mos e vija re. 
Pak para se të mbërrinim në shtëpi, më tha: 

- Të ka mbetur peng gjësend” Diçka që nuk e ke bërë, 
por që ke shumë dëshirë ta bësh. Ma thuaj, çfarëdo që të 
jetë. 

O Zot, sa më dhembi shpirtit Ishte hera e parë që e 
shihja të pashpresë, ndërkohë që gjithë jetën kishte qenë 
optimist, duke bërë që edhe unë të ndihesha ashtu. 

- Jo, - ia ktheva. - Ti ke bërë më shumë nga sa kam 
pasur nevojë. Unë jam gruaja më me fat në botë dhe ti e 
di këtë, - shtova, ndërsa lotët më rridhnin faqeve. 

Të dy e dinim se nuk po tregoheshim të sinqertë me 
njëri-tjetrin. Kishim shumë plane dhe ëndrra që kishin 
lindur gjatë bisedave tona, shumë gjëra që donim t'i 
bënim në të ardhmen që u zhduk sa hap e mbyll sytë. Të 
dy ishim mundur, ishim dorëzuar. 

Përsëri mendja filloi të më punonte mekanikisht: “Nuk 
është mirë”, dhe në fakt, nuk ishte. Gjendja ime dhe 
mënyra se si ndihesha flisnin shumë. Unë nuk isha mirë. 

Ky ishte fati im dhe askush nuk mund ta ndryshonte, 
as Louise, as mantrat e saj, askush. 

Kur mbërritëm në shtëpi, vendosëm të mos i tregonim 
askujt derisa të bëja kontrollin javën e ardhshme. Nuk 
e dija se ç'vlerë kishte të shkoja sërish atje, por në atë 
periudhë nuk isha fort e kthjellët për ato që bëja, ku 

shkoja apo pse shkoja. Gjithçka që më rrethonte, ishte si 
një mjegullnajë e dendur. 

Kur shtrihesha në shtrat, e kisha bërë zakon të dëgjoja 
Louise-n. Fjalët e saj më ndihmonin të qetësohesha e të 
më zinte gjumi. Me gjasë, krejt pa vetëdije, kisha mbjellë 
farat e fryteve që do të më shpëtonin jetën. I lija ndezur 
videot e saj dhe i dëgjoja pa vetëdije gjatë natës e gjithë 
kureshtje gjatë ditës. Nuk kisha çfarë të humbisja. Për mua, 
kjo metodë i përngjante një lloj testi. Doja të besoja se, 
duke dëgjuar gjëra të bukura, do të më ndodhnin gjëra 
të bukura. Shumë njerëz kishin arritur rezultate pas disa 
javësh. Unë kisha vetëm një javë, por mendoja se, nëse do t'i 
përsërisja pandërprerë, do t'i shikoja rezultatet më shpejt. 
Ishte fillimi, prandaj edhe besimi ishte i paktë, por e nxisja 
veten dhe këmbëngulja, sepse isha lodhur me mendimet 
negative që më vërtiteshin tërë kohës në kokë. Ndieja se 
këto mantra më jepnin njëfarë kënaqësie, edhe pse kjo nuk 
zgjaste shumë. 

Tashmë, kisha filluar ta shihja gotën gjysmë plot dhe 
thosha: “Unë jam shëruar, jam shëruar plotësisht”. Por 
imagjinoni se sa mund duhej që të nxirrja këto fjalë nga 
goja kur para syve më shfaqeshin imazhe të metastazave, të 
qelizave kancerogjene që më hanin trupin në çdo sekondë: 
se sa forcë më duhej që të mendoja “Unë jam shëruar, jam 
shëruar plotësisht”. Por ja që kisha zgjedhur t'i përsërisja 
vazhdimisht, pandërprerë, duke i recituar, duke i kënduar, 
duke bërtitur. I thosha këto përpara pasqyrës, madje 
buzëqeshja para saj dhe i thosha vetes: “lë dua, ti je e 

bukur, ti meriton të jetosh dhe do të jetosh”, sepse, si kurrë 


më parë, tani e doja shumë jetën. 


13 qershor 2012 

Pas një jave të gjatë analizash dhe përsëritjesh fjalish 
pozitive, që tashmë ishin kthyer në mantrat e mia të 
fuqishme, ja ku ishim përsëri tek i njëjti mjek, tek i njëjti 
vend. 

Ai më tha të shtrihesha dhe, për çudi, Gazi nuk bëri 
asnjë pyetje siç e kishte zakon. Tani, ai nuk kishte më asnjë 
shpresë dhe unë e ndieja këtë. 

Ndieja keqardhje për të dhe nuk mund ta përfytyroja 
se si do të ndihesha, po të isha unë në vend të tij, po të 
humbisja njeriun që kam dashuruar me gjithë forcën time. 
Vetë mendoja se do të ishte më e lehtë dhe do të shkoja 
në një vend më të mirë. Po ai” Si do ta përjetonte humbjen 
ai” Por në vend që të vuaja nga dhimbja që ndieja për të, 
në vend që të pyesja, të kërkoja shpjegime apo shpresë 
nga mjekët, vendosa të mbushesha thellë me frymë dhe të 
largoja çdo mendim nga ky realitet i egër që po më zinte 
frymën. 

Ata donin të bënin edhe një kontroll tjetër, me një pajisje 
më të përparuar. Kështu, mjeku më leu pjesën abdominale 
me xhel dhe nisi kontrollin. 

Teksa ai lëvizte sondën mbi barkun tim, unë u dhashë 
jetë mendimeve të reja: “Veshka ime është jashtëzakonisht 
e shëndoshë. Ajo është e pastër si qielli i gushtit. Unë i 


dua organet e mia dhe qelizat e mia të mrekullueshme...” I 

përsërisja me mend këto fjali me gjithë shpirt dhe dëgjoja 
zërin që vinte prej thellësisë së shpirtit dhe bërtiste që të 
krijonte një realitet të ri. 

Me sa dukej, forca e mendimeve pozitive ishte më e 
fortë në ato mjedise ku mbizotëronte energjia negative. 
Mund ta ndieja se si luftonin këto energji me njëra- 
tjetrën, duke u shtyrë e duke u përplasur fort. E ndieja dhe 
përdorja fuqinë time për t'u ardhur në ndihmë mendimeve 
më të fuqishme, më madhështore, kurse energjinë negative 
e injoroja, e shtyja tej e nuk i jepja rëndësi, nuk e lejoja të 
më mposhtte. 

“Unë jam mirë, jam shëruar. Unë mbrohem nga hyjnitë, 
jam në duar të ngrohta dhe të sigurta”, - klithte shpirti dhe 
gjithë qenia ime. 

- Eja këtu, të lutem, - i tha mjeku asistentit të tij. - O 
Zoti madh, çfarë gabimi të madh do të kishim bërël - tha 


mjeku dhe gulçoi. 

- A e shikon masën se si shkëlqen” - tha dhe e ktheu 
kokën nga unë. - Zakonisht, tumoret malinje nuk 
shkëlqejnë. 


Unë dëgjova vetëm fjalën “shkëlqen.” Shkëlqen është 
një fjalë që përshkruan diçka të bukur, pra, tumori qenka i 
bukur. Ndjeva të më pushtonte një valë ngrohtësie. Hapa 
sytë dhe i hodha një vështrim Gazit, edhe ai dukej më 
mirë. Sa e lumtur ndihesha për tël 

Atë çast, ndodhi një mrekulli e vogël. Ia dola që me fuqinë 
time të ndryshoja realitetin. Në atë sallë ekzaminimesh, 


lindën ca grimca shprese. Aq më mjaftonte, nuk më duhej 

asnjë shpjegim tjetër. E dija saktësisht se çfarë kishte 
ndodhur. Unë tashmë kisha ndryshuar rrjedhën e fatit tim, 
me forcën e mendimeve, kisha projektuar të ardhmen time. 
Ky ishte bekimi që Zoti më kish dhënë që ditën që isha 
ngjizur. Fuqia gjendet gjithnjë brenda nesh. 

Tanimë, i kisha idetë të qarta: nuk mund të lejoja 
përhapjen e metastazave, as që më shkonte ndër mend 
ta lija Gazin vetëm, të dorëzohesha, nuk ishte pjesë e 
karakterit tim e, mbi të gjitha, as që bëhej fjalë të lëndoja 
prindërit dhe fëmijët e mi. 

I mbylla sytë dhe vazhdova të përsërisja pa fund me 
mend: “Gjithçka shkon mirë, gjithçka shkon mirë”. Edhe 
pse ndonjëherë, nga emocionet, nuk arrija t'i mendoja fjalitë 
si duhej, vazhdoja t'i thosha me vete. “Gjithçka shkon për 
mrekulli. Unë gëzoj një shëndet të plotë. Mrekullitë më 
ndodhin mua.” Arrija të ndieja se trupi im po ndryshonte, 
se qelizat po tjetërsoheshin. Diçka magjike po ndodhte 
brenda meje. 

Ishte njësoj si fuqia që gjendet në fjalën “abrakadabra” 
që përdorin magjistarët, e cila e ka prejardhjen nga gjuha 
aramaike dhe do të thotë: “Ndërsa flas, unë krijoj”. 

Pak më vonë, mjeku tha se nuk duhej të nxitoheshim 
për ndërhyrjen kirurgjikale. 

- Unë nuk fus askënd në sallë pa qenë i sigurt se çfarë 
duhet të bëj. 

Pra, ai e hodhi poshtë mundësinë e një ndërhyrjeje, pasi 
kishte dyshimet e veta, gjë që do të thoshte shumë për mua. 


Fjalët e tij më kujtuan kirurgun e parë, i cili ishte shumë 

i sigurt se operacioni ishte e vetmja mundësi shpëtimi, 
se përveç heqjes së veshkës, nuk shihte asnjë alternativë 
tjetër. Ç'do të kish ngjarë me mua nëse do të kisha ndjekur 
këshillën e tij e do të isha operuar” Tashmë do të isha me 
një veshkë e do të dergjesha në shtrat, duke lënguar nga 
dhimbjet dhe pa kurrfarë shprese. 

Fillova ta simpatizoja këtë mjek. Ai thoshte pikërisht 
ato fjalë që doja të dëgjoja. Nuk tha për asnjë çast se 
isha shëruar apo se gjithçka ishte në rregull. Jo, ai kishte 
dyshimet e veta dhe i diskutonte me asistentin e tij: 
“Çfarë do të bënim kur të ndërhynim”. Pavarësisht këtyre 
detajeve, vazhdoja të isha në një gjendje kritike dhe duhej 
bërë patjetër diçka. 

Në fund, më sugjeroi të vizitohesha te një urologe, 
tek e cila ai kishte shumë besim. Ajo ishte e vjetër në atë 
profesion dhe shumë e aftë. 

- Nëse unë kam parë njëqind raste me tumore, ajo ka 
parë me mijëra. Ti mund ta bësh vetë krahasimin tani. Ajo 
do të përcaktojë se çfarë është kjo masë edhe pa ndihmën 
e biopsisë, sepse, në rastin tënd, biopsia është mjaft e 
rrezikshme. Por ajo që është më e rëndësishme, është se 
do të tregohet shumë e sinqertë me ty. Nëse është malinj, 
do të ta thotë në sy, nuk do të ta mbajë të fshehtë, të jesh 
e sigurt për këtë. 

Me sa kuptova, ai kishte nevojë për mendimin e saj. 
Mendimi i saj do të ishte një leje nëse duhej bërë ndërhyrja 
kirurgjikale apo jo. 

Mrekullia që sapo më kishte ndodhur, ishte një shenjë 

që më tregonte se duhej të ndiqja rrugën që kisha nisur 
dhe të mos mjaftohesha vetëm me fjalët e mjekëve dhe 
përgjigjet e analizave. Edhe pse situata vazhdonte të ishte 
e vështirë, unë duhej të vazhdoja me mantrat e mia, të 
përdorja fuqinë e fjalëve për të mirën time. 

Mjeku gjithashtu më sugjeroi të mos bëja aktivitete 
fizike dhe të ushqehesha shëndetshëm. 

Për një jetë të re 


Sipas mësimeve të Lozise-s, çfarëdo që më kishte sjellë deri 
në atë pikë, mund të zhbëhej, mund të ndreqej. 

Nuk doja të mendoja për gabimet që kisha bërë deri më 
tani, tashmë, çdo gjë i përkiste së shkuarës. Nuk mund ta 
ndryshoja atë, prandaj vendosa të përqendrohesha tek e 
tashmja, me qëllim që të ndërtoja një të ardhme më të mirë. 

Hapi i parë dhe më i rëndësishmi është të vendosësh 
që dëshirën e flaktë ta bësh realitet, dhe unë vendosa 
të ndryshoja gjithçka nga sa kisha bërë më parë. Nëse 
doja rezultate të tjera, duhej të ndryshoja mënyrën e të 
menduarit, të folurit dhe të ndjerit. 

Fillova ta doja më shumë veten, me gjithë të mirat 
e të metat e mia. Të kërkosh përsosmërinë, është vetëm 
humbje kohe. Jeta ime kish qenë gjithnjë e përsosur, por që 
ta kuptoja këtë dhe t'ua dija vlerën atyre që kisha, duhej të 
ndodhte diçka. 

Kur e mendoja trupin si tempullin tim, kuptoja se e 


kisha keqpërdorur atë, duke u stresuar vazhdimisht, duke 


mos u ushqyer si duhej, duke mos i lejuar mendjen dhe 


trupin të pushonin sa duhej. 


Tashmë e rëndësishme ishte se unë e kisha gjetur 


shpresën që kisha humbur. Isha e bindur se jeta ime nuk 


do të merrte fund këtu, nuk isha më një viktimë. E doja 


dhe e vlerësoja çdo frymëmarrje, çdo çast, çdo orë, çdo 


ditë, çdo javë e çdo muaj që jetoja. Fillova t'i kushtoja 


vëmendje çdo çasti të jetës sime dhe vendosa një regjim: 


Dëgjoja videot e Lozise-s, në vend që të humbja 
kohë nëpër rrjetet sociale. 

Hidhja në letër fjali e mendime pozitive, mantrat 
e mia, të cilat i përmblodha në librin që e titullova 
“Libri krijues”, në vend që të shikoja programe të 
kota në televizor. 

I dërgoja vetes imejle mirënjohjeje, në vend që të 
ankohesha për jetën dhe sëmundjen time. 

Dilja shëtitje në mal dhe praktikoja meditimin, në 
vend që të bëja punët e pafund të shtëpisë. 
Kërkoja ilaçe alternative dhe përgatisja për vete 
ushqime dhe pije të shëndetshme, në vend që të 
haja ç'më dilte përpara. 

Bëja zapping' për të çliruar energjitë negative dhe 


për të mos e lënë zemërimin të më mbyste. 


Tapping EFT (Emotional Freedom Technique), e njohur ndryshe si Teknika 


për Çlirim Emocional, është një lloj teknike meridiane që kombinon 


hidromasazhin e lashtë kinez me psikologjinë moderne. 

Ndoshta ju po pyesni veten se ku e gjeja kohën për 
gjithë këto aktivitete, por më besoni, nëse e shfrytëzojmë 
kohën si duhet, ajo është e mjaftueshme për gjithçka. 
Nuk mund të ecësh përpara e nuk mund të ndryshosh, 
nëse ndjek gjithmonë të njëjtën rutinë. 

Në fillim, e kisha shumë të vështirë të ndryshoja, 
madje kishte çaste kur e imagjinoja veten duke folur me 
Louise-n, sikur i tregoja se gjërat nuk po shkonin ashtu 
siç pretendonte ajo. Situata ime dukej shumë e vështirë, 
sepse masa tumorale dhe qelizat kancerogjene vazhdonin 
të ishin aty. 

Ndonjëherë, nuk doja ta pranoja se këtë situatë e kisha 
krijuar vetë dhe priresha të fajësoja të tjerët. Mund të bëja 
me faj gjithçka dhe këdo, por jo veten. Ishte faji i krizës 
financiare që më detyronte të bëja 2-3 punë njëkohësisht, i 
mungesës së kohës dhe qetësisë, i punës shtesë për temën, 
ishte faji i punëve të shtëpisë, i familjes sime ose i hyrje- 
daljeve të shumta e thuajse të përditshme. Të gjithë kishin 
faj, përveç meje. 

Kjo situatë vazhdoi kështu derisa mora në dorë 
kontrollin e jetës sime dhe kur e bën këtë, të pushton një 
ndjenjë qetësie. Jeta jonë varet nga mënyra se si e jetojmë 
atë. Harrojini të gjitha dhe të gjithë e kushtojini vëmendje 


vetes dhe jetës suaj, sepse vetëm ju mund ta ndryshoni atë. 


14 qershor 2012 
Kishte ardhur koha të shkonim për kontroll tek 


urologia, doktoreshë Gavrova. Kushdo që e njihte, më 


55 


FUQIA E MENDIMEVE 


kishte thënë se ishte shumë e Zonja në punën e saj, por 
kishte një të metë: t'i thoshte gjërat hapur dhe ta tregonte 
të vërtetën në sy, sado e dhimbshme të ishte. Kështu, duhej 
të përgatitesha fillimisht shpirtërisht, para se të takohesha 
me të. I kisha lejuar zë tjerët të më fusnin frikën deri në palcë 
dhe tani duhej të luftoja me të. Me këto fjalë, më kishin 
prerë shumë shpresa, por nuk duhej t'i merrja seriozisht, 
nuk duhej t'u kushtoja vëmendje. Ndihesha më mirë kur 
isha vetëm, kur bëja ushtrimet mendore, kur mbyllja sytë 
dhe imagjinoja një jetë më të mirë dhe përpiqesha shumë 
që t'i largoja mendimet negative. Isha lodhur nga mjekët, 
nga analizat, dyshimet, nga frika, prandaj vendosa se kjo 
do të ishte hera e fundit që shkoja nëpër mjekë. Sido që 
të dilnin rezultatet, tanimë duhej të merrja parasysh për 
gjithçka edhe mendimin e familjes sime. 

Edhe pse punoja çdo ditë me veten, kisha përsëri një 
ndjesi të keqe për vizitën e radhës. Mbi të gjitha, kisha 
frikë nga mjekja, kisha frikë se mendimi i saj profesional 
do të shkatërronte atë që sapo kisha filluar të ndërtoja. 

I kërkova Gazit të më priste jashtë, sepse preferoja të 
shkoja vetëm. Doja që kësaj radhe t'ia kurseja dhimbjen 
tim shoqi, kishte ardhur koha të përballesha vetë. Si nuk e 
kuptova se “shpella ku ke frikë të hysh, mban thesarin që ti 
po kërkon” Joseph Campbell (1904-1987). 


KKK 


Ajo ishte një grua trupmadhe, me një fytyrë pa pikë 
shprehjeje, pikërisht ashtu siç ma kishin përshkruar. Më 

kërkoi të shtrihesha, më leu me xhel pjesën e barkut dhe 
filloi të lëvizte sondën mbi të. Kësaj here, kisha përballë 
një ekran të madh, por, si zakonisht, preferoja t'i mbaja 
sytë mbyllur. Nuk doja të shikoja se ç'bëhej brenda meje. 
Mendoja se ishte diçka e tmerrshme për syrin tim. Nuk i 
kisha parë kurrë as imazhet e skanerit, nuk isha aq e fortë 
sa të shihja tumorin, ndaj edhe kësaj radhe zgjodha të mos 
i hidhja sytë në ekran. 

Teksa rrija symbyllur, ajo më pyeti nëse po shihja në 
ekran apo jo. Unë tunda lehtë kokën dhe thashë një “ëhë” 
të thatë. 

Edhe pse në ato çaste kisha shumë dëshirë të thosha 
me mend ndonjë nga fjalitë e mia, nuk mundesha. E kisha 
lëshuar veten dhe ndihesha tepër e lodhur nga gjithë këto 
vizita dhe sidomos nga fjalitë shokuese që prisja të dëgjoja. 
Doja vetëm të mbaroja sa më shpejt. Nuk kisha më durim 
dhe, si për inat, ajo qëndroi për një kohë të gjatë në heshtje, 
pa thënë asnjë fjalë. Befas, nga emocionet dhe nga frika që 
më kishin pushtuar të gjithën, ndjeva se po më ndodhte 
diçka e çuditshme. M'u duk sikur koha ndali dhe unë nuk 
mund të lëvizja. Fillova të përsërisja me vete fjalitë e mia 
të zakonshme, duke shpresuar se do të më ndihmonin të 
kthehesha në gjendjen normale: “Gjithçka shkon mirë, 
gjithçka shkon për mrekulli. Unë jam e sigurt, unë jam në 
duar të sigurta, i besoj ciklit të jetës.” Me sa duket, gjithë 
kjo skenë kish ndodhur në pavetëdijen time, sepse mjekja 
më zgjoi duke më spërkatur me ujë në kraharor e fytyrë. 
Më kishte rënë të fikët dhe nuk e kisha kuptuar. Ajo më 

qortoi dhe më tha se po sillesha si fëmijë, se nuk duhej 
të trembesha, por të qetësohesha e të mblidhja veten. I 
kërkova ndjesë dhe pasi u sigurua se isha më mirë, vazhdoi 
kontrollin. 

U habita dhe nuk isha e përgatitur për atë që do të 
ndodhte pas atij çasti. Ajo filloi të qeshte teksa po më 
sqaronte gjendjen time. 

- Dëgjo, e dashur, rezultatet që sapo pashë, më duken 
qesharake, po t'i krahasoj me pamjet që pashë në ekran. 
Ajo që unë shoh, nuk ka lidhje fare me rezultatet e këtyre 
imazheve që më ke sjellë. Ti ke tri ose katër gjëndra 
yndyrore në veshkën e majtë, të cilat janë rreth 1 cm dhe 
unë nuk shoh asgjë serioze këtu. Mund t'i kesh pasur që 
kur ke lindur, por edhe mund të jenë krijuar më vonë, nuk 
mund ta përcaktoj me saktësi këtë. 

Unë kisha zgurdulluar sytë dhe e dëgjoja me vëmendje, 
kurse gjymtyrët më dridheshin. Nuk po u besoja dot 
veshëve. Ishte hera e parë që, pas gjithë atyre muajve të 
lodhshëm që më kishin drobitur e më kishin bërë një 
grusht, dëgjoja një lajm kaq të mirë. Mblodha forcat dhe 
e pyeta: 

- Po çfarë duhet të bëj tanir A duhet të operohem” 

- E dashur, - tha përsëri dhe qeshi, - nuk ka nevojë për 
një gjë të tillë. 

Kisha një dëshirë të madhe të kërceja nga shtrati dhe ta 
përqafoja fort. Ishte njësoj sikur përpara meje të qëndronte 
Zoti. 

- Po çfarë duhet të bëj” - e pyeta përsëri. 

- Do të vish këtu pas gjashtë muajsh që të vëzhgojmë 
ecurinë e gjëndrave. Të shohim nëse do të rriten apo do të 
zvogëlohen, - u përgjigj teksa shkruante. 

- Mirë, por a duhet të marr ndonjë kurë” - vazhdova 
duke e ditur se mjekët zakonisht të japin kësi gjërash. 

- Asgjë, thjesht ndiq të njëjtin ritual jetese siç ke bërë 
deri më tani. Këto tumore-yndyrore unë i quaj “mirëbërëse”, 
sepse ato sjellin të mira në jetën e individit, - tha dhe mbylli 
dosjen time mjekësore e më pas ma Zgjati mua. 

Qëndroja përpara saj dhe nuk po e besoja dot. Këto fjalë 
të bukura ishin krejtësisht e kundërta e asaj që isha mësuar 
të dëgjoja nga mjekët deri atëherë. Me sa dukej, ajo e dinte 
fuqinë e fjalëve, se ato mund të shëronin, ndaj dhe nuk më 
sugjeroi asnjë lloj kure. 

Isha aq e emocionuar, sa nuk po gjeja dot as telefonin 
që të lajmëroja tim shoq. Nisa të vrapoja teposhtë shkallëve 
dhe më dukej sikur po fluturoja. Ndihesha e lehtë si pupël, 
nuk kisha dhimbje, isha gjithë energji dhe mezi po prisja 
të takoja Gazin. 

Ai më priste në parking dhe, kur më pa duke rendur 
drejt tij, u tremb. E përqafova fort, ndërsa me vete vazhdoja 
të thosha: “Mua më ndodhin mrekulli, mua më ndodhin 


mrekulli.” 
kk 


Kam qenë shumë me fat që nuk i kam parë asnjëherë 
imazhet e skanerit. Tani e kuptoj se kjo ma ka lehtësuar 


shumë punën për të ndryshuar gjendjen time. Po t'i kisha 

parë, ato imazhe do të më vërtiteshin në mendje gjatë 
gjithë kohës dhe do ta kisha shumë të vështirë të punoja 
me veten. 

Unë edhe sot besoj se doktoreshë Gavrova më konfirmoi 
pikërisht gjendjen që kisha krijuar me aq mund për vete. 
Në fillim, masa tumorale kishte një diametër prej 3.5 
deri në 4 centimetra. Të gjitha rezonancat magnetike që 
bëra, nxorën të njëjtat rezultate, por vetëm pas disa javësh 
pune intensive dhe ushtrimesh mendore, kisha arritur 
të ndryshoja përmasat e tij, e kisha ndarë në pjesëza të 
vogla dhe nga një tumor malinj e kisha shndërruar në një 
mirëbërës. 

Me forcën e mendimeve, kisha arritur të shpërbëja 
qelizat kancerogjene. Disa ditë pas lajmit të mirë të 
doktoreshë Gavrovës, mora dhe rezultatet e analizave nga 
laboratori. 

Edhe pse nuk doja të shkoja, pasi isha e bindur se 
tashmë isha mirë, nga laboratori këmbëngulën të më 
takonin personalisht. 

- T'ju them të drejtën, ditën që bëtë analizat, ishit aq 
e zbehtë dhe e pafuqishme, sa ndjeva keqardhje për ju. Jo 
shumë ditë më pas dolën dhe përgjigjet e analizave tuaja 
dhe ishin pozitive. Nuk e di pse, por nuk kisha guxim t'ju 
lajmëroja, ndaj vendosa që t'ju njoftoja një ditë tjetër, - na 
tha laboranti që dukej shumë i emocionuar. - Për disa ditë, 
më doli fare nga mendja dhe, kur u kujtova, thashë me vete: 
“Oh Zot, ajo pret përgjigjet, kurse unë i kam harruar fare.” 
Teksa fillova të kërkoja numrin e telefonit në dosjen tuaj, 

u habita kur pashë se rezultatet ishin negative. Më besoni, 
- vazhdoi ai. - Nuk e di se çfarë ka ndodhur, ndoshta kam 
qenë i lodhur dhe e kam lexuar gabim herën e parë, por tani 
jam shumë i sigurt. I kam kontrolluar rezultatet disa herë, 
por nuk ka mbetur asnjë gjurmë nga qelizat kancerogjene 
dhe, me sa shoh, sot dukeni shumë mirë. Jam shumë i 
lumtur t'ju jap një lajm kaq të mirë, - dhe po priste që të 
flisja unë. 

- Ja që mrekullitë mund të ndodhin, - ia ktheva. - 
Faleminderit për kohën që më kushtuat, - i thashë e më 
pas u largova. 

Ai ndoshta nuk e kuptonte se si kishin ndryshuar 
rezultatet, por unë e dija. Fuqia e mendimeve tona shkon 
përtej asaj që mund të perceptojmë. 

I kisha thënë vetes me mijëra herë se ndihesha mirë, se 
isha shëruar, madje fillova ta besoja se ishte vërtet kështu, 
dhe në fund fillova edhe ta ndieja se tashmë gjendja ime 
ishte e mirë, isha e shëndetshme. Arrita të shërohesha. A 
nuk ishte kjo një mrekulli” Nëse ia dola mbanë unë, pse 


s'mund t'ia dilni edhe ju” 

KAPITULLI V 


Mrekullitë filluan të ndodhnin 


“Heroi i heshtur” është një ndër temat që u jepja nxënësve të 
mi për të shkruar. Ne të gjithë e kemi një të tillë ose ndoshta 
më shumë se një. Në një mënyrë apo një tjetër, sot apo kurdo 
qoftë, duhet të bëjmë diçka, t'i përmendim, t'i lëvdojmë e të 
tregojmë mirënjohje për ndikimin që kanë pasur në jetën tonë. 

Ai ose ajo mund të jetë një familjar, një mik apo një 
mikja jonë, një bashkëpunëtor, një mësues, një klient ose 
thjesht dikush që e keni takuar rastësisht, por ju ka lënë 
mbresa dhe ju ka dhënë këshilla që ju kanë ndihmuar në 
jetë. Mund të jetë një poet, një shkrimtar apo një filozof që 
nuk e keni takuar kurrë, por që idetë, mësimet dhe filozofitë 
e tij apo të saj kanë ndikuar dukshëm në jetën tuaj. 

Unë nuk do ta përfshija Lozise-n në këtë kategori, sepse 
ajo ka qenë më shumë se një heroinë për mua. Atë do ta 
vendosja përkrah hyjnive, sepse jam e bindur se nuk më ka 


ndihmuar vetëm mua, por edhe miliona njerëz të tjerë. 

Ajo na mëson se sa e thjeshtë dhe sa e bukur është jeta. 
E vë theksin te gjërat që na duken të parëndësishme, por 
që në të vërtetë janë më kryesoret. Ajo na mëson ne të 
verbërve se si ta shohim jetën. 

Zoti dëshiron që ne të jemi të lumtur, por ne e kemi të 
vështirë ta besojmë këtë, të besojmë në mirëqenien tonë, 
prandaj vuajmë në forma e mënyra nga më të ndryshmet, 
të cilat i krijojmë vetë dhe i mbartim mbi shpinë gjatë 
gjithë jetës. 

“Vetëm në errësirë mund t'i shikosh yjet”, - thotë 
Marthin Luther King Jr. 

Kështu më ndodhi edhe mua. Mendoja se Zoti po më 
dënonte, por, në të vërtetë, isha unë që po dënoja veten, 
derisa në fund u bekova me një sëmundje. Po, po, u bekova. 
Po të mos e kisha përjetuar atë situatë, nuk do të kisha 
ndryshuar, do të isha veçse një shembull i keq për të gjithë, 
sidomos për fëmijët e mi, të cilët, sipas shembullit tim, do 
të jetonin në errësirë. Pa këtë sëmundje, nuk do ta kisha 
kuptuar jetën dhe do të isha larguar prej saj pa e shijuar, pa 
e kuptuar se sa i përsosur është trupi dhe mendja ime. Nuk 
do ta kisha provuar kurrë ndjesinë e të qenit e lirë, e sigurt, 
e mbrojtur dhe e përkrahur. Nuk do ta shijoja më natyrën, 
stinët, qiellin, pafundësinë e yjeve gjatë natës dhe format 
e mrekullueshme të reve gjatë ditës. Nuk do të ndieja 
më ajrin dhe freskinë e tij, nuk do të shihja më lumenjtë, 
liqenet, detet, nuk do të përjetoja kënaqësinë që të japin të 
qeshurat, përqafimet, puthjet... Mund të vazhdoja kështu 


pa fund e të mos mbaroja kurrë. 

E dini” Dikur e urreja vjeshtën, për shkak se tempera- 
turat ulen, detyrohesh të mbyllesh brenda, fillojnë virozat, 
gjelbërimi zhduket ditë pas dite, rrugët mbushen me gjethe 
pa fund - madje ne premë edhe një pemë të vjetër gësht- 
enje, sepse ishte e lodhshme të fshija gjethet e saj. Gjithnjë 
thosha se kjo është stina e vdekjes, sepse diçka brenda meje 
vdes. Më dukej sikur çdo ditë që kalonte, më shkëpuste dhe 
merrte me vete një pjesë të qenies sime. Ndihesha shumë 
krenare për veten, sepse, më në fund, kisha gjetur fajtorin 
për vdekjet e mia të vogla, për dështimet dhe dëshpërimet. 
Ishte vjeshta. 

Sot i dua të gjitha stinët dhe veçanërisht vjeshtën. 
Si kisha qenë aq e verbër dhe nuk e kisha vënë re 
shumëllojshmërinë e ngjyrave të saj, ato miliona nuanca 
dhe forma të këndshme” Nuk e kisha kuptuar se në këtë 
mënyrë natyra na tregonte se duhet t'i lëmë pas ato që 
nuk na nevojiten më dhe t'u hapim vend ndjesive të reja. 
“Rehatohu, - të thotë dimri, - shijo bardhësinë dhe medito 
derisa pranvera të rilindë gjithçka e të sjellë gjallërinë që 
do të zgjasë deri në fund të verës.” 

Dr. Mayne Dyer thotë: “Nëse ndryshon mënyrën se si i 
sheh gjërat, ato do të ndryshojnë” ose “Dy janë mundësitë: 
të rrish i trishtuar e i mjerë ose të motivosh veten. Zgjidh 
ëmë” 

Unë duhej vetëm të ndryshoja mënyrën se si i shikoja 
gjërat, por për ta kuptuar këtë, u desh të ma thoshte dikush. 
Ajo kohë erdhi e unë ia vura veshin, madje isha e detyruar 


t'ia vija. Tani jam unë ajo që ju them juve: ndaluni e mos 

lexoni më derisa të ndryshoni këndvështrimin. Nuk është 
e vështirë, është njësoj sikur të hapni një derë, të dilni nga 
errësira ku jetoni e të ecni drejt një vendi të bukur e magjik, 
ku ndodhin vetëm mrekulli. 

Nëse nuk mund ta bëni menjëherë tani, mbylleni librin 
dhe dilni, shkoni diku, në oborr, në ndonjë park, në mal, 
pranë një lumi, liqeni apo deti. Kudo. Mos shikoni orën, as 
motin, vetëm dilnil 

Sillni ndër mend Lozise-n, mua apo miliona njerëz që 
kanë ndryshuar, që kanë shëruar trupin, mendjen dhe gjithë 
jetën e tyre. Edhe ne kemi qenë në të njëjtën situatë ku mund 
të jeni edhe ju në këto çaste, kemi hasur po ato vështirësi 
dhe kemi përjetuar po ato dhimbje, ama kemi vendosur të 
ndryshojmë, të marrim në dorë timonin e jetës sonë. 

Dilni, se unë do t'ju pres këtu derisa të ktheheni nga 


shëtitja, për t'ju treguar një tjetër përjetim. 


Mrekullia e vjeshtës 

Jo rastësisht përmenda vjeshtën dhe heronjtë e heshtur. 
Ajo që do të tregoj, ka ndodhur në vjeshtë dhe heroi im 
është babai im. 

Im atë nuk është një njeri i zakonshëm, por një njeri 
i veçantë, me vizion, i cili na ka falur mirësi dhe dashuri 
pa fund. Ai është i jashtëzakonshëm dhe i gjithëdijshëm. 
Njohuritë e tij të habisin, prandaj dikur e thërrisja 
“enciklopedi”, ndërsa tani “Google i gjallë”. Nuk ka pyetje 
që nuk di t'i përgjigjet, veçanërisht atyre shkencore. Është 
një këshillues i mirë dhe sa herë kam ndjekur këshillat e 

tij, gjithçka ka shkuar për mrekulli, kurse në rastet kur jam 
treguar kokëfortë dhe nuk e kam dëgjuar, jam përballur me 
përvoja të hidhura. 


03 tetor 2012 

Ime motër më mori në telefon dhe më lajmëroi se babai 
kishte pësuar një atak kardiak dhe se duhej të shkoja sa më 
parë në spital. U ndjeva jashtëzakonisht keq që nuk kisha 
qenë pranë tij në ato çaste të vështira. Kushedi në ç'gjendje 
duhej të ishtel Pa u menduar gjatë, u nisa për në spital dhe 
mbërrita atje me shpejtësinë e dritës. Kur hyra në dhomë, 
e gjeta në shtrat duke rënkuar dhe duke u rrotulluar sa në 
njërën anë në tjetrën për shkak të dhimbjeve të forta. Te 
koka i rrinte ime më. U afrova dhe nuk munda ta përqafoja, 
por vetëm i shtrëngova dorën mes duarve të mia. Nuk doja 
t'i thosha asgjë, por me vete përsërisja mantrat e mia që ato 
të shkonin tek ai. Pas pak, filloi të ndihej më mirë, u kthye 
nga unë e më tha: 

- Mos u mërzit, bijë, tashmë unë e kam përmbushur 
misionin tim. Ti e di shumë mirë se dëshira ime më e 
madhe është që ju të jeni shëndoshë e mirë, - dhe lotët i 
rrodhën faqeve. Dhimbjet iu rikthyen. 

Sigurisht që unë nuk mund të bija dakord me të dhe 
isha e bindur se ato fjalë nuk i tha me gjithë zemër. E dija se 
dëshira për të jetuar i vlonte në gji. Isha më se e bindur për 
këtë, sepse edhe unë kisha qenë para disa kohësh në pozitat 
e tij dhe e njihja shumë mirë atë gjendje. I buzëqesha dhe 
i thashë: 

- Baba, ti nuk di se ç'thua. Gjithçka shkon mirë, gjithçka 
shkon për mrekullil 

Në njëfarë mënyre, isha e qetë dhe e bindur se vërtet 
gjithçka shkonte mirë. U ktheva nga nëna dhe e pyeta: 

- Si është puna, a i kanë dhënë ndonjë kurë” 

- Ende jo, - u përgjigj ajo e dëshpëruar. 

Ilaçet që i duheshin tim eti, nuk gjendeshin në spital, 
ndaj ime motër kishte rendur në farmaci për t'i blerë. 
Aty pranë, nuk kishte as mjek e as infermiere ndërkohë 
që situata ishte tejet emergjente. Kur shkova te dhoma e 
mjekëve, i gjeta ulur, sikur ishin në kafene, dhe prisnin që 
ime motër të sillte ilaçet. Kur më në fund ajo erdhi, ata 
u ngritën gjithë përtesë dhe i bënë një injeksion. Pak më 
vonë, na thanë se nuk duhej ta linim aty babanë. Pacienti 
duhej të dërgohej me ambulancë në spitalin shtetëror në 
kryeqytet, por atyre nuk u lejohej ta transportonin. Sa 
paradoksale, apo jo” 

Tashmë ishim mësuar me situata të tilla dhe nuk na 
bënin më përshtypje. E dinim si duhej të vepronim 
që t'i jepnim zgjidhje: duheshin bërë disa telefonata e 
t'u kërkonim disa njerëzve me influencë politike të na 
ndihmonin që të merrnim lejen për ta lëvizur. Kjo ishte 
hera e dytë që babai kalonte një atak kardiak. Druaja se 
kjo puna e telefonatave do të Zgjaste shumë, gjithsesi, 
mundohesha të ruaja qetësinë dhe të tregohesha e duruar. 

Për fat, Gazi njihte drejtorin e shëndetit publik. Ai 
bëri nja dy telefonata dhe na e siguroi menjëherë lejen e 


transportit, madje kishte dhënë urdhër që dikush të na 

priste dhe të na ofronte shërbimin e duhur në spitalin 
shtetëror. 

Kur mbërritëm atje, po na priste vërtet dikush, i cili na 
çoi te mjeku më i mirë. Menjëherë filluan t'i bënin analizat. 
Mjeku që vizitoi tim atë, ishte i ri dhe i sjellshëm. Na ftoi 
të hynim në dhomën e vizitave. 

- Gjendja e tij është shumë kritike dhe duhet operuar 
menjëherë. Ama, duhet t'ju paralajmëroj se mundësitë për 
të shpëtuar janë vetëm 10 90, sepse ky është ataku i dytë që 
ai kalon. 

M”u thye zemra. Nuk bëzajtëm e nuk bëmë asnjë pyetje. 
Në dhomën e vizitave ra një heshtje e thellë. 

Mjeku na lejoi ta vizitonim edhe njëherë babanë, por 
nuk doja të besoja se ishte një vizitë lamtumire. Sërish 
gjendeshim në një korridor të ftohtë, duke pritur, të 
dëshpëruar e të pashpresë. Motra dhe ime më po qanin. 
Në anën tjetër të korridorit ishte një familje tjetër, që priste 
të atin të dilte nga salla e operacionit. Edhe ata kishin vënë 
kujën. Nuk po e përballoja dot gjithë atë energji negative 
dhe po më zihej fryma. 

U kërkova familjarëve të mi që të më lajmëronin kur 
të kishin ndonjë lajm, dhe dola jashtë e u ula në një nga 
stolat e parkut përpara spitalit. Parku ishte mbuluar nga 
gjethet dhe çdonjëra prej tyre më kujtonte çastet e kaluara 
me tim atë. Duhej ta pranoja atë që mund të ndodhte, por 
nuk mundesha. Kisha ende nevojë për të, ndihesha ende 
fëmijë dhe dëshiroja të kisha pranë dashurinë, kujdesin 
dhe mençurinë e tij. E dija se një ditë ai do të ikte nga kjo 


69 


FUQIA E MENDIMEVE 


botë, sepse askush deri më sot nuk e ka mundur vdekjen, 
as mbretër e as perandorë, por nuk isha gati për ta humbur, 
ishte ende herët. Kjo gjë nuk mund të ndodhte sot, nuk do 
ta lejoja që të ndodhte, ndaj mora menjëherë një vendim, 
se nuk kisha kohë për të humbur. Mbylla sytë dhe solla 
ndër mend fjalët e Lozise-s “Fuqia është në dorën tënde”. 
(2004) 

Lutja nuk do të më bënte punë, sepse ato janë për të 
ardhmen, prandaj vendosa të përdorja fuqinë që njihja unë. 

“Am atë është shëruar. Ai tashmë është shëruar, ai u 
shërua. O Zot, të jam mirënjohëse që shërove tim atë, të 
jam pafundësisht mirënjohëse.” Teksa thosha këto fjalë me 
mend dhe i përsërisja me mijëra herë, me gjithë shpirt, mu 
duk sikur kisha hyrë brenda trupit të tij. Po ndieja dhimbjet 
që po përjetonte ai: kraharori më digjte, shpatullat më 
ishin bllokuar dhe mezi mbushesha me frymë. E dija se ato 
ishin dhimbjet e tij, isha e sigurt për këtë. Edhe pse dikush 
tani mund të thotë se gjithë ç'ndieja ato çaste, ishte pasojë 
e hidhërimit, e them me shumë bindje se ato nuk ishin 
dhimbjet e mia. Ndieja se unë dhe im atë ishim bërë një. 
Vazhdoja të përsërisja me mend ato fjalë, pa pushim, derisa 
një ndjenjë e ëmbël më pushtoi kraharorin. Dhimbjet po 
më largoheshin ngadalë derisa u zhdukën fare. Atë çast, 
m'u duk sikur rilinda. 

“Faleminderit, Zot, faleminderit, Zot, faleminderit, 
Zoti” - thashë tashmë që Zoti kishte shpëtuar dhe shëruar 
tim atë. 


Nuk di ta shpjegoj se si kisha arritur ta ndieja atë 

dhimbje dhe nuk kam as idenë më të vogël se çfarë kisha 
bërë apo çfarë më kishte ndodhur, por dija vetëm një gjë: 
nuk ka gjë më të fuqishme se forca e mendjes. Është njësoj 
si të hysh në një Zonë të trurit dhe mund të ndryshosh 
gjithçka, madje edhe ADN-në tënde, bindjet e tua të vjetra 
dhe të krijosh një realitet të ri. 

Kur ua kam treguar këtë ndodhi miqve dhe familjarëve, 
ata kanë qenë shumë skeptikë, ashtu si mund të jeni edhe ju 
që po lexoni këtë libër. Jam e bindur se do të kenë menduar 
“Kjo është çmendur”, por nuk e kam aspak problem, sepse 
thellë-thellë unë e di se është e VËRTETË. E vetmja 
mënyrë që ta besoni edhe ju, është që ta provoni. 

Pak më vonë, Gazi më mori në telefon për të më dhënë 
lajmin e mirë, të cilin unë tashmë e dija. Ai i kishte rënë 
disa herë telefonit, por unë nuk e kisha dëgjuar zilen, edhe 
pse volumi ishte në maksimum, sepse në ato çaste kam 


qenë në zonën e mrekullive. 


FA 


KAPITULLI VI 


Jeta ime e re 


“Hapi krahët drejt jetës dhe ajo do të hapë krahët drejt 
teje”, - thotë Louise. 

Pikërisht këtë bëra edhe unë. Hapa krahët dhe mrekullitë 
vërshuan njëra pas tjetrës. Nuk e them këtë se situata ime 
ndryshoi rrjedhë në më pak se dy muaj, as se im atë shpëtoi, 
por sepse çdo ditë më kanë ndodhur mrekulli të vogla. 

Ndokush prej jush mund të mendojë se thjesht jam me 
fat. Atëherë, po ju pyes se pse nuk kisha pasur kaq fat edhe 
më parë, por kisha kaluar përvoja të dhimbshme nga më të 
ndryshmet” 

Para disa muajsh,isha në prag të vdekjes, ndërsa tani jam 
më e shëndetshme se kurrë, plot energji dhe optimizëm. 

Një pjesë e ndryshimit tim erdhi edhe falë këshillës 
tjetër të Louise-s, që të ushqehesha shëndetshëm dhe të 
përdorja alternativat holistike të shërimit: “nëse rritet, 


hahet e nëse nuk rritet, nuk hahet”. 


73 


FUQIA E MENDIMEVE 


Edhe pse tashmë isha jashtë rrezikut, tumori ishte ende 
aty dhe duhej të bëja kontrolle periodike. Edhe pse pas 
gjashtë muajsh duhej të shkoja te doktoreshë Gavrova, 
unë e anashkalova. Nuk ndihesha gati. Më dukej se ishte 
shumë herët dhe kisha frikë se mos merrja lajmin e keq se 
tumori ishte rritur apo diçka edhe më të tmerrshme. Isha 
lodhur nga lajme të këtilla. 

Kështu, preferova të vazhdoja me mënyrat e mia, me 
frymën pozitive dhe, veç kësaj, vendosa të mos konsumoja 
më mish të kuq dhe sheqer të rafinuar, shkencëtarët thonë 
se pikërisht këto ushqime janë ato që nxisin përhapjen 
e qelizave kancerogjene. Krahas ushtrimeve mendore, 
përdorja edhe mjekime të ndryshme popullore, çfarëdo 
që dëgjoja, që më sugjeronin familjarët, miqtë, të njohurit 
apo dhe ato që gjeja në internet. Gjithashtu, gjatë gjithë 
ditës konsumoja edhe shumë ujë, që të mbaja trupin të 
hidratuar. Falënderoja Zotin që ekzistonte interneti, i cili 
ka informacione pa fund dhe mund t'i gjesh me lehtësi. 

Kam përdorur një recetë me mjaltë dhe xhenxhefil, si dhe 
një tjetër të përgatitur nga një lloj kaktusi. Gjithashtu, për dy 
muaj e gjysmë kam pirë lëngun e mrekullive: çdo ditë kam 
konsumuar një gotë ujë me limon dhe sodë buke, që vazhdoj 
ta pi ende, sepse ruan në nivel normal pehashin e trupit dhe 
qelizat kancerogjene e kanë të pamundur të mbijetojnë në një 
mjedis të tillë. Kam përdorur edhe një tjetër mjekim popullor, 
që përgatitej me aloe vera, të cilin e porosisja. Ai kishte një 
shije të tmerrshme, shijen më të tmerrshme që kisha provuar 


ndonjëherë, madje e quaja “pija atomike”, sepse, pasi e 

kisha pirë, më dukej sikur do të më shpërthente organizmi. 
Megjithatë, mbyllja sytë dhe e pija. Këto receta i gjeni në fund 
të librit. Gjithashtu, fillova të praktikoja meditimin dhe të 
shëtisja. Çdo ditë, pas pune, dilja me Gazin dhe shëtisnim në 
malin tonë të bukur. Vendi im i preferuar, parajsa ime, ishte 
pranë lumit. Ai është një vend magjik. Nëse shtrihesh në 
bar, të duket sikur rreth e rrotull teje ndodhen vetëm malet. 
Duke e imagjinuar veten në mes të këtij rrethi, ndihesha më 
e sigurt, prandaj i mbyllja sytë dhe meditoja. Gurgullima e 
lumit ishte një terapi më vete. Në fillim, thosha disa fjalë 
mirënjohjeje dhe pastaj lejoja që fuqia e panjohur të bënte 
punën e saj. Kurrë mos e nënvlerësoni fuqinë e natyrës: ajo 
ka çdo përgjigje që ju nevojitet, vetëm vështroni, ndieni dhe 
gjithçka do të jetë shumë e qartë. 

Kur nuk kisha mundësi të shkoja në mal, praktikoja 
meditimin në shtëpi. Shtrihesha, qetësohesha dhe me 
kufje në vesh dëgjoja këshilla dhe udhëzime të ndryshme. 

Në internet, mund të gjeni metoda pa fund për të 
praktikuar meditimin. Vetëm Zgjidhni atë që ju përshtatet. 

“Asgjë dhe askush nuk është më i rëndësishëm se ju. 
Asgjë nuk do të ekzistojë, nëse nuk ekzistoni ju, ndaj 
kujdesuni për veten, për mendjen, trupin dhe shpirtin tuaj. 
Nëse ju jeni mirë, çdo gjë dhe çdokush tjetër do të jetë 
mirë.” (Louise Hay, 2004) 

Këto fjali nuk më hiqeshin nga mendja për asnjë çast. 

E mira më e madhe e këtij ndryshimi që bëra në jetën 
time, ishte se i jepja kohë vetes të qetësohesha dhe i 


kushtoja kohë lumturisë sime. 


VS 

Nëse kujdeseni për veten, atëherë mund të kujdeseni 
edhe për të tjerët. Nëse e doni veten, atëherë mund të doni 
shumë lehtë edhe të tjerët. Kur dikush më thoshte: “Unë 
e dua veten, por nuk arrij të dua të tjerët”, çuditesha, sepse 
këto janë të lidhura ngushtë me njëra-tjetrën. Nëse nuk 
arrin t'i duash të tjerët, do të thotë se nuk do as veten. 
Unë ndryshova edhe sjelljen time ndaj nxënësve, edhe 
pse gjithmonë kam pasur një marrëdhënie të mirë me ta, 
por e mira nuk ka fund. Fillova t'u vija në dukje anët e 
tyre të mira. Kjo më shërbeu edhe si një mënyrë për të 
testuar mësimet e reja që kisha marrë. Rezultatet ishin të 
dukshme. Sa më shumë u kushtoja vëmendje ndjenjave të 
tyre, duke i lëvduar, aq më shumë vija re se edhe ata ma 
kthenin në po të njëjtën mënyrë. Kështu, marrëdhënia jonë 
u bë më e fortë. 

Pas disa muajsh, më ngritën në detyrë. Isha e emocio- 
nuar dhe shumë mirënjohëse që jeta më dha një mundësi 
kaq të mirë. Duke marrë parasysh statistikat e papunësisë 
në vendin tim, për mua kjo ishte sikur të më kishte rënë 
lotaria. Tashmë më ishte mbushur mendja top se mrekul- 
litë ekzistojnë dhe po më vinin nga të gjitha anët. 

Edhe pse e kisha shumë të vështirë të ndahesha nga 
nxënësit e mi, e pranova detyrën. Tanimë duhej të hapja 
krahët e të prisja të mirat që më ofronte jeta. 

Pas disa javësh, ditën kur kisha ditëlindjen, një nga 
nxënëset e mia, e cila për mua kish qenë gjithnjë e veçantë, 
më telefonoi dhe më kërkoi që të takoheshim në një lokal. 


U çudita kur pashë edhe disa nxënës të tjerë, të cilët më 

kishin përgatitur një surprizë. Ishte hera e parë që dikush 
më organizonte një festë surprizë. Për herë të parë, kisha 
një tortë ditëlindjeje dhe qirinj mbi të që t'u fryja pasi të 
kisha menduar një dëshirë. 

Unë fillova ta doja dhe ta respektoja veten dhe të njëjtën 
gjë po merrja edhe nga të tjerët: dashuri dhe respekt. 
Fillova të besoja te mrekullitë dhe ato filluan të ndodhnin. 

Edhe me familjarët e mi fillova të sillesha ndryshe. Tani 
praktikoj metoda të ndryshme që kanë në thelb mendimet 
pozitive, faljen dhe mirënjohjen ndaj njerëzve. Mundohem 
t'u mësoj djemve të mi ta duan veten e të jenë mirënjohës 
për çdo të mirë që u sjell jeta. Pas darke, kalojmë një ose dy 
orë duke qeshur e duke luajtur, duke u përqafuar, puthur e 
duke u ngacmuar me njëri-tjetrin. Një ndër lojërat e tyre 
të preferuara është kur unë i pyes: “Kush është djali më i 
mirë në botët” dhe të dy përgjigjen njëzëri: “Unëëëë...” Ose 
“Kush është djali më i mençur e më i bukur në botër” dhe 
kështu vazhdon loja. 

Për dy vjet, kam parë më shumë shkëndija magjie, sesa 
gjatë gjithë jetës. Ju mund të thoni që nuk është e vërtetë, 
mund të thoni edhe se nuk është e lehtë, por unë ju them 


se gjithçka varet se nga cili këndvështrim e sheh jetën. 
KKK 


Isha e kënaqur dhe njëkohësisht e emocionuar dhe doja të 
ndaja përvojat e mia me të tjerët. Përpiqesha t'u ngulitja 
në mendje mendime pozitive, por shumica nuk pranonin. 


Me sa dukej, ende nuk ndiheshin gati për të ndryshuar. 

Ata nuk mund të ndryshojnë, nëse nuk duan ta bëjnë këtë. 
Gjithsesi, unë duhej të vazhdoja të punoja më shumë me 
veten, sepse ky ishte prioriteti im. 

Mësova si ta lehtësoja veten nga barrët që mbaja në kurriz, 
të shmangia njerëzit negativë, si dhe bisedat e zbrazëta 
që më bënin të ndihesha keq dhe po më shkatërronin 
dalëngadalë. Mësova të doja veten, të vlerësoja dhe të 
respektoja atë dhe të tjerët, duke i pranuar ashtu si janë, 
me të mirat e të këqijat e tyre, pa u imponuar mendimet 
dhe qëndrimet e mia. 

Sa herë që bisedoja me dikë, vija re se e mbivlerësonin 
veten dhe përherë fajësonin të tjerët për dështimet e tyre. 
Sa absurdel Nuk mund të vlerësosh veten dhe të fajësosh 
të tjerët. Gjithmonë themi se e ka fajin qeveria për krizën 
ekonomike që na ka pllakosur, por e vërteta është se kurrë 
më parë vendi ynë nuk ka pasur këtë luks: shtëpi të bukura, 
makina e veshje moderne, njerëz që shkojnë kudo për 
pushime. Pse gjithnjë e kanë fajin miqtë, kolegët, prindërit, 
fëmijët dhe kurrë ne” 

Vendi ynë ka qenë për një kohë të gjatë në tranzicion. 
Fillimisht, kalimi nga komunizmi në demokraci dhe më 
pas shpërbërja e ish-Jugosllavisë, çka i çoi vendet fqinje 
në luftë civile, që më vonë ndodhi edhe në vendin tonë. 
Populli ynë ka përjetuar për një kohë të gjatë makth, frikë, 
humbje dhe pasiguri dhe të gjitha sjelljet e sotshme janë 
rezultat i këtyre traumave. 

Më kujtohet tmerri që kemi përjetuar në atë periudhë, 
kur futeshim nëpër bodrume ndërkohë që jashtë 

dëgjoheshin të shtëna armësh dhe bombardime pa fund. 
Siguria ishte në nivelin Zero dhe shpresa se një ditë gjithçka 
do të kalonte, kishte vdekur. Nuk prisnim të shihnim e të 
dëgjonim gjë tjetër veç vrasjeve e keqtrajtimeve. Duhet një 
punë e madhe dhe shumë terapi që të mund të çlirohemi 
nga makthi i atyre viteve. Edhe pse na duket sikur i kemi 
harruar, gjithçka jeton ende thellë brenda nesh, në vetëdijen 
tonë, gjë që na shtyn ta shohim jetën me mosbesim, frikë 
dhe pasiguri. 

Si mund të besojmë se do të na ndodhin gjëra të bukura 
kur mbartim me vete këto ndjesit Kjo është edhe arsyeja 
pse shohim me skepticizëm çdo vendim të qeverisë dhe të 
politikanëve. Mendimi ynë kolektiv është se ata na rrjepin, 
edhe pse, në fakt, përgjegjës për jetën tonë jemi vetë ne 
dhe jo politikanët. Së pari, duhet të largojmë frikën dhe 
pasigurinë që na përndjek prej vitesh. Kjo është e mundur, 
sepse frika është vetëm një mendim dhe sipas Louise 
Hay-t ne mund t'i ndryshojmë mendimet. Gjërat e bukura 
ndodhin vetëm kur hyjmë në Zonën e sigurisë, të besimit 
dhe të qetësisë. 

Edhe unë dikur kam menduar dhe vepruar si të gjithë, 
por tani mundohem të mos e bëj më këtë. Më vjen keq 
për ata që nuk i kanë këto informacione, që të kenë në 
dorë zgjidhjen e problemeve të tyre, dhe, edhe më shumë, 
për ata të vetëquajturit “realistë”, të cilët mendojnë se dinë 
gjithçka, por në të vërtetë, s'janë veçse disa mendjengushtë 
që s'kanë hequr ende dorë nga disa besime të vjetra që ua 


nxijnë jetën. 

Sipas Louise-s, një element tjetër tepër i rëndësishëm 
në rrugën e ndryshimit është mirënjohja. Nëse nuk je 
mirënjohës për atë që ke, për bekimet që të ka dhënë jeta, 
si mund të presësh të mira të tjera prej saj” Është shumë e 
thjeshtë: për shembull, nëse ju ndihmoni ndokënd, duke i 
kushtuar kohë nga koha juaj, duke i dhënë këshilla, duke 
e ndihmuar financiarisht, duke i qëndruar pranë kur ka 
nevojë, qoftë edhe sikur vetëm ta dëgjoni të ankohet etj., ju 
prisni mirënjohje. Provoni të mos i bëni më këtol Ai njeri 
do të largohet përgjithmonë nga ju, sikur të mos kishit 
ekzistuar kurrë. Njerëz të tillë janë mosmirënjohës dhe 
tashmë dihet që ju nuk do të vazhdoni t'i ndihmoni, sepse 
gjithçka është reciproke, është ligj dhe ky ligj funksionon 
në të gjitha aspektet e jetës sonë. 

Pas kësaj përvoje të vështirë në jetë, unë mësova 
ta pranoja veten dhe të tjerët ashtu si janë, mësova t'i 
përkushtohesha asaj, mësova të jem gjithnjë e hapur ndaj 
njohurive dhe informacioneve të reja. Kur unë ndryshova, 
ndryshuan edhe ata që më rrethonin, sepse tashmë më 
shihnin me sy tjetër, me sytë e shpirtit dhe me besimin se 
gjithçka në jetën time shkonte mirë. 

“Të gjitha sëmundjet shkaktohen, sepse ne nuk falim as 
veten dhe as të tjerët.” (Lozise Hay, 2004) 

Tashmë duhej të mësoja të falja, duhej t'i falja vetes 
dhe të tjerëve të gjitha gabimet e bëra. Për të realizuar këtë 
përdora një metodë të Louise-s, e cila është shumë efektive, 
por njëkohësisht qesharake. 


Duhej të imagjinoja sikur isha e ulur në rreshtin e 

fundit të një teatri të zbrazët. Duhej të mbyllja sytë dhe 
të përfytyroja një skenë ku dilte njeriu që duhej të falja. E 
imagjinoja atë njeri sikur po bënte diçka që e gëzonte pa 
masë, dhe shihja se si lumturohej. Duke e parë, përpiqesha 
që ai njeri të zhdukej dalëngadalë. 

Ndërkohë, unë qeshja dhe mendoja me vete: “O Zot, 
sa shumë njerëz duhet të fal, një trupë të tërë teatralel” 
Ia lehtësova punët vetes: i fala të gjithë ata që më kishin 
lënduar, me dashje apo pa dashje, por isha e vetëdijshme 
se armiku im më i madh isha UNË vetë dhe detyra më e 
vështirë që më priste, ishte të falja veten, pasi njeriu priret 
t'i justifikojë përherë veprimet e tij. 

Në njëfarë mënyre, e kisha krijuar vetë gjendjen time, 
ndaj edhe vetë duhej të dilja prej saj. Duhej të punoja me 
veten, të kthehesha në të kaluarën, të gjeja gabimet që 
kisha bërë, dhe t'ia falja vetes. Të çlirohesha nga mendimet 
shkatërruese dhe nga frika se do të më ndodhin vetëm 
gjëra të këqija. 

Louise thotë se “problemet në veshka nxiten nga kritikat, 
dëshpërimi, dështimet ose ndjesia e turpit”. 

Unë i kisha përjetuar të gjitha këto, madje me shumicë. 
Këto ndjesi kishin zënë një vend të rëndësishëm në jetën 
time. E kisha humbur vetëvlerësimin dhe vetëbesimin 
duke u shqetësuar më shumë se çfarë do të thoshin apo do 
të mendonin të tjerët. Në këto raste, Louise sugjeron që të 
përsërisni me vete këto fjali: 

Në jetën time, ndiej gjithnjë një ngrohtësi hyjnore që 


vendos drejtësi. 

Në çfarëdo situate, më ndodhin vetëm gjëra të mira. 

Rëndësi ka të eci përpara, nuk ka rëndësi se ç'mendojnë 
të tjerët. 

“Tumoret krijohen atëherë kur mban gjallë brengat e 
vjetra dhe ndien keqardhje për veten.” (Lozise Hay, 2004) 

E kisha të pamundur ta lija pas të shkuarën, sepse jetoja 
çdo ditë me të, duke kujtuar gabimet dhe dështimet e mia. 
Mendoja se gjërat e mira nuk më ndodhnin, ngaqë nuk i 
meritoja. Këto mendime të këqija kanë qenë në një shkallë 
shumë të lartë, sidomos gjatë periudhës kur nuk mund të 
mbetesha shtatzënë. Asokohe, në kokë më rrihte mendimi 
se ky është një dënim i merituar. 

Jam e bindur se tumorin brenda meje e krijova vetë, 
sepse nuk e doja veten, nuk kisha besim dhe jetoja brenda 
një guaske ku mbizotëronte frika. Unë isha armiku numër 
një i vetes sime. 

“Me shumë dëshirë lë pas të shkuarën time dhe 
përqendrohem te dita e re që më pret. Gjithçka shkon për 
mrekulli.” (Louise Hay, 2004) 

Gjithçka në jetën time shkonte për mrekulli, vetëm 
duhej që unë të kisha sy e ta shihja se sa e bekuar isha nga 
jeta. Zoti ma kishte treguar në shumë mënyra se sa shumë 
më donte dhe se sa e çmuar ishte jeta. 

E konsideroja veten një nxënëse të mirë të Lozise-s, edhe 
pse asnjëherë nuk ishim takuar. Me fjalët e saj, ajo ishte e 
pranishme në çdo çast të jetës sime. I lexoja, i rilexoja, i 
analizoja, i ndieja dhe i ndiqja këshillat e saj me shumë 


pasion dhe dashuri. Në fillim, e pata shumë të vështirë, 

por kur e kuptova thelbin e tyre, gjithçka u bë shumë e 
thjeshtë, njësoj sikur të marrësh frymë. 

Tani kam një jetë të mrekullueshme e të shëndetshme. 
Nëse dikush tenton të më nxjerrë nga rrjedha e mirëqenies 
sime apo rikthehen mendimet e vjetra, them menjëherë 


me mend mantrat e mia dhe ato zhduken. 
kok 


Ndjeva se ndryshoi jo vetëm jeta ime, por edhe e atyre që 
donin të ndiqnin shembullin tim, e atyre që kishin nevojë. 
Meqë nuk kisha kohë t'u përkushtohesha të gjithë atyre që 
kërkonin ndihmë, vendosa të përktheja në shqip librin “Ti 
mund të shërosh jetën tënde”. Pasi përktheja disa faqe, ua 
shpërndaja menjëherë njerëzve që më kërkonin ndihmë. 

Ashtu si tek unë, edhe tek ata ndodhi metamorfoza. Ata 
vinin e më tregonin suksesin që u kish trokitur në derë: disa 
kishin kaluar depresionin, disa kishin gjetur punë, të tjerë 
njeriun e jetës, e kështu me radhë. Ata vendosën të krijonin 
atë që dëshironin për veten, duke ndryshuar mendimet e 
duke iu përkushtuar procesit të ndryshimit. 

Nuk mund të dalësh nga gjendja depresive duke u 
ankuar dhe duke u fokusuar vetëm në anët e errëta të jetës. 
Nuk mund të jesh e lumtur me partnerin, nëse sheh vetëm 
të metat e tij, nuk mund të gjesh punë duke u bërë xheloz 
për të tjerët që punësohen para teje. Duhet të mendoni 
se e meritoni një punë, çfarëdo pune që të sjellë fati, dhe 
se e pranoni me krahë hapur, sepse ajo ju nevojitet si 


shpirtërisht, ashtu edhe financiarisht. 

Unë e dua partnerin tim, sepse më qëndron pranë, edhe 
pse kam shumë të meta. Unë zgjedh të shoh vetëm anët 
e tij të mira dhe t'ia fal gabimet që bën. Të gabosh, është 
njerëzore. 

Thuaja vetes dëshirat e tua, përsëriti me qindra herë dhe 
ato do të marrin rrugë patjetër. Universi i përgjigjet asaj që 
ti beson. Kishte raste që më thoshin: “Unë i bëj të gjitha 
këto, por nuk ndodh asgjë.” Në fakt, këta njerëz vërtet i 
zbatonin këto këshilla me përpikëri, mirëpo tërë kohën 
flisnin për të kundërtën dhe ankoheshin, duke i përsëritur 
vazhdimisht këto ankesa, ndonëse pa vetëdije. 

Duhet të bëni një pakt me veten: të ndryshoni mënyrën 
e jetesës, çdo gjë që keni bërë deri më sot. Filloni të flisni 
për gjërat që dëshironi sikur ato të jenë realizuar. Pikërisht 
ky është çelësi i ndryshimit, sepse në këtë mënyrë po filloni 
të ndërtoni besimin. 

Mund t'ia nisni duke e dëgjuar atë që dëshironi, pastaj 
duke e thënë, më pas duke e ndier dhe në fund, ajo që 


dëshironi, nis të realizohet. Pra, çfarë dëshironi të realizoni” 

Mirëbërësi 


21 mars 2014 

Kishin kaluar thuajse dy vjet që kur isha diagnostikuar 
me tumor në veshka, dhe, më besoni ose jo, pasi mora lajmin 
e mirë nga doktoreshë Gavrova, nuk e mora më mundimin 
të bëja kontrollet që duhej. Nuk kisha nevojë. Unë tashmë 
kisha një stil të ri jetese, besime të reja, si dhe metoda magjike. 

Mirëpo befas, atëherë kur nuk ma priste mendja, fillova 
të kisha sërish dhimbje dhe gjakderdhje, njësoj si në fillim. 

“Çdreqin po ndodh” - pyesja veten. - Çfarë ndodhi, ku 
gabova tanit” 

Mendimet e mia të vjetra po Zgjoheshin. Fillova të 
frikësohesha. Mendoja se këto vite kishin qenë vetëm një 
iluzion. Sëmundja ishte ende aty dhe kishte ardhur koha të 
zgjohesha e të përballesha me realitetin. Me siguri tumori 
duhej të ishte rritur, Zgjeruar ose çfarëdo që të ishte, diçka 
kishte ndodhur patjetër. 

Isha rikthyer sërish në fillim. Diçka nuk po shkonte si 
duhej, edhe pse unë tashmë isha e bindur se isha shëruar. 
Isha e hutuar dhe nuk mund ta mblidhja veten. 

Im shoq më sugjeroi të shkonim për një kontroll tjetër 
te doktoreshë Gavrova. 

- Në asnjë mënyrë, - ia ktheva. Nuk pranova, sepse 
kisha frikë dhe më vinte turp që nuk kisha shkuar të 
bëja kontrollet siç më pat thënë ajo. E imagjinoja tek më 
thoshte: “Je shumë vonë. Pse i le gjërat të arrinin deri në 
këtë pikët” 

Në njëfarë mënyre, një pjesë imja nuk donte të dorëzohej 
e as të dilte nga rehatia e asaj fryme pozitive dhe jeta e 
mrekullueshme që kisha ndërtuar. 

Pranova që të shkoja te një urolog tjetër, doktor Lumi, 
të cilin e njihnim dhe e kishim më afër. Ngushëlloja veten 
duke thënë se nuk mund të ishte diçka serioze, por vetëm 
ndonjë infeksion. 

Kishte kaluar shumë kohë që nga hera e fundit kur isha 
ndier aq keq. E kisha harruar se çdo të thoshte të ndieje 
frikë dhe pasiguri. 

Ja ku isha sërish, ndoshta për të pesëmbëdhjetën apo 
shtatëmbëdhjetën herë, shtrirë në atë tavolinë të fortë e 
të akullt, me sondën që më rrëshqiste mbi bark. Nisur 
ndoshta prej faktit se e njihnim, ai u tregua shumë miqësor 
dhe gjatë kohës së kontrollit, nuk e zuri në gojë për asnjë 
çast arsyen përse kishim shkuar, por foli më së shumti për 
ngjarjet politike në vend. 

Teksa ia kish ngulur sytë ekranit, befas, kërceu përpjetë 

nga karrigia dhe me një zë të frikshëm, më pyeti se kur e 
kisha marrë vesh se kisha një tumor. 

Me gjysmë Zëri iu përgjigja se kjo kish ndodhur dy vjet 
më parë. Ato çaste, po ndieja se si çdo pjesë e trupit po më 
ngrinte. 

Më pas, u kthye nga Gazi dhe e pyeti nëse e kishim 
me vete dosjen mjekësore me rezultatet e kontrolleve e të 
analizave. 

I kishim lënë në makinë që para dy vjetësh dhe që 
atëherë, nuk i kishim prekur më. Kështu, Gazi rendi t'i 
merrte, ndërkohë mjeku vazhdonte të më kontrollonte. 

Kësaj here u frikësova shumë. Imagjinoja skenarin 
më të keq të mundshëm dhe më doli fare nga mendja të 
përsërisja ndonjë nga mantrat e mia. Edhe sikur të më kish 
rënë ndër mend për to, në ato çaste nuk kisha as vullnet e 
as fuqi t'i thosha. Më dukej se edhe rrahjet e Zemrës nuki 
ndieja, sepse i gjithë trupi më kishte ngrirë. Ua kisha ngulur 
sytë dritave në tavan dhe prisja që zemra të më pushonte së 
rrahuri. Po kaloja një gjendje shoku. 

Sakaq, Gazi u kthye, i dha dokumentet mjekut dhe ai 
filloi t'i lexonte. 

Atë çast, hyri dikush dhe mjeku u ngrit menjëherë në 
këmbë. Më pas, na prezantoi me nefrologun më të mirë në 
Ballkan e teksa ata po përshëndeteshin, Gazi mu afrua e 
më tha: 

- Duhej të kishim shkuar te doktoreshë Gavrova. Ky po 
vepron në mënyrë të çuditshme. 


E ndieja se edhe atij i kishte hyrë frika deri në palcë. 

Mjeku u afrua dhe filloi të na tregonte diçka që nuk na 
interesonte aspak. 

- Ka ardhur të vizitojë nënën e Hektorit, - na tha për 
dikë që nuk e njihnim. - Kërkon shumë për shërbimet që 
ofron dhe vetëm Hektori mund ta paguajë, por ju jeni me 
fat që ai ndodhet sot këtu. Vetëm dëgjoni, - na tha doktor 
Lumi. 

Gjithçka më dukej si pa kuptim. Nuk doja të dëgjoja 
asgjë që nuk kishte lidhje me mua. 

- Dëgjo, - i tha doktor Lumi nefrologut. - Kësaj 
pacienteje i ka ndodhur një mrekulli. Shikoje dhe bindu, 
- vazhdoi ai. 

Ishte pikërisht ajo që doja të dëgjoja, ajo që Gazi donte 
të dëgjonte. Ato çaste, nuk kish rëndësi asgjë tjetër. Doktori 
ia shpjegoi të gjitha nefrologut dhe ai, duke dashur të 
dukej sa më profesionist, fillimisht nuk i besoi doktorit, 
por më bëri vetë një kontroll. Më pas, analizoi rezultatet e 
skanerave, i pa të gjitha analizat, më kontrolloi sërish dhe 
në fund tha: 

- Po, mrekullitë edhe ndodhin. 

Sipas tij, dhimbjet dhe gjakderdhja vinin për shkak të 
rërës në veshkë. 

Ia dola, e zhduka, e shkatërrova. Tashmë kishte ikur dhe 
kishte lënë pas gjënë më të shtrenjtë për mua: jetën dhe një 
njeri më të mirë. 

Isha shumë e lumtur, të gjithë ishim të lumtur. Mezi po 
prisja të dilja nga ajo dhomë që të kërceja dhe të bërtisja 
nga gëzimi. Ishte hera e parë që po përjetoja një ndjesi të 

tillë. Ndihesha sikur isha në qiellin e shtatë dhe po vallëzoja 
me yjet. Ndihesha si në parajsë. 

Edhe mjekët ishin shumë të emocionuar. 

- Kjo që kemi parë sot, duhet festuar, - tha doktor Lumi 
dhe e përqafoi fort Gazin. 

Nuk ishte nevoja t'i pyesja se si kishte ndodhur kjo 
mrekulli, sepse e dija përgjigjen. Nuk lashë njeri pa marrë 
në telefon: time më, motrën, vëllanë, shoqet, të gjithë, që 
t'u jepja lajmin më të mirë që kishin dëgjuar ndonjëherë. 

Nuk e di se çfarë ndodhi apo se si u Zhduk ajo masë, 
sepse kisha përdorur shumë metoda dhe, në atë çast, ndër 
mend më erdhi tapping për mrekulli, që e bëja çdo ditë. Po 
përjetoja ato ndjenja për të cilat kisha punuar aq shumë me 
teknikën e Margaret Lynch-it. 

“Po më ndodh diçka e mrekullueshme, diçka shumë 
e mirë. Nuk e di se çështë, por di se po më ndodh 
pikërisht mua. Jam shumë e lumtur dhe dua të kërcej 
nga lumturia. Do t'u telefonoj të gjithëve e do t'u tregoj 
se diçka e mrekullueshme më ka ndodhur. Mrekullitë më 
ndodhin dhe do të vazhdojnë të më ndodhin. Unë besoj te 
mrekullitë.” 


KKK 


Tani unë jam një tjetër njeri, veproj dhe sillem ndryshe. Në 
vend që të ankohem, shpreh mirënjohje. Çdo darkë, para 
se të fle, përsëris fjalët e Lozise-s si dhe disa fjali që i kam 
krijuar vetë: 

Jam mirënjohëse për të gjitha bekimet që kam në jetë. 

Jam mirënjohëse për të gjitha bekimet që do të vijnë. 

Jam mirënjohëse edhe për ato të mira që nuk jam e 
vetëdijshme. 

Faleminderit, faleminderit, faleminderiti 

Në vend që të jem viktima, unë tani jam krijuesja e jetës 
sime dhe e përvojave të mia. 

Unë bekoj çdo gjë dhe gjithkënd me dashuri dhe, mbi 
të gjitha: 

Bekoj Louise Hay-n me dashuri. 

Bekoj fëmijët dhe bashkëshortin tim me dashuri. 

Bekoj prindërit e mi me dashuri. 

Bekoj motrën dhe vëllanë me dashuri. 

Bekoj prindërit e Gazit me dashuri. 

Bekoj miqtë e mi me dashuri. 

Bekoj kolegët e mi me dashuri. 

Bekoj shtëpinë time me dashuri. 

Bekoj punën time me dashuri. 

Bekoj të ardhurat e mia me dashuri. 

Bekoj trupin tim me dashuri. 

Bekoj qelizat e mia me dashuri. 

Unë jam e përsosur. 

Gjithçka shkon mirë në jetën time. Gjithçka është e 
përkryer. 

E pabesueshme, apo jor Fuqia e mendimeve kapërcen 


çdo kufi. Kjo do të thotë të mundësh të pamundurën. 

KAPITULLI VIII 


Këshilla praktike 


Kur vdekja na shikon në sy, kuptojmë se jeta është dhurata më 


e çmuar që na është dhënë. 


Në pamje të parë, kjo duket një filozofi e thjeshtë dhe e 
pabesueshme, por, në të vërtetë, është një filozofi shumë e 
vështirë për t'u përvetësuar, sepse kërkon shumë besim dhe 
përkushtim. Nuk do ta shkruaja kurrë një fjali të tillë, po të 
mos isha e bindur në atë që po them. Që ta besoni, duhet 
ta provoni, duke i bërë vetes dhuratën më të shtrenjtë. 
Këto ushtrime do t'ju mësojnë të doni, të vlerësoni dhe 
të respektoni veten dhe të tjerët, të falni e t'ju falin, të jeni 
mirënjohës, të lini pas të kaluarën, duke harruar traumat 
që keni përjetuar, të kontrolloni mendimet dhe ta përdorni 
këtë fuqi për dobinë tuaj: do t'ju mësojnë si të ndiheni mirë 
dhe të jeni një njeri më i mirë. Kur të keni përvetësuar 
të gjitha këto, do të gjeni vetveten, bukurinë dhe forcën e 
paimagjinueshme që gjendet brenda jush. Fundja, të ndjerit 


93 


FUQIA E MENDIMEVE 


mirë dhe të qenët i mirë, nuk dëmton askënd, përkundrazi, 
na sjell përfitime të paimagjinueshme si për veten, ashtu 
edhe për të tjerët. Nuk po them se jeni njeri i keq dhe ky 
libër do t'ju bëjë të mirë. Nga natyra, njeriu është i prirë të 
mendojë të keqen, të mendojë gabim dhe pikërisht këto 
mendime negative sjellin pasoja në shëndetin tonë. Në 
fund të këtij libri, jam e sigurt se ju do të jeni një njeri 
tjetër dhe do të thoni: “Vërtet, sa gabim paskam menduari” 

Problemet e njerëzve janë nga më të ndryshmet, ashtu si 
janë edhe ata, por kjo filozofi i trajton të gjitha rastet njësoj 
dhe suksesi nuk do të mungojë asnjëherë. Nëse besoni, 
përkushtoheni dhe vendosni të ndryshoni... do të futeni në 
zonën e mrekullive dhe do të thoni vazhdimisht: “Vërtet, 
kjo është një mrekulli” Kur ndihesh mirë mendërisht, 
edhe trupi ndihet mirë fizikisht dhe funksionon më mirë. 
Në këto kushte, sëmundjet e kanë të vështirë të mbijetojnë. 
Jo më kot ka dalë edhe ajo shprehja “mendje e shëndoshë 
në trup të shëndoshë”. 

Kushdo që më shkruan dhe më kërkon këshilla, 
fillimisht e përgëzoj, sepse ky është hapi i parë i rrugëtimit 
të tyre drejt suksesit. Ka edhe nga ata, ndonëse shumë të 
rrallë, të cilët, kur u flet për këtë filozofi, të vështrojnë si të 
habitur. Nuk arrijnë ta kuptojnë dhe diçka e tillë u duket 
e pabesueshme, e papranueshme, kështu që vazhdojnë të 
rrinë të mbyllur në guaskën e tyre. U pëlqen më shumë 
të flasin për sëmundjet e tyre, sesa të dëgjojnë, por nuk 
gjykoj askënd, sepse çdokush ka të drejtën e vet të zgjedhë 


atë që mendon dhe beson se është më e mira për të. Jo 

çdokush e kupton se ne e krijojmë vetë të ardhmen, përmes 
mendimeve dhe ndjenjave tona. Kështu kam qenë edhe unë 
para vitit 2012. Asokohe, nuk zotëroja këto njohuri që kam 
sot dhe nuk e fajësoj veten, përkundrazi e fal dhe e bekoj 
me shumë dashuri. Pas pesë vitesh, do të di më shumë nga 
sa di sot. E përgëzoj veten që jam mendjehapur për çdo 
informacion dhe përvoja të reja, gjithmonë e gatshme për 
të kapërcyer kufirin e rehatisë, sepse pikërisht aty ndodhin 
mrekullitë. 

Shoqëria jonë ka shumë pak informacion në këtë 
drejtim, por lajmi i mirë është se personat që po përqafojnë 
këtë filozofi të re, po shtohen dita-ditës. Kjo lëvizje, e 
quajtur si Epoka e Re, me filozofinë “marrim atë që japim”, 
i ka fillesat në vitet '70, në Shtetet e Bashkuara, Europë, 
Kanada e Australi. Numri i përkrahësve të saj po rritet 
gjithmonë e më shumë. E si të mos ndodhë diçka e tillë, 
duke parë frytet e kësaj filozofie në çdo aspekt të jetës” 

Jam shumë e lumtur që edhe te ne është përqafuar 
kjo filozofi, edhe pse jemi vetëm në hapat e parë. E po, 
gjërat nuk ndryshojnë brenda ditës, sa hap e mbyll sytël 
Ndryshimi i ka fillesat te dëshira e flaktë dhe përkushtimi, 
e në fund mund të shohim frytet e suksesit. 

Më poshtë, në kapituj të veçantë, do të analizoj pikat 
më të rëndësishme të kësaj filozofie, si dhe metodat dhe 
ushtrimet që i kam praktikuar personalisht e më kanë 
dhënë rezultat. 

Do të përpiqem të përdor një gjuhë sa më të thjeshtë, 
të kuptueshme nga të gjithë, me qëllim që çdokush që 

dëshiron t'i vërë në zbatim, ta ketë të lehtë. Lexues, dua 
të jem sa më afër teje dhe së bashku të fillojmë rrugëtimin 
drejt ndryshimit. 

Nuk them se është e lehtë, por them se është e mundur. 
Gjithçka është në dorën tuaj dhe nuk varet nga unë. 
Ama unë besoj te ju, nisur thjesht nga fakti që tashmë po 
lexoni këtë libër, çka tregon dëshirën tuaj të flaktë për të 
ndryshuar për të mirën e shëndetit. Mirëqenia është një 
e drejtë që çdokush e fiton që në lindje dhe nuk mund ta 
pengojë askush apo asgjë. 

Asgjë nuk të lëndon dhe nuk të gëzon më shumë, sesa mendimet 
e tua. Ato mund të të rrëzojnë në tokë, por edhe të të ngrenë 
në qiell. Gjithçka është në dorën tonël Çdo mëngjes mund të 


vendosim çfarë duam për veten. 


Mendimi është fuqia më e madhe që ekziston në botë. Nuk 
ka njeri, makinë, ushtri, qeveri apo kompani që të jetë më 
e fuqishme sesa ai. Dikur, çdo gjë që na rrethon, ka qenë 
thjesht mendim. Gjithçka e mirë apo e keqe që ka ndodhur 
përgjatë historisë së njerëzimit, ka zanafillën te mendimi. 

Mendimet kanë aftësinë të ndryshojnë botën, qoftë kjo 
për mirë a për keq. Për shembull, një ndër të mirat që e ka 
burimin te mendimi, është fundi i aparteidit, por, për fat të 
keq, fuqia e mendimeve është përdorur edhe për të kryer 
një ndër mizoritë më të rënda që ka njohur njerëzimi: 
shfarosjen e njeriut, siç bëri nazizmi. 


Në aspektin individual, mendimi mund të na japë forcë 

për të arritur gjëra të mëdha, për të ndrydhur ëndrrat 
apo mund të na shkaktojë dhimbje dhe vuajtje të mëdha. 
Gjithçka është në dorën tonël 

Mendimi është zanafilla e çdo gjëje 

Çdo vendim i rëndësishëm, çdo veprim apo shpikje 
e ka burimin te mendimi. Nëse dëshiron të blesh shtëpi, 
makinë apo të vendosësh se ç'profesion do të zgjedhësh, 
fillimisht mendon. 

Shumica e mendimeve janë negative 

Nga një studim i kryer, është arritur në përfundimin se 
gjatë një dite, një njeriu i kalojnë në kokë mbi gjashtëdhjetë 
mijë mendime dhe shumica e tyre janë negative. Një 
rezultat befasues, apo jo” Duke marrë parasysh fuqinë e 
mendimeve, nëse gjatë ditës arrini të mendoni disa herë 
pozitivisht, do ta realizoni edhe më lehtë atë që dëshironi. 
Pra, sipas këtij studimi, mendimet pozitive janë më të 
fuqishme dhe ndikojnë në jetën tonë më shumë, sesa ato 
negative. 

Mendimet janë shumë më të fuqishme nga ç'mendojmë. 
Mendimet negative mund të na shkatërrojnë jetën. Nëse 
jeni në një fazë që mendoni vetëm negativisht, ju po 
shkatërroni besimin, marrëdhëniet, shëndetin, aftësinë për 
të marrë vendime dhe kjo do të reflektohet në rezultatet 
tuaja. Sikur të mendoni pak më shumë pozitivisht, do të 
vini re ndryshime të mëdha në çdo aspekt të jetës suaj. Së 
pari, duhet të vetëdijesoheni për mendimet. Nëse ju kalon 
në kokë një mendim negativ, shkruajeni atë. Nëse vëreni 


se vazhdimisht ju kalojnë në kokë mendime të tilla, duhet 

të bëni diçka për t'i eliminuar. Mos e injoroni fuqinë e 
mendimeve. 

Çdo gjë është energji dhe ne e kontrollojmë atë me 
anë të fuqisë së mendimeve. 

Shkencëtaret e fizikës kuantike kanë arritur në 
përfundimin se universi është një oqean i madh energjie 
që materializohet dhe dematerializohet gjatë një sekonde, 
një proces që ndodh pa ndërprerje. Po këta shkencëtarë 
kanë treguar se asgjë nuk është solide. 

Mendimet tona janë përgjegjëse për mbajtjen bashkë 
të kësaj fushe energjie, që i ndryshon gjithnjë formën dhe 
përmbajtjen objekteve që njohim. 

Ndoshta këto çaste po pyesni veten: pse shohim një 
njeri, në vend që të shohim një ndezje grupore të energjisë” 

Le ta shpjegojmë këtë me një shembull: imagjinoni një 
shirit filmi. Një film sështë gjë tjetër veçse një grup prej 
rreth njëzet e katër fotografish për sekondë. Çdo fotografi 
është e ndarë nga tjetra nga një hapësirë e vogël. Kur këto 
fotografi lëvizin me shpejtësi, sytë tanë mashtrohen dhe na 
duket sikur ato lëvizin. Ose të mendojmë për televizorin: 
tubi katodë është një tub i thjeshtë, me një grumbull 
elektronesh që godasin ekranin në një mënyrë të caktuar, 
duke na krijuar iluzionin e formës dhe lëvizjes. Kështu janë 
ndërtuar edhe objektet. 

Njeriu ka pesë shqisa: shikimin, dëgjimin, prekjen, 
nuhatjen dhe shijen. Secila prej tyre ka veçoritë e saj. Këto 
shqisa e perceptojnë energjinë nga një pikë e caktuar e 


pamjes dhe përmes imazheve formohet perceptimi ynë. 

Kujdes, ky është veç një interpretim, jo një informacion 
i saktë e i plotël Të gjitha interpretimet tona janë të 
bazuara ekskluzivisht në “hartën e brendshme” të realitetit. 
“Harta” është rezultat i përvojës kolektive dhe jetës sonë 
personale. Mendimet tona janë të lidhura me këtë energji 
të padukshme dhe përcaktojnë se çfarë forme do të marrë 
ajo. Ato mund të ndryshojnë universin, grimcë pas grimce, 
dhe të krijojnë jetën tonë 3D. 

A mund të më bëni një nder” Hidhni një sy rreth vetes. 
Gjithçka që shihni, në fillim ishte thjesht një ide, e cila u 
rrit e u materializua në objekt, duke kaluar nëpër një sërë 
fazash. 

Ne krijojmë të ardhmen tonë përmes mendimeve. Do të 
kemi në jetë, ato që kemi menduar, imagjinuar dhe besuar 
më shpesh. 

Mendojeni botën si një pasqyrë të madhe, një pasqyrë 
që ju lejon të përjetoni gjithçka që besoni se është e vërtetë 
(derisa ta ndryshoni atë). 

Sipas fizikës kuantike, bota nuk është aq konstante sa 
duket. Ajo është në lëvizje të vazhdueshme dhe ndërtohet 
përmes mendimeve individuale e kolektive. Çdo gjë që 
kemi menduar se është e vërtetë, në fakt, është veç një 
iluzion. 

Por mos u shqetësoni, sepse ne kemi filluar ta dallojmë 
iluzionin dhe, më e rëndësishmja, dimë si ta ndryshojmë 
atë. 

Le ta ilustrojmë këtë duke treguar ndërtimin e trupit të 


njeriut. 

Trupi i njeriut përbëhet nga nëntë sisteme: sistemi i 
qarkullimit të gjakut, sistemi tretës, endokrin, muskulor, 
nervor, riprodhues, i frymëmarrjes, skeletor dhe sistemi 
urinar. 

Si ndërtohen këto sistemet — Nga indet dhe organet. 

Por organet si ndërtohen” - Nga qelizat. 

Po qelizat” — Nga molekulat. 

Po molekulat” — Nga atomet. 

Po atomit — Nga grimcat nënatomike. 

Po një grimcë nënatomike si është e ndërtuar” — Nga 
energjial 

Besoj se e kuptuat tani. Të gjithë jemi veç një dritë 
energjie, një energji që ndryshon vazhdimisht dhe 
kontrollohet nga mendimet tona. Ekspertët thonë se, në 
qoftë se do ta shihnim veten në një mikroskop të fuqishëm 
elektronik dhe të bënim eksperimente të tjera në të, do 
të vinim re se jemi të përbërë nga grupe energjike në 
ndryshim të vazhdueshëm, si: elektrone, neutrone, fotone 
dhe grimca të tjera nënatomike. 

Ne jemi energji dhe çdo gjë që na rrethon është energji. 
Sipas teorisë fizike kuantike, akti i vështrimit të objektit 
është ai që e krijon atë objekt. Në të vërtetë, ky objekt 
nuk ekzistoni Kjo do të thotë se, teksa “vëzhgojmë diçka”, 
vëmendja jonë përqendrohet te një send dhe në këtë mënyrë 
ne e krijojmë atë. Kjo gjë është provuar shkencërisht. 

Bota e njeriut është e përbërë prej tri botësh: shpirtërore 
(shpirti), mendore (mendja) dhe fizike (trupi), ku secila prej 
tyre kryen një funksion të veçantë. Ajo që mund të shohim 

e të përjetojmë, është bota fizike apo trupi. Trupi është 
rezultat i një kauze —i mendimit - por mos harroni: ai nuk 
mund të prodhojë, vetëm të përjetojë e të përjetohet. Kjo 
është aftësia e tij unike. Nga ana tjetër, mendimi nuk mund 
të përjetohet, por ai mund të krijojë dhe të interpretojë. 
Mbani mend (ndoshta shumë prej jush e dinë këtë 
tashmë): shpirti është gjithçka: ai i jep kuptim dhe jetë 
trupit. Ky i fundit nuk është i aftë të krijojë, edhe pse të 
krijon një iluzion të tillë. Janë këto iluzione që na bëjnë kaq 
të dëshpëruar. Që të manifestojmë atë që duam vërtet, duhet 
ta përdorim këtë informacion dhe ta shohim universin me 


sy tjetër, jo sie shohim tani. (Burimi: “Mysterious Earth”). 
y tjeter, j y 


Modeli i terapisë njohëse të sjelljes (Cognitive 
Behavioural Therapy Model) 

Mënyra se si e jetoni jetën, varet shumë nga mendimet 
tuaja, të cilat përcaktojnë se si ndiheni, çfarë vendimesh do 
të merrni dhe çfarë do të bëni. Mendimet janë arma më e 
fuqishme për të ndryshuar jetën. 

Modeli i terapisë njohëse të sjelljes është një nga modelet 
më të rëndësishme në psikologji. Ky model thekson se një 
ngjarje të çon në mendime, mendimet krijojnë ndjenjat, 
ndjenjat krijojnë sjelljet dhe sjellja ka gjithmonë pasoja. 
Nuk janë ngjarjet ato që ndikojnë në mënyrën se si silleni 
apo çfarë ndieni, por janë mendimet rreth këtyre ngjarjeve. 
Ky model është një thjeshtësim i një realiteti kompleks 
dhe dinamik, megjithatë është një mënyrë e dobishme për 


të kuptuar se si punon truri. 

Modeli i terapisë njohëse të sjelljes 


NGJARJET 


V 
PASOJAT 


Për shembull, ja një ngjarje: jeni shtrirë në krevat dhe 
dëgjoni një zhurmë të fortë. Nëse mendoni se është një 
hajdut, me siguri do të ndieni frikë. Personaliteti dhe e kaluara 
do të përcaktojnë veprimet tuaja. P.sh.,jeni të frikësuar, ndaj 
fshiheni poshtë batanijes. Pasoja e këtij veprimi: nuk ju zë 
gjumi menjëherë dhe të nesërmen ndiheni të lodhur. 


Modeli CBT (Cognitive Behavioural Therapy) 
Ngjarja: jeni shtrirë në krevat dhe dëgjoni një zhurmë 
të fortë. 

Mendimi: është një hajdut. 

Ndjenja: të frikësuar. 

Sjellja: fshiheni poshtë batanijes. 

Pasoja: nuk ju zë gjumi menjëherë dhe të nesërmen 
ndiheni të lodhur. 

Le të marrin të njëjtin situatë, por tashmë duke menduar 
diçka tjetër. Jeni shtrirë në krevat dhe dëgjoni një zhurmë të 
fortë. Atë çast, mendoni se është macja e fqinjit. Përjetoni 
një sërë ndjenjash, ndër të cilat lehtësim. Sjellja do të varet 
nga personaliteti juaj dhe nga përvojat e mëparshme me 
macen e fqinjit. Nuk ngriheni nga shtrati, as nuk mbuloni 
kokën me batanije. Pasoja do të jetë se ju Zë gjumi dhe të 


nesërmen ndiheni të çlodhur. 


Modeli CBT 

Ngjarja: jeni shtrirë në krevat dhe dëgjoni një zhurmë 
të fortë. 

Mendimi: është macja e fqinjit. 


Ndjenja: të lehtësuar. 
Sjellja: nuk ngriheni nga shtrati dhe nuk mbuloni kokën 
me batanije. 
Pasojat: ju zë gjumi dhe të nesërmen ndiheni të çlodhur. 
Pra, për të njëjtën situatë, mund të ketë dy rezultate 

krejtësisht të ndryshmel Rezultati nuk varet nga ngjarja, por 
nga mendimet tuaja në lidhje me ngjarjen. Në rastin e parë, 
truri aktivizon ndjenjën e pasigurisë, ngaqë percepton një 
kërcënim kur mendojmë se zhurmën e ka bërë një hajdut. 
Ky kërcënim aktivizon hormonin e stresit dhe emocioni që 
ndiejmë, është frika. Në rastin e dytë, rezultati është shumë 
i ndryshëm, edhe pse situata është e njëjtë. Kur mendojmë 
se ishte macja e fqinjit, nuk ndihemi të kërcënuar, prandaj 
truri aktivizon ndjenjën e sigurisë. Kështu, ndihemi të qetë 
dhe bëjmë një gjumë të mirë. 

Pas ilustrimit të kësaj ngjarjeje të thjeshtë, po sjell dy 
shembuj të vërtetë, që tregojnë se si ndikojnë mendimet 
në jetën tonë. 

Para disa vitesh — tashmë e njihja fuqinë e mendimeve 
— teksa po kthehesha nga puna me autobus, pranë meje u 
ul një grua rreth të pesëdhjetave, e cila banonte diku afër 
shtëpisë sime. Ajo më njohu, më përshëndeti dhe filluam 
të bisedonim për gjërat e zakonshme. Nuk kaloi shumë 
dhe filloi të më tregonte për jetën e saj. 

“Po kthehem nga terapia me psikologen, - tha. - Kam 
dy vjet që shkoj tek ajo, marr edhe barna, por nuk kam 
asnjë përmirësim, ndihem keq.” 

Dukej vërtet shumë keq: ishte shumë e dobët,e zverdhur 
dhe mezi përqendrohej. E pyeta se çfarë problemi kishte. 
Sikur mezi ta kishte pritur atë pyetje, nisi të fliste, duke 
zbrazur gjithë mllefin që mbartte në shpirt. 

“Fajin ma ka vjehrra”, - vazhdoi. Ashtu si nëpër tym, 
m'u kujtua diçka. Kisha dëgjuar dikur se në lagjen tonë 

ishte një grua me natyrë shumë të vështirë, që nuk kishte 
lënë njeri pa ia nxirë jetën, por nuk e kisha njohur. Ajo filloi 
të tregonte se çfarë i kishte bërë vjehrra, si ia kishte nxirë 
jetën, duke e dhunuar fizikisht dhe mendërisht. E dëgjoja 
me vëmendje dhe e pyeta se sa vjeç e kishte vjehrrën. U 
trondita kur u përgjigj se kishte pesë vjet që kishte vdekur. 

Si është e mundur, i thosha vetes që, edhe pasi kanë 
kaluar kaq vite, ajo nuk e ka harruar atë, madje kujtimi i saj 
vazhdon ta torturojë edhe sot” 

Rasti tjetër më ndodhi para disa ditësh. Një kolege 
që kishte lexuar librin tim, më ftoi për kafe dhe donte të 
bisedonim rreth tij. 

“Sikur e ke shkruar për mua këtë libër, - më tha. — Edhe 
unë kam përjetuar diçka të ngjashme. Para dhjetë vitesh, 
në muajin e fundit të shtatzënisë, kam qenë në prag të 
vdekjes. Rezultatet e laboratorike treguan se kisha pesë 
plusa në veshkë, dhe tensionin e gjakut e kisha shumë 
të lartë. Mjekët dhe familjarët i kapi paniku. Nuk ndieja 
dhimbje, - vazhdoi të tregonte ajo, - dhe u thosha mjekëve 
të më nxirrnin, se isha mirë. A je në vetet Ti je në rrezik 
të pësosh goditje në tru dhe ke nevojë për përkujdesje 
intensive”, — më përgjigjeshin ata. Megjithatë, në asnjë çast, 
nuk mendoja se isha aq keq. Përsërisja se isha mirë dhe mezi 
prisja të dilja nga spitali. Pastaj nuk më kujtohet asgjë. Kur 
u Zgjova, kisha lindur djalë dhe isha ende në reanimacion. 
Operacioni doli me sukses, djali dhe unë shpëtuam dhe 
ishim mirë. Tani e kuptoj forcën time”, - tha ajo. 


Kjo grua rrezaton e tëra. Është gjithnjë e qeshur dhe e 

dashur me të gjithë. Ka gjithë të mirat që çdokush do të 
dëshironte në jetë, madje duket edhe më e re nga çështë. 
Nga këto dy rrëfime, kuptova se mendimet mund të të 


çmendin ose të të shpëtojnë. 


Kontrolloni mendimet, që të kontrolloni jetën tuaj 

Jeta është e mbushur me ngjarje që shpesh nuk janë në 
dorën tonë. Por, nëse arrijmë të kontrollojmë mendimet, 
gjendjen shpirtërore dhe sjelljen, atëherë jeta nuk do të 
varet nga rrethanat, por nga ne. Kur të jemi në gjendje 
të kontrollojmë mendimet, do të kontrollojmë edhe 
ndjenjat dhe veprimet tona. Mendimet formojnë realitetin, 
prandaj, nëse nuk kontrollojmë dot mendimet, atëherë nuk 
kontrollojmë dot as jetën. 

Duke praktikuar metodat dhe teknikat e mëposhtme, 
do të bëheni më të vetëdijshëm për mendimet tuaja dhe do 


të mund t'i kontrolloni ato më lehtë. 

MIRËNJOHJA 


Nuk janë të lumturit mirënjohës, por janë mirënjohësit të 
lumtur. 


-Autor i panjohur 


Çfarë është mirënjohja” 

Robert Emmons, ndoshta eksperti shkencor më i njohur 
në botë për mirënjohjen, në esenë “Pse mirënjohja është e 
mirët” argumenton se mirënjohja ka dy elemente kryesore: 
së pari, mirënjohja është pohim i mirësisë. Ne pohojmë 
se në botë ka mjaft gjëra të mira: dhuratat dhe përfitimet 
që kemi marrë, elementi i dytë i mirënjohjes ka të bëjë 
me faktin se nga vjen kjo mirësi. Sipas tij, burimet e kësaj 
mirësie ekzistojnë jashtë nesh... Ne e pranojmë se ekziston 
një Fuqi që ka kompetenca më të mëdha, por edhe njerëzit 
nuk kanë mbetur pas, duke na dhënë dhurata të shumta, 


me qëllim që të arrijmë mirësi në jetën tonë. 

Si mund ta ndryshojë mirënjohja jetën tonë” 


A doni më shumë nga jetar 

Më shumë lumturi” Dashuri” Shëndet më të mirë” 
Marrëdhënie më të thella” Prodhimtari më të lartë” Rritje 
ekonomike” 

Do të më besoni nëse ju them se mirënjohja do t'ju 
ndihmojë në të gjitha këto fushar 

Le të shohim përfitimet e mirënjohjes, të vërtetuara nga 
ekspertë të saj, siç është Amin Amit. Ai i ka ndarë përfitimet 


në pesë grupe. 
PËRFITIMET E MIRËNJOHJES 


NË FUSHËN E EMOCIONEVE 
“ përjeton shumë ndjenja të mira, 
“ ndihesh më i relaksuar, 

“ e merr veten më shpejt, 

“ je më pak ziliqar, 


“ krijon kujtime më të bukura. 


NË PERSONALITET 

“ je më pak materialist 

“ je më i përqendruar te vetja, 
“ je më optimist, 

“ të rritet vetëvlerësimi, 


“ je më i ndjeshëm. 

NË SHOQËRI 


bëhesh më i shoqërueshëm, 
ke martesë të shëndetshme: 
je më i kujdesshëm, 

ke më shumë miq: 


ndërton marrëdhënie më të thella. 


NË SHËNDET 


bën gjumë më të rehatshëm, 
sëmuresh më pak, 

rritet jetëgjatësia, 

ndihesh më energjik, 


bën më shumë ushtrime. 


NË KARRIERË 


Vërtet”i Gjithë këto përfitime” Po. Kjo listë përfitimesh 
është përpiluar nga rezultatet e më shumë se dyzet 


studimeve kërkimore për mirënjohjen. Të gjitha këto 


je i aftë të menaxhosh më mirë, 
arrin qëllimet: 

merr vendime më lehtë: 

je më produktiv, 


përmirëson marrëdhëniet kolegjiale. 


përfitime na sjellin LUMTURINË. 


Ja pra, e morëm vesh se sa shumë përfitime mund 
të kemi, nëse jemi mirënjohës. Por si të veprojmë që të 


praktikojmë mirënjohjen në mënyrën e duhur” 

Disa këshilla për një mirënjohje sa më efektive 


1. Shkruani çdo ditë 

Çdo ditë e re është një bekim, prandaj, në fund të saj, 
shkruani në ditar, në një copë letër, të cilën mund ta ruani 
në një gyp qelqi, në imejl, apo në “note pad”, siç bëja unë, 
gjërat për të cilat jeni ndier mirënjohës dhe, nëse dëshironi, 
dërgojani ndonjë të afërmi, qoftë edhe me mesazh në 


celular. (Kohëzgjatja 2-5 minuta.) 


2. Freskoni falënderimet 

Mënyra më e mirë për të korrur përfitimet e mirënjohjes, 
është të jeni mirënjohës çdo ditë ndaj gjërave të reja. Në këtë 
rast, ditari funksionon për bukuri, sepse ndryshon ngadalë 
mënyrën se si i perceptojmë situatat. Nëse jeni mirënjohës 
ndaj familjes dhe shkruani gjithmonë të njëjtën fjali: “Unë 
i jam mirënjohës familjes sime”, truri juaj do të bjerë në 
gjumë dhe nuk do të regjistrojë çastet e reja mirënjohëse. 
Shkruani gjëra specifike, p. sh., “Sot burri më bëri masazh 
në shpatulla kur pa se isha shumë e lodhur” ose “Motra më 
ftoi për darkë, kështu që nuk kam pse të gatuaj pas një dite 
të gjatë pune”. 

Ato që shkruani, duhet të ndryshojnë dhe të jenë sa më 
interesante. lë shkruash të njëjtat gjëra çdo ditë, bëhet e 
mërzitshme dhe mirënjohja nuk jep efekt. 

Nuk është e thënë që duhet t'i shkruani patjetër. Fare 
mirë mund t'i thoni me mendje apo me zë të lartë (kështu 


bëj edhe unë). 

3. Argëtohuni përmes mirënjohjeve 

Nëse ju ndodh diçka e bukur, për shembull, merrni një 
dhuratë, takoni një mike që keni kohë pa e parë apo dikush 
ju bën një kompliment... hidhuni përpjetë nga gëzimi dhe 


thoni se kjo meriton të futet në qypin e mirënjohjes. 


4. Kushtojini vëmendje personave që janë pjesë e jetës suaj 

Në vend që mirënjohjet t'i shkruani në ditar, ndonjëherë 
është mirë që t'i shprehni konkretisht, me një përqafim, një 
vizitë të shkurtër të paparalajmëruar, ose duke u shkruar 
një letër falënderimi. 

“Mami, faleminderit për drekën e shijshme, faleminderit 
që më hekurose rrobati” “Babi 7 bashkëshort, faleminderit 
që punon kaq shumë për të na dhënë një jetë sa më të mirë”, 
“Faleminderit bijë 7 bir që ekziston për të më mbushur 
shpirtin dhe jetën me dashuri.” “Mikja ime e dashur, të jam 
mirënjohëse që më fal një pjesë të kohës sate të çmuar dhe 
dëgjon hallet e mia” etj. 

Çelësi për një jetë të suksesshme, të shëndetshme dhe të 
lumtur, është të jeni mirënjohës për ato që keni. Zgjidhni 
të ndiheni të bekuar, të jeni mirënjohës, të falënderoni dhe 
të jeni të lumtur. 

Mirënjohja është një koncept i njohur nga të gjithë. 
Çdo ditë, ne themi: “I jam mirënjohës Krijuesit që jam 
gjallë dhe shëndoshë e mirë, që kam familjen mirë, që kam 
një punë, miq e të ardhura.” Përmes disa ushtrimeve dua të 
ndryshoj pikëpamjen ndaj mirënjohjes, si një mjet për të 


ndryshuar gjendjen tonë shpirtërore. 

Që të jemi të sinqertë, ne nuk e kalojmë gjithë ditën 
duke shprehur mirënjohje. Pjesën më të madhe të kohës 
ankohemi. Ankohemi për motin, për ndonjë dhimbje që 
ndiejmë, për ekonominë, politikën, njerëzit, për kohën që 
nuk na mjafton apo na tepron, për pamjen tonë, për sjelljen 
e prindërve apo fëmijëve, për mësuesit, për policët... E 
shihni sa shumë ankohemi në një ditër Kjo ndodh ngaqë 
strukturat tona mendore janë formuar sipas besimeve 
që kemi krijuar gjatë jetës, nëpërmjet informacioneve, 
përvojave, bisedave me familjarë e miq (më gjerësisht shih 
kapitullin “Besimi”). 

E keni vënë re se ata që flasin më shumë për sukses, 
janë më të suksesshëm, ata që flasin për shëndetin, janë 
të shëndetshëm, ata që flasin gjithë kohën për sëmundjet, 
janë të sëmurë, ata që flasin për varfërinë, janë të varfër. 
Gjithçka funksionon sipas një ligji. Gjendja shpirtërore 
është pika jonë e tërheqjes. Ligji i lërheqjes bëhet më i 
kuptueshëm, nëse do ta krahasonim veten me një magnet. 
Kështu, kur ndihemi të vetmuar, do të tërheqim më shumë 
vetmi, kur ndihemi të varfër, do të tërheqim varfëri, kur 
ndihemi të sëmurë, do të tërheqim sëmundje: kur ndihemi 
të pakënaqur, do të tërheqim më shumë pakënaqësi, 
kur ndihemi të shëndetshëm, të gjallë e të begatë, do të 
tërheqim më shumë nga këto. 

Nëse gjatë gjithë kohës do të mendojmë për çka 
jemi mirënjohës, do të priremi të jemi edhe më shumë 
mirënjohës. 


Ju do të pyesni: si mund të mendoj dhe të jem mirënjohës 

për ato që kam dhe jam, kur kam detyrime, punë e halle 
pa fund” Po ju përgjigjem me një pyetje: po kur mendoni 
gjëra negative, nuk keni detyrime, punë apo halle” 

Në jetën e përditshme ankesat burojnë automatikisht, 
sepse jemi mësuar ta shohim të keqen kudo. Ankohemi 
pafundësisht: “Uff, sa i gjatë që është ky oraril Më plasën 
sytël Uff, sa punë më presin në shtëpil Më kanë mbetur 
rrobat në lavatriçe...” Jemi ne që i lejojmë këto vogëlsira të 
përditshme të na ndryshojnë gjendjen shpirtërore. 

Në këtë kapitull, nuk do të flas për dukuri të reja a të 
panjohura, që janë zbuluar së fundmi. Gjithçka që do të 
përmend, është e njohur, sepse këto dukuri kanë qenë dhe 
janë pjesë e jetës sonë, e përditshmërisë sonë, gjëra që ne 
i bëjmë pa vetëdije, por shumicën e kohës i bëjmë gabim. 

Nëse dëshironi të ndryshoni, të keni një jetë të lumtur, 
atëherë le të rikujtojmë së bashku se kemi më shumë 
gjëra për të qenë mirënjohës, sesa për t'u ankuar. Kur 
them se ekziston një pafundësi se për çfarë mund të jemi 
mirënjohës, ju mund të mos jeni dakord, sepse, këtë çast, 
ju mungon diçka, për shembull, një telefon i mirë, sepse ai 
që keni, ju ka ardhur në majë të hundës. Më kuptoni se ku 
dua të dal, apo jo” 

Le ta fillojmë me një ushtrim të thjeshtë. Unë po e nis 
listën e mirënjohjes, kurse ju përfundojeni. Më shkruani, 
nëse do t'ia nxirrni fundin ushtrimit, sepse jam mjaft 
kureshtare të di se ku mbaron lista e mirënjohjes për secilin 


prej jush. 

Mëngjesi është rilindja jonë. Unë nuk e di se si e filloni ju 
ditën, por di se cilido që po lexon këtë libër, ka vendosur 
të ndryshojë, sepse e ndien të nevojshme këtë. Mund 
t'ju duhet një ditë, një javë, një muaj apo një vit për ta 
përvetësuar këtë ushtrim dhe të bëhet pjesë e jetës suaj, 
njësoj si frymëmarrja. Në fillim do ta keni pak të vështirë, 
por do të mësoheni dalëngadalë, aq sa më vonë do ta bëni 


në mënyrë të pavetëdijshme. 


GSH Gjërat që i marrim si të gatshme 


Qëllimi i këtij ushtrimi është përshkrimi i një dite të 
zakonshme. Ju i bëni ato veprime, por nuk keni sy t'i 
shihni. 

Ne mendojmë, sapo hapim sytë në mëngjes. Në kokë 
na kalojnë mendime nga më të ndryshmet, si: çfarë na ka 
ndodhur më parë apo çfarë kemi planifikuar të bëjmë gjatë 
ditës. Po si do të ishte jeta jonë, nëse nuk do të ishim të 
aftë të mendonim” Do të ishim veç një trup që merr frymë 
dhe jeta nuk do të kishte asnjë vlerë. Nuk do të mund të 
kujdeseshim për veten dhe do të vareshim nga të tjerët. 

Më sipër thamë se në fillim mendojmë, pastaj veprojmë. 

Në këtë fazë, do të veprojmë ndryshe: nuk do të 
mendojmë, por do të përqendrohemi te mirënjohja dhe 
falënderimi. Më poshtë po nis listën time të mirënjohjes. 


Sapo Zgjohem, them faleminderit për këtë ditë të re, 

faleminderit që trupi dhe mendja ime kanë pushuar sa 
duhet dhe që jam ngopur me gjumë (pa marrë parasysh sa 
kohë keni fjetur). Për këtë, i jam mirënjohëse Krijuesit, i cili 
krijoi natën, dhomën time të ngrohtë, krevatin, jastëkun, 
jorganin, që më dhanë mundësinë të pushoj rehat, të gjithë 
atyre njerëzve që ndërtuan shtëpinë time me përkushtim 
- arkitektëve, atyre që përzgjodhën materialet, i prenë, i 
ngjitën etj. U jam mirënjohëse edhe njerëzve që ekspozuan 
mobiliet në dyqan, që t'i blija unë, shitësit, që u Zgjua 
herët në mëngjes që të më shërbente duke buzëqeshur, 
punëtorëve që m'i sollën mobiliet në shtëpi. 

Pasi çohem nga krevati, mendoj çfarë do të vesh. Edhe 
këtu u jam mirënjohëse të gjithë atyre që dizajnuan, 
krijuan dhe qepën veshjet që unë i zgjodha me dashuri 
në dyqan. Jam shumë e gëzuar, sepse këto rroba më rrinë 
shumë bukur, janë të pastra, vijnë aromë të mirë dhe 
ndihem rehat me to. Për këtë u jam mirënjohëse të gjithë 
atyre që eksperimentojnë për orë të tëra në laborator, 
duke kombinuar substanca të ndryshme, me qëllim që 
të prodhojnë një detergjent sa më të mirë, që të plotësojë 
nevojat dhe kërkesat tona. 

Më pas, shkoj në tualet dhe hap çezmën. Falënderoj 
Zotin që kam ujë të pastër e të rrjedhshëm. Sa punë u është 
dashur njerëzve për ta sjellë ujin deri në shtëpinë timel U 
jam mirënjohëse dhe bekoj të gjithë ata që punuan për 
këtë, i jam mirënjohëse atij që shpiku energjinë elektrike 
dhe atyre që e sollën në shtëpinë time. I jam mirënjohëse 


edhe trupit që arrin të kryejë nevojat e mia fiziologjike, 

sepse, në të kundërt, do të shpërtheja. 

Kur shkoj në kuzhinë, kam përsëri nevojë për ujë dhe 
energji elektrike, që të bëj kafen, që e dua aq shumë. U jam 
mirënjohëse dhe bekoj të gjithë ata njerëz që kultivojnë 
kafenë: ngrihen herët në mëngjes, në të ftohtë e të nxehtë, 
dhe mbledhin kokrrat e kafesë, që unë ta kem sot përpara. 
U mërzitët” 

Deri më tani, unë kam përmendur vetëm një pjesë shumë 
të vogël të gjërave që kemi, të cilat na e kanë lehtësuar jetën 
pa fund. Gjithçka që kemi, është meritë e gjithsecilit prej 
nesh që punon dhe nuk e çon jetën dëm. Dua të falënderoj 
dhe të bekoj me shumë dashuri të gjithë njerëziti 

Falë kësaj mënyre të menduari, ndihem jashtëzakonisht 
mirë. Tani është radha juaj të bëni listën tuaj të mirënjohjes. 
Nëse dëshironi ta ndani përvojën tuaj me mua, më shkruani 
në “Facebook”, “Instagram” apo në adresën e imejlit 
burbuqerauhl(Olive.com. 

Mos vazhdoni të lexoni më poshtë, por merrni një laps 


dhe shkruani... 

Ia nxorët fundin listës” Sigurisht që jo. E shikoni se sa 
shumë të mira keni në jetë, se sa të pasur jenir A ndiheni 
më mirë tanir Nëse ende jo, mos u shqetësoni. Nuk është 
e thënë se duhet të falënderoni çdo ditë Nikola Teslën për 
energjinë elektrike. Ajo që është e rëndësishme, është të 
përqendroheni te gjërat e bukura. Jam e sigurt se teksa 
shkruanit listën e mirënjohjes, nuk keni menduar për hallet, 
punët apo për të ardhmen. Gjatë atyre dy, pesë apo dhjetë 


minutave, ju jeni ndier mirë, trupin tuaj e kanë kapluar 

ndjesi të gëzuara dhe keni ndryshuar paksa. Nënvetëdija 
do të kërkojë çdo ditë e më shumë ndjenja të tilla. Duke e 
rritur dozën pak nga pak, do të vijë një ditë kur gjithçka do 
ta bëni në mënyrë të pavetëdijshme dhe shpërblimi që do 
të merrni, është se do të ndiheni mirë. Kur ndiheni mirë, 
trupi dhe gjithë organet funksionojnë më mirë. Në këto 
kushte, sëmundjet e kanë shumë të vështirë të zhvillohen 
apo të mbijetojnë. Ne sëmuremi më shumë kur ankohemi, 
ndihemi të vrerosur, ziliqarë, të pasigurt, frikacakë dhe, mbi 
të gjitha, të stresuar. Mirënjohja ka fuqinë ta ndryshojë 
këtë gjendje. 


Në fund të ditës, unë jam mirënjohëse që kam më shumë 


bekime, sesa probleme në jetë. — Louise Hay 


SN Mendimi jomirënjohës përballë atij 
mirënjohës 


Thoni një mendim jomirënjohës dhe shndërrojeni atë 


në një mendim mirënjohës. Ja një shembull: 


Mendimi jomirënjohës: sot motra më foli ashpër pa 
asnjë arsye. Unë e di se ajo është e stresuar, por nuk e 
meritoj që të sillet kështu me mua. Në fund të fundit, gjatë 
gjithë ditës jam kujdesur për fëmijët e saj. 

Mendimi mirënjohës: motra më gjendet gjithmonë 
pranë kur kam nevojë. Unë e di se mund të mbështetem 


gjithnjë tek ajo. Jam me fat që e kam motër. 

Mendime jomirënjohëse: sot kam shumë punë dhe 
nuk do t'ia dal dot, telefoni nuk pushon së rëni nga 
njerëzit që më kërkojnë ndere: nuk jam përgatitur mirë për 
prezantimin dhe do të dështoj: sa inat e kam këtë kolegeni 
Shiko si më sheh. Mezi pret që të dështoj. 

Mendime mirënjohëse: sot jam e lumtur, sepse kam 
shumë punë dhe do të kem mundësi të shfaq aftësitë e 
mia, çdokush që më kërkon ndere, më bën të kuptoj se sa 
vlej unë, ndihem mirë kur ndihmoj të tjerët. Kam dhënë 
maksimumin tim për atë prezantim dhe jam krenare për 
punën time. Jam e sigurt se do ta pëlqejnë. Do të ishte 
mirë t'i flisja koleges, ndoshta e mundon diçka, ndoshta ka 
nevojë për ndihmë. 

Mendimi jomirënjohës: si nuk harrojnë t'i dërgojnë 
këto fatura çdo muaji UfË, sa shumë më paska ardhur fatura 
e energjisë elektrikel Nuk do ta mbyll dot muajin me kaq 
para sa më mbeten. Kush pret radhën te sporteli për ta 
paguari 

Mendimi mirënjohës: paska ardhur fatura e energjisë. 
Sa e nevojshme është kjo energjia elektrike. Pa të, nuk do 
të bënim dot asgjë: nuk do të kishim drita, ujë të ngrohtë, 
internet, televizor, bateri në celular. I dua faturat e mial 
Falë Zotit jam në punë dhe mund t'i paguaj ato. Do t'ia 
dal, ashtu si ia kam dalë edhe muajt e kaluar. Mezi po pres 
të shkoj te sporteli. Teksa pres radhën, mund të mendoj 
dhe të numëroj bekimet që kam në jetë. 


Doni apo nuk doni, në fund do ta paguani faturën. A 

ia vlen të stresoheni për këtë” Rruga më e mirë është të 
ndryshoni këndvështrim: të jeni mirënjohës. 
Është radha juaj t'i shndërroni mendimet jomirënjohëse 


në mendime mirënjohëse. 


Mendimi jomirënjohës: 


Mendimi mirënjohës: 

Mendimi jomirënjohës: 

Mendimi mirënjohës: 


GSHHMILIIKI Java e mirënjohjes, 


Dita 1 - Jam mirënjohës për aftësinë time për: 

Dita 2 - Në këtë çast, gjërat që dua më shumë nga familja 


ime janë: 


Dita 3 - Diçka që më bëri të qeshja sot: 


Dita 4 - Ushqimi më i mirë që kam ngrënë sot: 


Dita 5 - Kujtimi më i bukur që kam, është: 


I jam 


mirënjohës: 

Dita 6 — Falënderoj atë që më mësoi si ta bëja: 


Dita 7 — Pjesa më e fuqishme e trupit tim është: 

Dhurata më e bukur që mund t'i bëni vetes, është të falni. 


Urrejtja ju dëmton vetëm ju, jo njeriun që urreni. 


Nëse ju mundon diçka për shkak të një padrejtësie, nëse 
keni dështuar, jeni sëmurë, keni humbur shpresat, keni 
probleme në shtëpi, mos mendoni se jeta juaj ka marrë 
fund. Mos harroni, bekimet që keni në jetë, janë shumë 
herë më të mëdha sesa problemet. E them këtë me siguri, 
sepse është e vërtetë. Të gjitha këto që po ju ndodhin, janë 
sinjale që nuk po i bëni gjërat ashtu si duhet, po gaboni 
apo keni gabuar diku. Mos u shqetësoni: të gabosh, është 
njerëzore. Hapi i parë që duhet të bëni, është t'i pranoni 
gabimet dhe të merrni përgjegjësinë tuaj. Për çdo të keqe 
që na ndodh, jemi mësuar të fajësojmë të tjerët, ndërsa për 
sukseset, meritat ia japim vetëm vetes dhe ndihemi krenarë. 

Si të marrim përgjegjësinë” Këtë mund ta bëni duke 
qenë të vetëdijshëm ndaj gabimit, duke e identifikuar atë dhe 

duke e pranuar si një bekim,.i cili na ndihmon të ndryshojmë. 

Çdo ditë pyesim veten: pse gaboj gjithnjë” Pse dështoj” 
Pse ndihem kaq e lodhur” Pse sëmurem shpesh” Përgjigjen 
e këtyre pyetjeve do ta merrni kur të vendosni të ndryshoni. 

Hapi i parë drejt suksesit është ndryshimi. Suksesi nuk 
arrihet sa hap e mbyll sytë, ai është stil jetese. 

Të gjithë ata që kanë pasur sukses në karrierë, në biznes, 
në jetën në çift, madje edhe ata që janë të shëndetshëm 
apo janë shëruar, bëjnë shumë gjëra ndryshe, të cilat, për të 
tjerët, mund të jenë të padukshme. Një forcë e tillë gjendet 
brenda secilit prej nesh dhe ne të gjithë mund të arrijmë 
çka duam vetëm me fuqinë që Zotërojmë dhe, pa dyshim, 
kjo është fuqia e mendimeve. 

Jam shumë e sigurt se, pasi keni lexuar kapitullin për 
mirënjohjen, ndiheni ndryshe, më mirë, dhe dëshironi të 
përjetoni edhe më shumë ndjenja të tilla. Kur të shkoni në 
fund të librit, do të keni ndryshuar dhe do të njiheni me 
veten tuaj të re, me forcën madhështore që keni mbartur 
brenda, por që nuk e keni ditur. 

Ndoshta falja do t'ju duket një element jo shumë i 
rëndësishëm drejt rrugëtimit të ndryshimit, por jo rastësisht 
i kam dhënë kaq rëndësi: fuqia e faljes është madhështore 
dhe e domosdoshme. 

Shiheni faljen si pastrim të mendjes, ashtu siç pastrojmë 
shtëpinë, makinën, pluhurat, mbeturinat, njollat. Edhe 
mendja jonë është plot me pisllëqe të tilla. E keni pastruar 
ndonjëherë” Keni menduar se edhe mendja ka nevojë të 


pastrohet” 

Po si ta pastrojmë mendjen” A ka ndonjë ilaç për këtër 
Ilaçi më i mirë për pastrimin e mendjes është falja. Ju 
ndiheni rehat kur keni shtëpi, krevat, makinë apo rroba 
të pastra, por do të ndiheni edhe më rehat kur të pastroni 
mendjen. Do t'ju pushtojnë ndjenja të mira, të cilat të 
falin lumturi. Lumturia do t'ju sjellë sukses, madje do të 
shëroheni edhe nga sëmundjet. 

Çdo ditë gjendemi në situata të vështira, përballemi me 
ngjarje të pakëndshme, sepse jeta nuk është fushë me lule, 
por ne mund ta bëjmë të tillë. 

Së pari, duhet të identifikojmë ata që na kanë lënduar, 
mashtruar, nënvlerësuar, ofenduar, përgojuar, kanë shpifur 
për ne, na kanë vjedhur, na kanë trajtuar si mos më 
keq, na kanë bërë padrejtësi, na kanë tradhtuar, shtypur, 
shfrytëzuar, madje na kanë dhunuar apo vrarë të dashurit, 
duke na e bërë jetën të tmerrshme, duke na mposhtur, ulur 
krenarinë e duke na bërë të ndihemi të pavlerë. 

“Nuk do t'i fal kurrë ata, sepse nuk e meritojnë faljen 
time”, themi në situata të tilla dhe kemi shumë të drejtë, 
sepse një element i jashtëm u fut në jetën tonë dhe na e 
shkatërroi atë. Nisur nga situata, ne krijojmë mendimin 
tonë, i cili të çon te ndjenja. Kjo e fundit te sjellja, prej së 
cilës vjen pasoja. Pra, në këtë rast, shohim të materializuar 
modelin e terapisë njohëse të sjelljes. 

Le ta ilustrojmë këtë me një shembull, nga ata më 
ekstremët (edhe për rastet më të lehta, efekti do të jetë i 
njëjtë). 


Ta zëmë se dikush ju ka vrarë një njeri të dashur, gjatë një 

zënke, në luftë apo për çfarëdo arsyeje. Ju e njihni vrasësin 
që ju mori njeriun e dashur. Të marrim në shqyrtim të dy 
skenarët e mundshëm: në rastin e parë, vrasësi burgoset, 
kurse në të dytin, ai endet i lirë rrugëve. Mendimi që krijoni 
për këtë ngjarje: ai më bëri gjënë më të tmerrshme që 
mund t'i bëhet dikujt. Humba njeriun më të dashur, kam 
mbetur vetëm, ndaj ai njeriu duhet dënuar. Jo, duhet vrarë, 
sepse ajo bishë nuk e meriton të jetojë. Nga këto mendime 
krijohen ndjenjat: zemërim, ankth, pasiguri, mllef, urrejtje, 
përbuzje, të cilat ndryshojnë sjelljen, madje të çojnë deri 
në ekstrem: të mendoni të hakmerreni vetë dhe ta vrisni. 
Pasoja e sjelljes suaj të pakontrolluar është burgimi. Duke 
përfunduar në burg, përveç njeriut tuaj të dashur, ju 
humbisni edhe lirinë, jetën, gjithçka. Nuk ndryshoni asgjë 
për mirë, thjesht bëheni një humbës më i madh. 

Në rastin e dytë, nuk hakmerreni, por ia lini në dorë 
drejtësisë, duke pranuar dënimin që do të japë gjykata, edhe 
pse, thellë-thellë, ju duket i padrejtë, sepse ai jeton, ndërsa 
i dashuri juaj nuk është më në këtë botë. Edhe në këtë 
rast, ndiheni të vetmuar, ndieni urrejtje, ankth, trishtim, 
zemërim, përbuzje dhe vazhdoni të jetoni me këto ndjenja. 
Edhe pse të lirë fizikisht, jeni të burgosur mendërisht. Nuk 
jeni më vetvetja, nuk silleni njësoj, flisni tërë mllef gjatë 
gjithë kohës, flisni me këdo për dhimbjen, për tragjedinë 
që ju ndodhi. Fillimisht, njerëzit do t'ju mëshirojnë, pastaj 
do të largohen prej jush, sepse ndihen të padobishëm për 
t'ju ndihmuar. Nuk do të jeni më i njëjti, nuk arrini të 


përqendroheni, nuk merrni dot vendime të drejta, duke 

dështuar në çdo aspekt të jetës, madje mund të sëmureni. 
Trupi nuk e përballon dot trysninë. Nëse nuk e ushqeni si 
duhet dhe nuk i falni qetësi, organizmi çrregullohet. Ja pse 
është kaq e rëndësishme falja në këto raste. 

“A jeni në vetet Si mund ta fal unë atë njerit” do të më 
kundërpërgjigjeshit mua. 

Të shohim ç'do të ndodhë, nëse mendojmë ndryshe në 
lidhje me situatën. 

Nuk e mohoj se më dhemb shpirti, ashtu si na dhemb 
kur na tradhton një mik apo partneri. Në fund të fundit, 
dhimbja mbetet dhimbje dhe nuk mund të shërohet me 
dhimbje. Ilaçi më i mirë për të është dashuria. Po e përsëris: 
falja është e domosdoshme. 

“Po si të veprojmë, si të falimr” — do të pyesni ju. 
Duke ndryshuar. Të paktën të shprehim vullnetin për të 
ndryshuar, duke thënë: unë dua të ndryshoj. 

Në këtë mënyrë, keni hedhur hapin e parë drejt 
ndryshimit. Pasi shprehët dëshirën, universi do të kujdeset 
se si ta realizojë këtë. Tashmë kjo nuk është më në dorën 
tuaj. E di që ju mungon forca për të falur të pafalshmen, 
por besoni në Fuqinë që ju krijoi. 


Mendoni: 

...Ajo që më ndodhi, duhet të ketë një arsye, një arsye të 
panjohur për mua. Ajo është produkt i një Fuqie më të madhe se 
unë, ndaj nuk mund të gjykoj e të dyshoj për këtë vendim. Unë 
nuk kam fuqinë ta ndryshoj, vetëm ta pranoj dhe të vazhdoj 


jetën, duke shijuar të mirat e kësaj bote. 

Le ta shohim nga një këndvështrim tjetër, duke u 
mbështetur te modeli i terapisë njohëse të sjelljes së 
vrasësit. Ky këndvështrim është një mënyrë tjetër efikase 
për të zbutur zemërimin tonë. Nisemi nga fundi i modelit 
CBT, nga pasoja, që është vrasja. Vrasja është kryer nisur 
nga sjellja e vrasësit, i cili mund të ketë humbur kontrollin, 
të jetë tërbuar. Kjo sjellje është pasojë e ndjenjave të 
vrasësit: zemërim, frikë, ankth, të cilat janë rezultat i 
mendimeve të vrasësit: ai mendon se i kanoset rrezik ose 
nuk ka vetëbesim. Mendon se duke vrarë viktimën, do të 
dalë fitimtar. Këto mendime të tij janë produkt i përvojave 
në të kaluarën: mund të ketë pasur një fëmijëri traumatike, 
nuk ka marrë dashurinë e duhur nga familja apo është 
ndier gjithnjë i poshtëruar. A do të ndihet ai më mirë pas 
këtij akti të rëndër Sigurisht që jo. Viktima, njeriu juaj i 
dashur, ka shkuar në shtëpinë e përjetshme, ju ndieni 
dhimbje për këtë humbje, kurse vrasësin do ta përndjekë 
gjithmonë ndjenja e fajit, çasti i krimit do t'i shfaqet sa 
herë që do të hapë e mbyllë sytë, do të ndihet i penduar, do 
të urrejë veten, do ta qortojë dhe torturojë deri në fund të 
jetës, madje këto mendime dhe ndjenja mund ta çojnë në 
krime të tjera. 

Sikur ta shihnim vrasësin si një fëmijë të vogël që ka 
nevojë për ndihmë dhe dashuri, a do të mund ta falnim 
dot” 

Unë i fal të gjithë ata që më lënduan dhe i bekoj me dashuri. 

Askush nuk mund ta ndryshojë të kaluarën. Çdo 


mendim i kundërt është thjesht fantazi, pasi, deri më sot, 

askush nuk ka mundur ta bëjë diçka të tillë. Çdo gjë që 
kalon, nuk ekziston. Edhe minutat kur filluat të lexonit 
këtë libër, nuk ekzistojnë më. Sa do të doja që të më 
shkruante dikush e të më tregonte se si e ka ndryshuar 
të kaluarëni Do të ishte diçka e mahnitshme dhe do të 
thërrisja “Eurekal” me sa fuqi kisha, por, fatkeqësisht, diçka 
e tillë është e pamundur. 

Si ta zbusim dhimbjen e të ndihemi më mirët 

E kemi përsëritur me qindra herë se ne kemi fuqinë 
të ndryshojmë shumë gjëra, nëse arrijmë të ndryshojmë 
mendimin për to. 

Siç thashë edhe më sipër, jeta nuk është fushë me lule, 
por ne mund ta bëjmë të tillë. 

Jemi njerëz dhe është më se njerëzore të gabojmë, 
e rëndësishme është që të mos i përsërisim gabimet 
pafundësisht. Ne mësojmë nëpërmjet gabimeve. Një ndër 
gabimet më të shpeshta është se merremi gjithë kohën me 
të kaluarën, paçka se nuk mund ta ndryshojmë atë. E po, 
mjaft mël Le te përqendrohemi tek e tashmja, sepse këtu 
gjendet fuqia jonë. 

Të gjithë kemi gabuar, dikush më shumë e dikush më 
pak. Mos vallë duhet ta kalojmë jetën duke menduar për 
këtër Edhe unë kam gabuar në të kaluarën dhe vazhdoj të 
gaboj edhe sot. Për shembull, në të kaluarën, isha e prirë t'i 
zmadhoja shumë gabimet dhe flisja gjithë kohën se çfarë 
do të kishte ndodhur sikur të kisha vepruar ndryshe, si do 
të kishte qenë jeta ime sikur të isha larguar nga Maqedonia 


e të kisha shkuar në një vend ku do të më vlerësonin, ku 


FALJA 


jeta do të ishte më e lehtë etj. Duke mos menduar për 
vështirësitë në një vend tjetër dhe duke menduar pse 
veprova ashtu dhe jo kështu, pse i thashë ato fjalë dhe jo 
këto, po humbja kënaqësitë e së tashmes, e vetmja gjë e 
vërtetë që kemi. Ne nuk e vërejmë se sa shumë ndikojnë 
këto vogëlsira në jetën tonë. Duke menduar gabim, bëjmë 
veprime të gabuara dhe lejojmë gabimet që të marrin 
drejtimin e jetës sonë. Nëse i shohim gabimet si mësime, 
kemi bërë një ndryshim të madh në jetë. 

Të gjithë i dimë këto, por nuk i praktikojmë në jetë. Le 
ta fillojmë ndryshimin së bashku. 

Thoni këtë fjali të fuqishme: unë kam vullnet për të 
ndryshuar. 

Përveçse të falësh të tjerët, më e rëndësishme është 
të falësh veten. Nisur nga përvoja, të falësh veten, është 
gjëja më e vështirë, sepse duhet të pranosh gabimet dhe 
përgjegjësitë e tua. Kur fal të tjerët, e di që kanë gabuar ata, 
ndonëse edhe ti, me veprimet e tua, mund të jesh ndopak 
fajtor. Keni menduar se mund të jeni edhe ju fajtor” Nuk 
e besoj, sepse njeriu e ka më të lehtë të fajësojë të tjerët, 
sesa veten. Gjithmonë ne justifikohemi për veprimet tona, 
i fshehim të metat, gabimet, nuk duam t'i shohim dhe e 
kemi më të lehtë të fajësojmë të tjerët. Çdokush që pranon 
gabimin, fajin dhe kërkon falje, mbart një virtyt hyjnor, 
edhe pse diçka e tillë ndodh rrallë. Për shembull, edhe pse 
më kanë lënduar kushedi sa herë, askush nuk ka ardhur të 
më kërkojë falje duke më parë në sy, derisa ndryshova unë 


dhe bashkë me mua edhe rrethanat. Te një kolege që në 

shikim të parë dukej si njeri mizor, zbulova virtytin hyjnor: 
ajo di të pranojë gabimet dhe të kërkojë falje. A nuk do 
të donit edhe ju të zgjonit një virtyt të tillë” Të merrni 
përgjegjësinë, të kërkoni falje dhe të falni të tjerët, mbi të 
gjitha veten 


Sot dua të fal 

të gjithë ata që më lënduan, 

më nënçmuan, 

ata që u tallën me mua, 

të gjithë, përfshirë veten. 

Unë nuk jetoj më në të kaluarën, 

nuk jam ajo e dikurshmja, 

sot jam një njeri më i mirë 

dhe vazhdoj të ndryshoj. 

Unë e meritoj të jem e lirë, sepse urrejtja më dëmton 
vetëm mua. 

E fal veten, 

sepse dikur nuk dija ato që di sot, 

e fal veten për padituritë e asaj kohe dhe atyre 
rrethanave. 

Jam njeriu më i rëndësishëm i jetës sime, 

e pranoj veten kështu si jam, 

e fal për atë që kam qenë 

dhe e uroj për atë që do të bëhem. 


E dua dhe e vlerësoj veten. 


Duhet ta pastrojmë mendjen nga mbeturinat e së 

shkuarës, sepse tashmë ato e kryen detyrën: na mësuan se 
nuk duhet ta kthejmë kokën pas, por të përqendrohemi 
tek e tashmja, për të ndërtuar një të ardhme të mirë. Falni 
dhe jini mirënjohës, tani, dhe lërini pas mendimet për të 
shkuarën. 

Askush nuk është dhe nuk do të jetë kurrë i përsosur. 
Për të arritur rezultatet e duhura, nuk është e rëndësishme 
vetëm të falni veten dhe të tjerët, por edhe t'ju falin. Edhe 
ju keni gabuar, keni lënduar dikë, me apo pa dashje, ndaj 
uluni, mbyllni sytë dhe reflektoni për jetën tuaj, nëse doni 
të pastroni diçka që e keni bërë, por mundoheni ta injoroni, 
edhe pse thellë-thellë ajo ju bren dita-ditës. A keni guxim 
ta mbyllni librin dhe t'u kërkoni falje të gjithë atyre që keni 
lënduar dhe që janë gjallë” Nëse po, ju përgëzoj për virtytin 
dhe energjinë që mbartni brenda vetes. Nëse nuk mund të 
kërkoni falje, sepse ata njerëz nuk jetojnë më, apo thjesht 
se e keni të pamundur të kërkoni falje, mos u mërzisni. Më 
poshtë është dhënë një ushtrim për raste të tilla. 

U ndiet më mirë pas ushtrimeve të mirënjohjes në 
kapitullin e parët Të shohim si do të ndiheni nëse falni 
apo kërkoni falje. 

Ekzistojnë një sërë mënyrash për të kërkuar falje, por 
secili prej nesh mund të zgjedhë atë që është e përshtatshme 
për të. Një shembull orientues janë edhe ushtrimet e 


mëposhtme. 

USHTRIME 


USHTRIMI 1 IGE) 


Çdo gjë që besojmë, bëhet realitet. 
Ky ushtrim është marrë nga libri “Ti mund të shërosh 


jetën tënde” - Louise Hay. 


Tani jeni gati të falni. Bëjeni këtë ushtrim me një 
partner, nëse mundeni, ose me Zë, nëse jeni vetëm. 

Mbyllni sytë, qetësohuni dhe thoni: 

“Njeriu që dua të fal, është . Unë të fal 
ty për 

Bëjeni këtë ushtrim disa herë. Do të keni disa njerëz për 


7 


të falur. Nëse keni partner, lejojeni t'ju thotë: “Faleminderit, 
të lë të lirë tani.” Nëse nuk keni, atëherë imagjinoni sikur këtë 
po jua thotë njeriu që po falni. Bëjeni këtë ushtrim për të 
paktën pesë ose dhjetë minuta. Kërkoni thellë në zemër për 
padrejtësi që mund të mbartni dhe nxirrini ato jashtë vetes. 
Kur të keni falur aq sa mundeni, kthejeni vëmendjen 
nga vetja dhe thoni me zë të lartë: “Unë e fal veten për 
” Përsëriteni këtë ushtrim për pesë apo 
më shumë minuta. Është mirë që këto ushtrime t'i bëni 
të paktën një herë në javë, me qëllim që të pastroheni 
plotësisht. Disa përvoja i harrojmë më lehtë, por ka të tjera 
që na mundojnë paksa derisa largohen e zhbëhen një ditë. 
Zemra juaj mbart aq shumë dashuri, saqë mund të shëroni 


gjithë planetin. Le ta shfrytëzojmë këtë dashuri për t'ju 

shëruar ju. Ndieni një ngrohtësi dhe dritë që po ju ndriçon 
zemrën” Lejojeni këtë ndjenjë të ndryshojë mënyrën tuaj të 


të menduarit dhe të të folurit për veten dhe të tjerët. 


MULA Teatri 


Emmet Fox ka një ushtrim të vjetër për të mos u ndier më 
i fyer, i cili funksionon gjithmonë. Ai thotë uluni, mbyllni 
sytë dhe lejojeni mendjen dhe trupin të relaksohen. Pastaj 
imagjinoni sikur jeni në një teatër të errët dhe përpara jush 
ngrihet një skenë e vogël. Imagjinoni sikur në skenë po 
shikoni dikë që nuk e duroni dot. Mund të jetë dikush nga 
e kaluara apo e tashmja, një i gjallë apo i vdekur. Kur imazhi 
i tij t'ju shfaqet i qartë, imagjinoni sikur atij i ndodhin gjëra 
të bukura. Imagjinojeni atë të qeshur e të lumtur. 

Mbajeni këtë pamje të gjallë për disa minuta, pastaj 
lejojeni të zhduket. 

Këtij ushtrimi unë po i shtoj edhe një hap tjetër. Kur 
imazhi i atij njeriu të largohet nga skena, përfytyroni sikur 
jeni ju në skenë. Imagjinojeni veten të qeshur e të lumtur. 

Ushtrimi i mësipërm largon edhe retë më të errëta të 
fyerjes. Sa herë që ta bëni këtë ushtrim, vendosni në skenë 
njerëz të ndryshëm. Bëjeni ushtrimin çdo ditë për një muaj 
rresht dhe do ta shihni se sa të lehtësuar do të ndiheni. 


GSNullki Hakmarrja 


Ata që janë besimtarë të devotshëm, e dinë mirë se sa e 

rëndësishme është falja. Për disa prej nesh, hakmarrja është 
një hap i ndërmjetëm i domosdoshëm përpara se të falim 
plotësisht. Ndonjëherë, fëmija që gjendet brenda secilit 
prej nesh, ka nevojë të hakmerret përpara se të falë. Për 
këtë, ju ndihmon ky ushtrim. 

Uluni, mbyllni sytë dhe rrini të qetë e në paqe. Mendoni 
për njerëzit që nuk mund t'i falni aq lehtë. Çfarë do të donit 
t'u bënit atyre” Çfarë duhet të bëjnë ata që të meritojnë 
faljen tuaj” Përfytyroni me detaje sikur gjithçka po ndodh 
pikërisht këtë çast. Sa dëshironi që të zgjasë vuajtja apo 
ndëshkimi i tyrer 

Kur të ndiheni të plotësuar, shkurtojeni gjithmonë e 
më shumë kohën e ndëshkimit të tyre derisa më në fund 
të mos keni më dëshirë për ndëshkim. Kur arrin në këtë 
pikë, zakonisht ndihesh më i lehtësuar dhe e ke më të lehtë 
të mendosh për falje. Nuk është mirë që këtë ushtrim ta 
bëni çdo ditë, që të ndiheni të kënaqur. Bëni një ushtrim 
përmbyllës, falini ata njerëz dhe do të ndiheni të çliruar. 


KSLLHULIKEA Përfytyrimi 


Të urresh, është njësoj si të helmosh veten dita-ditës teksa 
pret të vdesë njeriu që urren. 

Helmi i urrejtjes do t'ju helmojë shpirtin. A nuk do të 
ishte falja zgjidhja e të gjitha problemeve tuaja” Bëjini një 
dhuratë vetes: falini të gjithë, përfshirë edhe veten. Nëse 
nuk ju kanë ndihmuar ushtrimet e mëparshme, atëherë 


provoni këtë. 

Së pari: kërkojini të falur çdokujt që mund të keni lënduar. 
Uluni, mbyllni sytë dhe qetësoni frymëmarrjen dhe mendjen. 
Pastaj thoni me zë ose në heshtje: “U kërkoj falje të gjitha 
qenieve që kam lënduar qëllimisht ose nga padituria.” 

Sillni ndër mend personin që keni lënduar. Largoni çdo 
ndjenjë faji dhe thoni: “Të lutem, më fall” Përfytyroni sikur 
ai po ju fal. 

Së dyti: falni çdokënd që ju ka lënduar. 

Merrni frymë thellë dhe nxirreni ngadalë. Falja buron 
prej jush si një tufë rrezesh të arta drite, të cilat ju lidhin 
me të gjithë ata njerëz prej të cilëve ndiheni të lënduar apo 
të tradhtuar. Thoni: “I fal të gjithë ata që më kanë lënduar 
apo dëmtuar me apo pa qëllim.” Nëse ju vjen ndër mend 
dikush, kujtoni atë fijen e artë të dritës që lidh zemrat tuaja 
dhe thoni “të kam falur”. 

Së treti: falni veten. 

Largoni çdo pritshmëri të rreme dhe pakënaqësi ndaj 
vetes. Harroni çdo inat dhe ndjenjë faji që ju bren në shpirt 
dhe thoni me zë ose në heshtje: “Kërkoj falje për çdo rast 


që jam treguar i) e rreptë me veten, me apo pa dashje.” 


Disa përvoja dhe përfitime të njerëzve që kanë ditur 
të falin 

“Mendova se nuk do të ndihesha më kurrë e gëzuar në 
jetë. Kuptova se duhej të falja, që të vazhdoja të jetoja. E vura 
veten në vend të saj, duke e lënë mënjanë historinë time si 
viktimë, dhe të ndieja ato që ndiente ajo. Kjo më ndihmoi të 
ndieja dhembshuri për të dhe të vija shpirtin në paqe.” 

(Dona nga Kalifornia, 52 vjeçe, e cila ndihet e zhgënjyer 
nga nëna biologjike. Parë nga këndvështrimi i një fëmije të 


adoptuar.) 


“Nuk është e lehtë të falësh dhe kjo nuk ka të bëjë as me 
harresën, por falja më dha mundësinë për t'u shëruar dhe 
për të rifituar shpresën. Ajo më ndryshoi, më çliroi, më dha 
një jetë të mbushur me bekime dhe mundësi të reja, ndaj 
ndihem thellësisht mirënjohëse.” 

(Keti nga Kanadaja, 45 vjeçe, i cila fali të riun që i vrau 


burrin në një sulm të egër.) 


KAPITULLI XII 


BESIMI 


Ke të drejtë edhe kur beson se mundesh, edhe kur beson se nuk 
mundesh — Henry Ford 


Besimi është mendim. Nuk do të thotë se ajo që besojmë, 
është e vërtetë, ama për besimtarin, ajo është e vërteta e tij. 
Besimi krijohet nga informacionet që marrim gjatë 
jetës, nga ato që mendojmë gjatë kohës, nga përvojat tona, 
nga bisedat me të tjerët etj. Ajo e vërtetë ngrihet mbi bazën 
e asaj që për ne është e pranueshme dhe na fle në zemër. 
Dikur, në një fazë të jetës, ne e kemi ngritur besimin 
nisur nga rrethanat e atëhershme dhe pikërisht ajo ka qenë 
e vërteta jonë. Me kalimin e kohës, ai besim ka ndryshuar 
dhe tashmë kemi fituar një të vërtetë të re. Për shembull, në 
vitet ' 70- 80 besohej se vajzat nuk duhej të shkolloheshin 
dhe askush nuk ndërmerrte asnjë veprim për ta ndryshuar 
këtë, sepse ky ishte besimi i tyre. Për fat të mirë, një pjesë, 


edhe pse shumë e vogël, u ndërgjegjësua se, nëse vajza 

shkollohej, të mirat nuk do të ishin vetëm individuale, 
por edhe shoqërore. Kështu, nisi ndryshimi. Mendimi 
individual u shndërrua në mendim kolektiv. Duke parë të 
mirat që sillte shkollimi i vajzave, pak nga pak ndryshoi 
edhe besimi dhe numri i vajzave që ndiqnin shkollën, filloi 
të rritej. Sot, mund të themi se shkollohen gati njëqind për 
qind e vajzave dhe kjo tashmë është pranuar nga të gjithë. 
Ky është besimi i ri dhe kjo është e vërteta e ditëve të sotme. 

Besimet ndryshojnë gjatë gjithë kohës. Një e vërtetë e 
dikurshme sot është e pavërtetë, apo anasjelltas. 

Kush e besonte se një ditë Kosova do të ishte e lirë dhe 
e pavarur, kur të gjithë jetonim me ankthin dhe frikën e 
pushtuesit” Kush e besonte se do të rrëzohej komunizmi” 
Por ja, sot këto janë realitet, ama asgjë nuk ka ndodhur 
brenda ditës. Fillimisht ndryshimi ka ndodhur në mendje, 
duke besuar se gjithçka është e mundur, dhe më pas është 
realizuar falë atyre njerëzve që kanë besuar. 

Njerëzit ndahen në dy kategori: mendjehapur dhe 
mendjembyllur. Të parët janë gjithnjë të hapur për 
informacione, njohuri dhe mundësi të reja, kurse të dytët 
kanë krijuar disa besime dhe u qëndrojnë besnik atyre 
deri në fund të jetës. Ndryshimet kanë ardhur gjithmonë 
nga të parët, prandaj është e rëndësishme të ulemi dhe të 
reflektojmë edhe ndaj besimeve tona. Meqë besimi është 
mendim dhe ne mund t'i ndryshojmë mendimet tona, 
atëherë, mund t'i ndryshojmë edhe besimet. Këtu po jap 
një shembull nga vetja. Në pjesën e parë të librit, ju tregova 


se, kur u diagnostikova me tumor në veshkë, këtë gjë ma 

konfirmuan shumë mjekë. Ky informacion u bë e vërteta 
ime, edhe pse nuk e pashë kurrë me sy tumorin, thjesht i 
besova fjalës së mjekëve. Besimi se kisha një sëmundje të 
tmerrshme, bëri që të përpëlitesha që të gjeja shpëtim, por 
mjekësia nuk më ofroi asnjë kurë, veçse të hiqja veshkën, 
gjë që mbartte një rrezik mjaft të madh. Nuk e ndërmora 
asnjëherë një rrezik të tillë, edhe pse çdo kontroll nxirrte të 
njëjtin rezultat. Kështu, ky besim u bë e vërteta ime. Nisur 
nga ato që dija dhe nga një sërë rastesh që njihja, ku asnjëri 
nuk e kishte fituar këtë betejë, përveç rasteve të kapura në 
faza të hershme, mendoja se nuk kisha më shpresë dhe u 
zhyta në një errësirë të thellë. Nëse asokohe dikush do të 
më thoshte se sëmundja që kisha, ishte një bekim, do t'ia 
nxirrja sytë, për shkak të besimit tim. Kur pranojmë se 
besimet janë vetëm mendime dhe ne mund t'i ndryshojmë 


ato, atëherë ndodh mrekullia. 


Sot u jam mirënjohëse të gjithëve atyre që më ndryshuan 
mendimet, si dhe vetes, që u tregova mendjehapur ndaj 


informacioneve të reja. 


E pashë sëmundjen me sy tjetër kur kuptova se ky 
rrugëtim drejt vetes Zgjon fuqinë e padiskutueshme që 
ne zotërojmë. Si e ndryshova besimin tim” Duke lexuar 
shembuj pa fund të atyre që ia kishin dalë mbanë dhe 
kishin triumfuar. Nëse ata ia kanë dalë, pse të mos ia dal 
edhe unë” Kështu, nisa të lexoja çfarë kishin bërë atafato 


dhe t'i provoja vetë. 

U befasova se sa shumë ishin shëruar, sa shumë histori 
suksesi lexoja dhe vazhdimisht thosha se, një ditë, edhe unë 
do të isha si ata e do të shkruaja për suksesin tim. Ato raste 
frymëzuese dhe informacioni që merrja, më ndryshuan 
besimin ndaj sëmundjes: çdo gjë shndërrohet, nëse ndezim 
dritën brenda nesh, fillimisht duke gjetur indikatorin që na 
e ka krijuar - mendimet që përcaktojnë ndjenjat tona. 

Asokohe ndihesha gjithmonë e pakënaqur, ankohesha 
për njerëzit, rrethanat, detyrimet që kisha, dënoja veten 
për gabimet e së shkuarës. Besoja se do të kisha sukses në 
jetë, vetëm nëse punoja fort, kështu e stërmundoja veten 
dhe stresohesha shumë. Më në fund pranova dhe besova 
se sëmundjen e kisha krijuar vetë. Pastaj, përmes besimeve 
të reja, arrita të bindesha se do të shërohesha dhe ky ishte 
hapi i parë i një rrugëtimi të mbushur me gjëra të bukura. 

Besova se do të shërohesha dhe u shërova: në këtë 
kohë, përjetova ndjenjën më të bukur që kam përjetuar 
ndonjëherë në jetë. 

Nisa të lexoja vetëm histori suksesi dhe të ndiqja hapat e 
tyre. Ajo që më frymëzoi, ishte rasti i një gruaje australiane, 
pesëdhjetëvjeçare, e cila ishte diagnostikuar me kancer në 
gji në stadin e fundit. Ajo ishte kundër kimioterapisë dhe 
vendosi të mos e bënte. Në vend të saj, do të ndryshonte 
mënyrën e të ushqyerit, duke ndjekur një formë ekstreme 
agjërimi. Nisi të hante vetëm ushqime të shëndetshme 
dhe në sasi shumë të vogla. Ëndrra e saj ishte që një ditë 
të merrte pjesë në maratonën e qytetit, kështu që nisi të 


vraponte çdo ditë me orë të tëra. Hoqi dorë nga të gjitha 

ushqimet që i bënin dëm organizmit të saj, vrapoi çdo ditë, 
pastroi mendjen nga mbeturinat dhe më në fund arriti ta 
mposhtte sëmundjen. 

Rasti tjetër që po sjell në vëmendje, është ai i një burri 
që gjithmonë ishte i trishtuar. Kur mori vesh se kishte 
një sëmundje të pashërueshme, kuptoi se ajo që i kishte 
munguar më shumë në jetë, ishte të qeshurit. Kështu 
vendosi të ndryshonte mënyrën e jetesës. Filloi të ulej para 
televizorit dhe të shihte vetëm komedi, duke qeshur pa 
fund. Edhe ai ia doli ta mposhtte sëmundjen. 

Louise Hay u shërua duke thënë vetëm ato që ajo 
dëshironte të ishin të vërteta. Edhe dr. Mayne Dyer përdori 
të njëjtat metoda, por ai besoi në Zot dhe te mrekullia e 
lutjeve. 

Shumë njerëz janë shëruar duke ndjekur këshillat 
mjekësore, sepse kanë besuar te mjekësia, duke e bërë këtë 
besim të vërtetën e tyre. 

E vërteta e çdokujt është ajo tek e cila ai beson, ndaj nuk 
mund të them me siguri se cila metodë do të ndihmojë 
njërin apo tjetrin. Provoni, që të shihni se cila do të 
funksionojë për ju. 

Nuk i mohoj për asnjë rast meritat e mjekëve, sepse 
çdo ditë, çdo çast, ata shpëtojnë jetë, shërojnë njerëz, por, 
për mua, besimi është më i rëndësishëm. Nëse futeni 
në operacion të frikësuar dhe thoni se nuk do t'ia dilni, 
atëherë nuk do t'ia dilni vërtet. Nëse bëni kimioterapi dhe 
gjatë gjithë kohës mendoni se sa e dëmshme është, se si po 


ju vret qelizat, të mirat e të këqijat, se nuk do ta përballoni 

dot, nëse besoni se shumë njerëz kanë vdekur për shkak 
të saj, atëherë më mirë mos e bëni, sepse do të krijoni atë 
realitet që mendoni dhe besoni. Edhe një ilaç i zakonshëm 
nuk do të bëjë efekt, nëse mendoni vetëm për efektet e tij 
anësore. 

Nëse vendosni ta merrni atë ilaç, të paktën thoni: 

Ky ilaç është përgatitur nga profesionistë të fushës, me 
përbërësit dhe sasinë e duhur, pikërisht për sëmundjen nga e 
cila vuaj unë, dhe është i provuar e vërtetuar shkencërisht. Ky 
ilaç do të më shërojë, është ai që më nevojitet mua dhe besoj se 
do të më bëjë shumë mirë. 

Pasi pini ilaçin, thoni: 

U jam mirënjohës të gjithë atyre që përgatitën këtë bar, 
i jam mirënjohës mjekut që më ka dhënë mjekimin e duhur, 
vetes, që beson se, sa të mbaroj kurën, do të shërohem e do të jem 
si më parë. 

Meqë dikur kam qenë natyrë pesimiste, më është 
dashur shumë punë derisa të shërohesha dhe të isha kjo 
që jam sot. Meqë mjekësia nuk më jepte asnjë alternativë 
tjetër veçse të hiqja veshkën, u detyrova të kërkoja mundësi 
të tjera. Nisa të kërkoja raste të njerëzve që ia kishin dalë 
mbanë, kura popullore që kishin dhënë efekt, duke vënë në 
lëvizje gjithë fisin për të gjetur diçka që ka ndihmuar dikë 
si unë. U jam mirënjohëse të gjithëve që më ndihmuan 
dhe më përkrahën pa fund. Një ditë, lexova në internet 
për lëngun e mrekullive, që bëhej me karotë, mollë dhe 
panxhar. Vetë emri “lëngu i mrekullive” bëri që të besoja 


tek ai dhe sa herë që e pija, thosha me zë: “Ky lëng është i 

mrekullueshëm. Ai do të bëjë mrekulli në trupin tim. Ai po 
e tkurr dita-ditës tumorin në veshkën time.” 

Besimi është një element i domosdoshëm në këtë 
proces. Nëse nuk besoni, mos e bëni. Nëse e besoni, suksesi 
është i garantuar. 

Gjatë seminareve që mbante, dikush i bëri këtë pyetje 
Ester Hicks-it, autores dhe trajnueses së suksesshme të 
Ligjit të Lërheqjes: “Nëse besoj se mund të më dalin brirë, 
a do të më dalin vërtetr” “Sigurisht, - iu përgjigj ajo, - nëse 
ti beson. Por a e beson një gjë të tillër” 

Dihet që nuk mund të na dalin brirë në ballë, ashtu siç 
dihet që njeriu nuk mund të fluturojë. Ne mund të besojmë 
se me ndërhyrje kirurgjikale mund të na vënë brirë në 
ballë, mund të fluturojmë me aeroplan apo me ndonjë mjet 
tjetër, por këtë nuk mund ta bëjmë natyrshëm, vetëm duke 


besuar. 


Gjykimi 

Jo më kot e kam trajtuar gjykimin në këtë kapitull. 
Një ndër elementet që na pengojnë të rritemi, të jemi 
mendjehapur, të jemi vetvetja është gjykimi. Sipas meje, 
gjykimi është një mbeturinë e mendjes që duhet pastruar. 
Duhet t'i japim fund gjykimeve ndaj vetes dhe të tjerëve 
sa më parë. Secili prej nesh është i veçantë, ndaj duhet 
ta pranojmë veten e të tjerët ashtu si janë. Nëse nuk 
ndryshojmë dot, të paktën të ndihemi mirë kështu si jemi. 
Është shumë e vështirë të ndryshosh vetë, jo më të tjerët, 
që është praktikisht e pamundur. Ata do të ndryshojnë 

vetëm nga një shembull i mirë. Ju mund të jeni mjeti i 
ndryshimit për ta, duke u bërë një shembull i tillë. 

Në ditët e sotme, industria e modës ka marrë një hov 
të jashtëzakonshëm dhe na ka çoroditur paksa në lidhje 
me mënyrën se si duhet të dukemi e të jetojmë. Ka krijuar 
disa modele dhe ne mendojmë se duhet t'i ndjekim për 
të qenë të pranueshëm në shoqëri. Ky është vetëm një 
besim yni, por që po ndikon shumë, sidomos te brezat e 
rinj, të cilët janë në luftë të përditshme se si të duken sa 
më bukur, duke harxhuar shumë kohë në përzgjedhjen e 
veshjeve, grimit, modelit të flokëve, manikyrit e pedikyrit. 
Fatkeqësisht, të gjithë po shkojmë drejt një modeli të 
krijuar nga kjo industri, duke u dukur gati njësoj. Pse duhet 
të dukemi të gjithë njësoj” Zoti na ka bërë të ndryshëm e 
të veçantë. Qenia njerëzore është aq e përsosur, saqë nuk 
gjen dy njerëz në botë njësoj. 

Rastësisht, teksa një ditë po shihja në televizor “Miss 
Universin”, fillova të mendoja: “Pa dyshim që ato vajza 
janë të gjitha të bukura, shtatlarta, me linja të përsosura 
trupore, flokë të shndritshëm e buzëqeshje madhështore. 
Ky model është bërë sinonimi i bukurisë, ndaj të gjitha 
vajzat duan të duken kështu dhe fillojnë të gjykojnë veten 
pse janë të shkurtra apo të shëndosha. Le ta zëmë se 
Krijuesi ka gabuar, duke na bërë të veçantë. Nëse Ai do ta 
kishte krijuar njeriun duke marrë si model një mis apo një 
mister, atëherë ne do të ishim të gjithë njësoj. Ngado që të 
kthenim kokën, do të shihnim të njëjtat fytyra, pa mundur 
të dalloheshim, madje do të shihnim veten te të tjerët.” Sa 

më trishtoi ai mendim. Nuk do të ishim më vetvetja dhe 
jeta do të ishte e mërzitshme, monotone pa larminë e saj. 
Imagjinoni si do të ishte bota sikur të gjithë njerëzit jo 
vetëm të dukeshin njësoj, por edhe të mendonin njësoj” 
Duhet t'i jemi mirënjohës Zotit që jemi kaq të veçantë, me 
të mirat dhe të këqijat tona. 


Edhe papërsosmëria është e përsosur 

Veçantia zbukuron jetën e gjithsecilit prej nesh. Racat, 
popujt, traditat, zakonet, mënyrat e ndryshme të jetesës 
e bëjnë jetën më të larmishme e të gjallë. Çdokush ka 
zgjedhur të jetojë ashtu si i pëlqen: dikush bën një tatuazh, 
një tjetër vendos pirsing në pjesë të ndryshme të trupit, 
dikush i qeth flokët zero, një tjetër i lyen në ngjyrë jeshile, 
një mbulohet i gjithi e një tjetër zhvishet. Pra, ndjekim 
atë stil jetese që mendojmë se na përshtatet dhe nuk kemi 
të drejtë të paragjykojmë apo të paragjykohemi. Njerëzit 
duhen pranuar ashtu si janë, sepse gjithkush jeton dhe 
vepron sipas besimit që ka krijuar falë informacionit, 
situatave, mendimeve dhe njohurive që Zotëron. 

Nëpër portale, për çdo lajm apo informacion, lexoj 
komente nga më të ndryshmet, madje disa në një fjalor 
mjaft të ulët, me kritika nga më mizoret e të pavenda. E 
gjithë kjo është pasojë e mendimit se të gjithë duhet të 
mendojmë e të veprojmë njësoj. 

Më shpesh, pre e këtyre sulmeve bien politikanët dhe 
aktorët, njerëzit që kanë dalë nga Zona e tyre e rehatisë dhe 


mundohen të ndryshojnë diçka brenda mundësive. Përpara 

se të gjykoni dhe kritikoni të tjerët, uluni dhe mendoni: si 
do të vepronit ju në vend të tij apo sajt A do t'ju votonin 
ju, nëse do të garonit për deputet” Sa vota do të merrnit” 
Çfarë do të bënit ndryshe” Pa vendoseni veten në vend 
të një këngëtari. Ai nuk është thjesht njeriu që shihni në 
një videoklip muzikor. Pas atij imazhi të përsosur fshihet 
një punë e pandalshme dhe mund i madh. Mos e humbni 
kohën, që është dhurata më e çmuar, duke gjykuar të tjerët, 
sepse nuk ndryshoni asgjë. Përqendrohuni te punët tuaja, 
si të bëni më mirë atë që dini të bëni, mësoni gjëra të reja 
dhe vëreni veten në qendër të vëmendjes, sepse kështu do 
të zgjoni fuqinë që keni brenda vetes. Mos harroni: ju jeni 


qendra e universit. 

FRIKA 7 FOBITË 


Frika dhe fobitë janë vetëm përbindësha që jetojnë në kokën 


tonë, por ne jemi më të fortë se frika jonë. 


Frika është një mendim që ne krijojmë kur ndihemi të 
kërcënuar apo të pasigurt. Ndjenja e frikës është pjesë 
jona dhe është pikërisht ajo që na pengon ta jetojmë jetën 
ashtu si duam. Frika na merr kënaqësinë e të jetuarit në të 
tashmen. Ne i frikësohemi asaj që mund të na ndodhë në 
të ardhmen. Frika është veç një mendim, një ndjenjë, diçka 
e pavërtetë. Kemi frikë nga gjarpri, edhe pse mund të mos 
kemi parë kurrë gjarpër me sy, kemi frikë nga sëmundjet, 
edhe pse mund të mos jemi sëmurur kurrë, kemi frikë nga 
dështimi, varfëria, kritika, duke lejuar frikën të na mposhtë 
dhe të na marrë të drejtën për të jetuar. Po e përsëris: ne 
e krijojmë vetë realitetin përmes mendimeve tona. Nëse 
e mbajmë mendjen gjithë kohën te frika, atëherë do të 
ndihemi të frikësuar. Edhe këtu do të funksionojë Ligji i 

Tërheqjes: tërheq atë që ndien. Universi është i të gjithëve 
dhe nuk flet një gjuhë të veçante: ai u përgjigjet dridhjeve. 
Largimi i frikës do të ishte mjaft efektiv, sepse tashmë 
e dimë rëndësinë dhe fuqinë e mendimeve, qofshin ato 
negative apo pozitive. Mos e nënvlerësoni fuqinë e 
mendimeve. 

Meqë frika është mendim, a mund ta ndryshojmë dhe 
ta mposhtim atë” Sigurisht. Fillimisht duke e identifikuar. 
Zbuloni se cila është frika juaj më e madher Keni frikë 
se mos humbni të dashurit” Kur do të ndodhë kjor Në të 
ardhmen” A ekziston e ardhmja këtë çast” Jo, sigurisht që jo. 
A ia vlen të brengoseni për diçka që “MUND” të ndodhër 
Pasi të zbuloni frikën, hapi tjetër i rëndësishëm është të 
ballafaqoheni me të, ndryshe nuk do ta mposhtni dot. Keni 
frikë nga kritika” Nuk bëni atë që doni, sepse u frikësoheni 
kritikave” Po ju a keni kritikuar dikë ndonjëherë” Sa zgjati 
kritika” Veç disa minuta dhe iu rikthyet jetës së përditshme, 
me hallet dhe problemet tuaja. E po kështu do të ndodhë 
edhe me ju. Ata që do t'ju kritikojnë, nuk do të merren 
gjithë jetën me ju. Kritika do të zgjasë vetëm disa minuta 
apo disa ditë maksimumi... “Çudia më e madhe tri ditë 
zgjat”,i thonë një fjale të urtë. Mlos kini frikë: nëse diçka ju 
bën të ndiheni mirë, bëjeni. Nuk është e thënë se ata që do 
t'ju kritikojnë, kanë të drejtë. Me gjasë, kritikojnë, ngaqë 
nuk kanë informacionin e duhur, nga zilia apo thjesht për 
qejf. Pastaj, jo gjithmonë kritikat janë negative. Ato mund 
të jenë të dobishme për të përmirësuar diçka. 


Frikat tona janë nga më të ndryshmet, por rezultati 

do të jetë i njëjtë, nëse ndryshojmë mendimin për frikën. 
Më poshtë po sjell si shembull se si para një viti, mposhta 
frikën time më të madhe. 

Para dhjetë vitesh, i thashë lamtumirë avionit. Madje 
thashë se vetëm budallenjtë udhëtojnë me avion dhe, që 
prej asaj kohe, as që e mendoja këtë mundësi udhëtimi. 

“Do ta eksploroj botën me 'Google Earth dhe nuk kam 
nevojë të vizitoj vende të largëta”, - e ngushëlloja veten. 

Aerofobia ka qenë gjithmonë makthi im, megjithatë, 
para një viti, nuk munda t'i thosha “jo” sime motre, e cila 
më ftoi të shkonim bashkë në Paris. Oh, Parisi, qyteti i 
dritave, qyteti i ëndrrave të mial Nuk mund të udhëtonim 
as me autobus, as me makinë, sepse motra kishte rezervuar 
biletat. Isha sa e emocionuar, aq edhe e frikësuar. Tri ditët 
para datës së udhëtimit, fillova të ndieja të njëjtin ankth 
dhe frikë që kisha ndier dhjetë vite më parë. 

Gjendesha në udhëkryq mes dëshirës dhe frikës sime 
më të madhe. Oh, nuk ishte aspak e lehtël Kur avioni filloi 
të ngrihej fluturim, motra më pyeti: 

- Si ndihesh” Sa e frikësuar je nga një deri në dhjetë” 

- Dhjetë, - iu përgjigja dhe i kapa dorën. 

Po përjetoja të njëjtat ndjenja. Mbylla sytë dhe ndjeva 
zemrën që më rrihte si e marrë, u bëra ujë në djersë dhe 
nuk mundesha të lëvizja as këmbë e as duar. Në kokë më 
kalonte mendimi se, nëse lëvizja, do të prishja ekuilibrin e 
avionit dhe ai do të rrëzohej. Kisha ngrirë e gjitha dhe e 
vetmja gjë që ndieja, ishte frymëmarrja dhe mendimet e 


mia. 

“Ç'desha që pranova ta torturoja veten në këtë mënyrër 
Ç'më shkoi ndër mend dhe erdha e u futa në këtë kuti 
fluturuese që lëviz me shpejtësi të pabesueshme dhe në 
një lartësi kaq të madhet Jo për Parisin, por për asgjë nuk 
ia vlente të torturohesha kaq shumë. Edhe unë jam një 
budallaqel” — mendoja. 

Pasi aeroplani u ngrit dhe turbulencat kaluan, stjuardesat 
filluan të shisnin produkte, njerëzit zgjidhën rripat e tyre të 
sigurimit. Motrën time e Zuri gjumi, por mua jo: isha ende 
e tronditur. 

Mora guximin dhe hodha sytë rreth e rrotull. Gjithçka 
ishte normale: njerëzit hanin, pinin, bisedonin me njëri- 
tjetrin, vetëm unë rrija si e ngrirë, e bërë qullë në djersë. 

Sipas studiuesve, çdo ditë ka rreth 100 000 fluturime dhe 
statistikat e aksidenteve ajrore janë 1 në 29.4 milionë. “Keni 
më shumë gjasa të vdisni teksa shkoni në aeroport, sesa kur 
fluturoni me aeroplan”, - thonë redaktorët e “Discovery” -t. 
Sigurisht, kjo është mënyra më e sigurt e udhëtimit, por 
pse nuk dridhem dhe nuk djersij kur udhëtoj me makinë” 
Për shkak të besimit tim se në tokë ndihem më e sigurt. 
Ishte e nevojshme që të punoja me këto modele të vjetra 
të besimit. Fobitë janë përbindësha që ekzistojnë në kokën 
tonë, që i kemi krijuar duke menduar. 

“A nuk është frika vetëm një mendim” - pyesja veten. 
- A mund të ndryshojnë mendimeti” Sigurisht që mund 
të ndryshojnë. E kisha provuar me qindra herë këtë, ndaj 
vendosa ta provoja sërish: të ndryshoja mendimet. 

Unë mund ta bëj këtë. 

Unë jam më e fortë se frika ime. 

Më pëlqen të fluturoj. Ndihem e lumtur kur fluturoj. 
Ç'ndjenjë e mrekullueshme të jesh mbi rel 

Është kënaqësi e pamasë. Unë besoj në procesin e jetës, çdo 
gjë ndodh për të mirën time dhe kjo është një prej tyre. 

E vetmja mënyrë për të mashtruar veten, ishte të thosha 
të kundërtën e asaj që ndieja, por kjo nuk ishte e lehtë. 
Shikoja orë e çast orën, por nuk kishim bërë as çerekun 
e rrugës. Kështu, mbylla sytë përsëri dhe vazhdova me 
pohimet. 

Unë mund ta bëjë këtë, po, mundem. Unë e bëra. Unë 
Kuturoj dhe ndihem mirë. 

Symbyllur,e përqendruar te frymëmarrja dhe duke thënë 
pohimet, kisha hyrë në një fazë të thellë të meditimit dhe e 
kisha humbur idenë e kohës. Më kujtohet vetëm lajmërimi 
i stjuardesës kur tha “të përgatitemi për ulje”. 

Hapa sytë dhe, çuditërisht, përbindëshi nuk ishte më. 
Ndihesha e qetë, e gëzuar. Pamja përtej dritares ishte e 
mahnitshme. 

Kur zbritëm nga aeroplani, përqafova motrën fort dhe 
e falënderova për atë udhëtim. Ngrita kokën nga qielli dhe 
thirra: “Ta dolal” 

Gjatë kthimit, ndihesha shumë mirë, nukisha e frikësuar. 
As në udhëtimet e ardhshme nuk përjetova më ndjenja të 
tilla. Ai përbindësh ishte larguar tashmë nga mendja ime. 

Për të treguar se si ndikon frika te ne, po sjell një 
anekdotë të Nastradinit. 

Njëherë, Nastradini po ecte natën i vetëm. Së largu pa 

disa njerëz që po afroheshin. “Mos janë hajdutë” — mendoi. 
- Do të më vjedhin gjithë çkam me vete. Po sikur të jenë 
vrasës e të më vrasin” Si do të jetojë familja ime pa muar” 
Me këto mendime në kokë, filloi të dridhej i tëri, të djersitej, 
zemra nisi t'i rrihte fort dhe mezi po mbushej me frymë. 
E humbi krejt toruan dhe ia mbathi me të katra. Papritur 
e pa veten në varrezat e qytetit. U pengua dhe ra brenda 
një varri të hapur. Disa të huaj, kur e panë, i shkuan pas. 
Zgjatën kokën brenda varrit. “Çfarë bën këtut” - e pyetën 
ata. “Unë jam këtu për shkakun tuaj dhe ju për shkakun 
tim”, - u përgjigj Nastradini. 

Imagjinata është një pasuri mjaft e vyer, nëse përdoret 
si duhet, por shumë njerëz e keqpërdorin atë, madje deri 
në atë pikë sa torturojnë veten. Imagjinata dhe ndjenjat 
janë të lidhura ngushtë me njëra-tjetrën. Çka imagjinojmë, 
mund edhe ta ndiejmë si të vërtetë (edhe kur nuk është 
ashtu). 

Për të mposhtur frikën, bazohuni në teknikat e 
mëposhtme: pohimi, tapping dhe meditimi (frymëmarrja 


e vetëdijshme). 


KAPITULLI XIV 

Përsëritja e pohimeve të çon në besim. Gjërat fillojnë të 
ndodhin, kur besimi shndërrohet në bindje të thellë. 
—Muhammad Ali 


Mendimet shndërrohen në fjalë dhe fjala mbart një fuqi të 
jashtëzakonshme. Ajo mund të shërojë ose të lëndojë. 

Një pohim reflekton mënyrën se si ne duam që të jetë 
jeta jonë, e ndryshme nga si është sot. Disa njerëz e kanë 
të vështirë të përdorin pohimet, sepse u duken të pavërteta. 
Kur dikush thotë pohime, atyre u duket sikur po gënjen. 
Pohimet nuk janë metodë komunikimi, por mjete krijuese. 
Nëse dëshiron t'i tregosh një miku fakte nga jeta, mos 
thuaj pohime, por nëse dëshiron të krijosh një realitet 
tjetër, atëherë thuaji ato. 

Fjalët janë më të fuqishme sesa opinioni i të tjerëve, 
andaj përdorini me mençuri. 


Pohimet janë deklarata pozitive të shprehura në kohën 


161 


FUQIA E MENDIMEVE 


e tashme. Nuk duhet të jenë referenca të gjërave që nuk 
duam, por të atyre që duam. Për shembull, nëse jeni me 
kancer dhe doni të shëroheni, thoni fjali të tilla: “Jam e 
shëndetshme dhe energjike. Të gjitha qelizat e mia janë të 
shëndetshme dhe funksionojnë përsosmërisht.” E shihnit 
Ju flisni në kohën e tashme, nuk thoni “do të shërohem”, 
por “jam e shëndetshme”. Gjithashtu, nuk e zini në gojë 
kancerin, por i referoheni gjendjes pozitive që doni të 
krijoni në jetën tuaj. 

Mijëra njerëz, përmes deklaratave, që mund të jenë të 
natyrshme, automatike apo të qëllimshme, kanë ndryshuar 
jetën e tyre. 

Deklarata të natyrshme 

Si jet 

Dalim shëtisim më vonë 

Do të vonohem për darkë. 

Deklarata automatike 

Oh, sa ditë e bukuri 

Sa veturë e bukuri 

Ç'flm i mërzitshëm 

Deklarata të qëllimshme 

Dita-ditës, në çdo mënyrë, bëhem gjithmonë e më mirë. 

Jam magnet parash dhe tërheq çdo ditë gjithmonë e më 
shumë. 


Unë jam mirë më shëndet, jam energjik, kreativ. 


Deklaratat e qëllimshme janë pohime. Pra, ti pohon atë 


që dëshiron të arrish në jetë. 

Pohimi funksionon, sepse ka aftësinë të riprogramojë 
mendjen tonë për të besuar atë që themi. Mendja nuk e bën 
automatikisht dallimin mes së vërtetës dhe fantazisë, por 
nisur nga pohimet tona. Kur shikojmë një film, ne qeshim 
ose qajmë. Mendja jonë mishërohet me personazhet në 
ekran, edhe pse e dimë që është veç një film. 

Do të përqendrohemi te këto deklarata, sepse këto 
krijojnë të ardhmen tonë të dëshiruar - deklarata mund të 
na e ndryshojë jetën për mirë. 

Sa më shumë gjëra pozitive të pohojmë, aq më shumë 
do të përmirësohet jeta jonë. 

Parimi i funksionimit të këtyre pohimeve është si puna 
e pikave të ujit që bien në një shkëmb. Disa pika nuki bëjnë 
asgjë shkëmbit, por nëse ato pika do të bien vazhdimisht 
mbi të, pas disa kohësh, shkëmbi do të çahet. 

“Ne nuk mund ta zgjidhim një problem duke menduar 
njësoj si e krijuam.” - Albert Einstein 

Nëse duam të ndryshojmë jetën apo të zgjidhim një 
problem, duhet të ndryshojmë mendimet. Ato krijohen 
në bazë të shoqërisë ku jetojmë, informacioneve, familjes, 
shkollimit dhe faktorëve tjerë të ndryshëm. 

Nëse ulemi dhe mendojmë për të kaluarën, do të 
vëmë re se jeta është rezultat i mendimeve tona, me anë 
të të cilave kemi krijuar të tashmen, shëndetin, karrierën, 
familjen, shoqërinë. Çdo gjë që mendojmë më shumë, 
bëhet realiteti ynë. 

Si mund ta ndryshojnë pohimet këtë realitetë 

“Dita-ditës, në çdo mënyrë, bëhem gjithmonë e 

më mirë.” Kjo mantra (frëngjisht: Tous les jours 4 tous 
points de vue je vais de mieux en mieux) e psikologut dhe 
farmacistit francez Emile Couë, që është përdorur prej tij si 
një autosugjestion optimist në vitet 1910, njihet si metoda 
“Cout”. Ai u kërkonte pacientëve ta përsërisnin këtë fjali 
njëzet herë në ditë, sidomos në mëngjes dhe në mbrëmje. 
Kur gazetarët e pyetën nëse ishte shërues, ai u përgjigj: 
“Nuk kam shëruar askënd gjatë jetës, thjesht i kam mësuar 
njerëzit se si të shërojnë veten.” 

Një plak tetëdhjetëvjeçar humb jetën në një aksident 
automobilistik. Ai kishte nënshkruar se dhuronte të gjitha 
organet pas vdekjes. Pas autopsisë, mjekët vunë re se të 
gjitha organet e tij ishin shumë të shëndetshme. Ata u 
çuditën nga ky fakt dhe pyeten të bijën se ç'stil jete kishte 
pasur babai. Ajo u përgjigj: “Nuk di të ketë bërë ndonjë 
gjë të veçantë, por më kujtohet që, kur isha e vogël, ai dilte 
para pasqyrës çdo mëngjes dhe përsëriste: dita-ditës, në 
çdo mënyrë, bëhem gjithmonë e më mirë.” 

Pohimet janë një mjet i fuqishëm për të ndryshuar 
strukturat tona mendore, të cilat janë ndërtuar në bazë të 
besimeve dhe bindjeve tona. Nëse bëjmë pohime negative, 
do të krijojmë besime dhe bindje të tilla dhe anasjelltas. 
Për ta vënë në kontroll këtë proces, duhet të ritrajnojmë 
mendjen, duke zëvendësuar besimet e vjetra me të reja, 
duke ndryshuar strukturat mendore, sepse nënvetëdija nuk 
është e aftë të dallojë të vërtetën nga fantazia. Nënvetëdija 
është përgjegjëse për 90 Yo të jetës sonë. Ajo e krijon atë 


sipas besimeve që ne kemi, prandaj pohimet na lejojnë që 

ne të mashtrojmë nënvetëdijen, duke pohuar ato që duam, 
derisa të arrijmë të ndryshojmë strukturën e saj mendore. 

Nënvetëdija funksionon si një kompjuter: tii fut të dhënat, 
ai i përpunon dhe në fund nxjerr rezultatin. Kompjuteri nuk 
mendon dhe nuk bën dallim mes së mirës e së keqes. 

Pra, për të ndryshuar besimet dhe për të krijuar një 
realitet të ri, duhet të bombardoni nënvetëdijen me 
mendime që doni t'i bëni realitet. Këto mendime duhet 
të jenë të mirëformuluara, përndryshe nuk do të merrni 
rezultatet e pritura. 

Disa këshilla për të krijuar pohime të sakta: 

1. Flisni në kohën e tashme 

Nëse flisni në të ardhmen, p.sh., “Unë do të pasurohem”, 
kjo do të mbetet gjithmonë në të ardhmen. Nënvetëdija 
mundohet t'ju sjellë atë që dëshironi, prandaj thoni “unë 
jam i pasur”, “unë zgjedh të jem i pasur” apo “unë jam i 
gatshëm për prosperitet”. 

Sipas disa psikologëve, fjala “zgjedh” është e duhura, 
sepse ju Zgjidhni të bëheni të pasur. E tashmja është 
rezultat i zgjedhjeve që keni bërë në të shkuarën. 

2. Bëni deklarata pozitive 

Me sa duket, nënvetëdija është e paaftë për t'u marrë me 
gjërat negative. Në qoftë se thoni “Unë nuk jam i varfër”, 
në ndërgjegje kjo fjali do të arrijë e tillë: “Unë jam i varfër”, 
sepse, gjatë rrugës, pjesëza “nuk” do të injoroheti Theksi do 
të vihet te “varfëria” dhe nënvetëdija do të përqendrohet te 
ky fenomen, ndaj është më mirë të thoni “Unë jam i pasur” 


ose “Unë kam kaq para”. 

3. Pohimet shqiptohen, shkruhen e këndohen 

a. Pohime verbale 

Thoni të paktën njëzet pohime kur zgjoheni në mëngjes 
dhe njëzet para se të flini. Sa më shumë t'i përsërisni, aq 
më mirë. 

Dikush mund të thotë se unë kam përsëritur gjatë 
ditës njëzet herë “jam i pasur”, por prapëseprapë nuk shoh 
ndonjë rezultat. Pa pyeteni njëherë veten se sa herë keni 
përsëritur “unë nuk kam para për të blerë këtë apo atë”. 
Rezultatet do t'i shihni kur këto deklarata të qëllimshme 
të tejkalojnë ato të natyrshmet. 

b. Pohimet e shkruara 

Një mënyrë tjetër mjaft e mirë dhe funksionale është që 
t'i shkruani pohimet të paktën pesëmbëdhjetë herë në ditë. 
Kështu, edhe i përsëritni, edhe i shihni, duke bërë që t'ju 
nguliten më shpejt në nënvetëdije. 

c. Pohimet e kënduara 

Kjo është një mënyrë shumë argëtuese për të thënë 
pohime. Zgjidhni melodinë që ju pëlqen dhe këndojini 
pohimet sa herë të mundeni. 

4. Përsëritja 

Është mjaft e rëndësishme që t'i përsërisni sa më shumë 
pohimet, deri në qindra herë në ditë. Këtë duhet ta bëni 
derisa të arrini rezultatin e dëshiruar. Mos u dorëzoni. 

Po e ilustroj këtë me një histori. 

Na ishin dy fshatra, që po i quajmë fshati A dhe B. 
Në ato anë binte rrallë shi, kështu që fshati A krijoi një 


vallëzim të quajtur “vallëzimi i shiut” dhe sa herë që kishin 

nevojë për shi, kërcenin këtë valle. Të njëjtën gjë filloi 
të bënte edhe fshati B, mirëpo shiu nuk dukej gjëkundi. 
Kështu, i pari i fshatit B shkoi dhe pyeti të parin e fshatit 
A: “Pse te ju bie shi sa herë kërceni vallen e shiut e te ne 
nuk funksionon” “Sepse ne vallëzojmë derisa të bjerë shi”, 


- iu përgjigj i pari i fshatit A. 


Lista e pohimeve 
Më poshtë është dhënë një listë pohimesh të njohura e 
të përdorura nga shumë njerëz, të ndara në kategori, por ju 
jeni të lirë të krijoni listën tuaj. 
Pohimet shëruese 
Këto pohime ju ndihmojë për shëndetin. Për një trup 
të shëndetshëm, duhet të keni një mendje të shëndetshme. 
“  Dita-ditës, në çdo mënyrë, unë bëhem më i7 e 
shëndetshme. 
“ Unë nuk kam nevojë për dhimbje apo sëmundje. 
“ Unë po shërohem. 
“ Unë i lejoj organet e mia të funksionojnë ashtu si 
duhet. 
“ Unë e bekoj veten me dashuri dhe e pranoj ashtu si 
është. 
“ Unë ha ushqim të shëndetshëm dhe jam i 7 e 
shëndetshme. 
“ Sot shikimi im është më i mirë se një ditë më parë. 
“ Çdo natë fle mirë dhe zgjohem e çlodhur në 
mëngjes. 


“ Më pëlqen të stërvitem, ndaj stërvitem çdo ditë. 

Jam mirënjohëse për trupin tim të shëndetshëm 
dhe bekoj çdo pjesë të tij. 

Shëndeti i përsosur është e drejta ime hyjnore dhe 
e pranoj atë tani. 

Çdo qelizë në trupin tim është e shëndoshë dhe 
rrezaton shëndet. 

Kam sistem imunitar shumë të fortë dhe ai mund të 
përballojë çdolloj bakteri, mikrobi apo virusi. 

Çdo organ i trupit tim është i shëndetshëm dhe 
funksionon më së miri. 

Nuk ndiej asnjë dhimbje. 

Jam energjike gjatë gjithë ditës. 

E dua veten dhe rrezatoj veç energji. 

Metabolizmi im është në gjendje optimale dhe më 
jep të gjithë energjinë e nevojshme. 


Pohime për begati 


Pohimet për bollëk dhe begati do t'ju ndihmojnë të 


zhvilloni vetëdijen e prosperitetit, e cila është e nevojshme 


për të bërë një jetë të begatë. 


Dita-ditës, në çdo mënyrë, bëhem më i 7 e begatë. 
Kam qenë, jam dhe do të jem 17 e pasur. 
Gjithmonë kam atë që më nevojitet, sepse universi 
kujdeset për mua. 

Jeta ime është e mbushur me gëzim, dashuri dhe me 
të gjitha nevojat materiale. 

Unë mendoj gjithnjë për begati. 


Jam magnet parash. 

Fitoj para nga burime të njohura e të panjohura. 
Llogaria ime bankare rritet dita-ditës. 


Jam mirënjohës, për të ardhurat e mia. 


Pohimet e faljes 
Pohimet e mëposhtme do t'ju ndihmojnë për të lënë 


pas dhimbjen e së kaluarës dhe për të pastruar mendjen. 


E shkuara është e shkuar. Unë jetoj vetëm në të 
tashmen. 

Jetoj çastin dhe projektoj të ardhmen. E kaluara nuk 
ka asnjë ndikim tek unë. 

Unë ndjek parimin e jetës dhe jetoj. 

E di se prindërit kanë bërë më të mirën për mua. I 
fal për ndonjë gabim që e kanë bërë pa vetëdije. 

E fal veten që u kam mbajtur mëri prindërve. 

E fal veten që jam e papërsosur, si gjithë të 
tjerët, megjithatë jetoj në mënyrën më të mirë të 
mundshme. 

Pasi fala veten, e kam shumë më të lehtë të fal të 
tjerët. 

Duke ecur në rrugën e faljes, jeta shndërrohet në një 
pëlhurë të bardhë ku mund të skicoj të ardhmen time. 
Çdo ditë është një mundësi e re. Sot është dita e 
parë e jetës sime të re. 

I fal të gjithë njerëzit e së shkuarës dhe premtoj se 
do ta dua veten në të ardhmen. 

Unë mbart mirësi brenda vetes dhe ndiej mëshirë 


për të gjithë. 

Unë fal, jam 17 e dashur,i7 e butë dhe 17 e sjellshme. 


Jeta më do mua. 


Pohime për të humbur në peshë 


Humbja e peshës apo mbajtja e saj në kontroll kërkojnë 


një ndryshim në stilin e jetesës. Pohimet e mëposhtme do 


t'ju ndihmojnë të ndryshoni ngadalë stilin tuaj të jetesës. 


Unë peshoj kg. 

Dita-ditës, në çdo mënyrë, i afrohem peshës sime ideale. 
Ndihem mirë fizikisht dhe kam humbur peshë 
mjaftueshëm, duke iu afruar peshës ideale. 
Metabolizmi im funksionon për bukuri, gjë që më 
ndihmon të arrij peshën ideale. 

Më pëlqen të ha ushqim të shëndetshëm, gjë që më 


ndihmon të arrij peshën ideale. 


Më pëlqen të ushtrohem çdo ditë, gjë që më 
ndihmon të arrij peshën ideale. 

Jam një njeri mjaft aktiv fizikisht, gjë që më ndihmon 
të arrij peshën ideale. 

Dita-ditës, në mënyra të ndryshme, po bie në peshë. 
E përtyp mirë ushqimin, duke lehtësuar tretjen, gjë 
që më ndihmon të arrij peshën ideale. 

E dua veten pa kushte. 

Jeta është e bukur dhe unë i gëzohem asaj, duke 
ruajtur peshën ideale. 

Çdo lëvizje fizike që bëj, djeg dhjamin shtesë në 
trupin tim dhe më ndihmon për të mbajtur peshën 


time ideale trupore. 

Çdo qelizë imja është e shëndetshme dhe e tillë jam 
edhe unë. 
Duke u ushqyer shëndetshëm dhe duke u marrë me 


sport, arrij ta kontrolloj lehtë peshën time. 


Pohime për dashuri 


Nëse doni të tërhiqni dashuri në jetën tuaj, së pari, falni 


dashuri. Pohimet e mëposhtme do t'ju ndihmojë të bëheni 


një person i dashur. 


Unë jam një njeri i rrethuar nga dashuria. 

Zemra ime është gjithmonë e hapur dhe rrezatoj 
dashuri. 

Të gjitha marrëdhëniet e mia Zgjasin dhe janë plot 
dashuri. 

Çdo gjë e shoh me sytë e dashurisë dhe dua çdo gjë 
që më zë syri. 

Partneri im është dashuria e jetës sime dhe qendra e 
universit tim. Ai më do aq sa e dua. 

Në jetë, marr atë që jap dhe unë di të fal shumë 
dashuri. 

E meritoj dashurinë, ndaj marr shumë dashuri. 
Pranë kam një njeri që e dua shumë, ndaj jam e 
lumtur. 

E dua veten dhe të tjerët, edhe ata më duan mua. 
Kudo ku kam shkuar, kam gjetur dashurinë. Jeta 
është e bukur. 

Partneri im dhe unë jemi një çift i përkryer për 
njëri-tjetrin dhe dashuria mes nesh është hyjnore. 

Unë i fal partnerit dashuri të pastër, pa kushte 
dhe të njëjtën gjë marr prej tij. Ne jemi gjysma e 
njëri-tjetrit. 

Ia shpreh hapur ndjenjat partnerit, kështu që ai , ajo 
nuk duhet të mendojë asgjë. 

E njoh aq mirë partnerin, sa e kuptoj vetëm me një 
vështrim. 

Në themel të marrëdhënies sime, qëndrojnë 
dashuria dhe falja. 

Në çdo marrëdhënie timen me prindërit, vëllezërit, 


motrat, shokun e jetës apo me miqtë e mi, unë fal 


dhe kërkoj shumë dashuri. 


Pohime ditore 


Këto pohime mund t'i përdorni çdo ditë për përfitime 


të ndryshme. 


Jeta ime përmirësohet dita-ditës. 

Universi më udhëzon dhe më mbron në çdo hap të 
jetës. 

Forcat e universit kombinohen për të përmbushur 
çdo dëshirë timen. 

Çdo frymëmarrje më jep fuqi. 

Suksesin e kam në gjak, ndaj, në çdo aktivitet që do 
të marr pjesë, do të jem 17 e suksesshme. 

Jam mirënjohës,e për çdo të mirë që kam dhe do të 
marr në të ardhmen. 

Unë i kontrolloj mendimet e mia dhe arrij të krijoj 


realitetin që dua. 

Jam 17 e pasur,i7 e suksesshme, i e shëndetshme 
dhe 17 e lumtur. 

Kam marrë përgjegjësi të plotë për çdo gjë në jetë, 
prandaj mund ta jetoj jetën si të dua. 

Jeta ime është e mbushur me gëzim dhe lumturi, 
ndaj unë rrezatoj gëzim dhe lumturi. 

Universi dhe unë jemi një. 

Meritoj dhe marr mirësi nga të gjithë. Nga ana 
tjetër, edhe unë u fal mirësi të gjithëve. 

Sa më shumë jap, aq më shumë marr. 

Universi është i pakufishëm dhe unë jam i7 e 
gatshme të marr gjithë ç'më ofrohet. 

Jam një njeri i dashur e i kujdesshëm, i rrethuar 
nga njerëz të tillë. 

E dua, e respektoj dhe e pranoj veten kështu si jam. 
Bota është e madhe dhe e mjaftueshme për të 
gjithë. Unë mund të marr gjithçka pa cenuar të 
tjerët. 


Pohime për karrierën 


Këto pohime do t'ju ndihmojnë të keni një vizion të 


qartë për karrierën, qëllimet, qëndrimin, marrëdhëniet 


tuaja me kolegët, udhëheqësit etj. 


Puna më ofron mundësi të reja, për të bërë karrierë 
dhe për të siguruar të ardhura të mira. 

Jam një njeri i vlerësuar në vendin e punës dhe të 
gjithë më dëgjojnë e më respektojnë. 


Kam marrëdhënie të mira me kolegët dhe me shefin. 

Ndihem 17 e lumtur që nga puna ime përfitoj jo 
vetëm unë, por edhe shoqëria ime. 

Arrij të marr projektet më të mira dhe të kem pranë 
stafin më të kualifikuar, për shkak të qëndrimit tim 
pozitiv. 

Jam gjithnjë entuziaste në punë. 

Jam një sipërmarrësre i 7 e lindur. I kap dhe i 
shfrytëzoj mundësitë që më dalin. 

Jam një shitëse 1 £ e mrekullueshme. Klientët më 
duan dhe më besojnë. 

Kam disiplinë të fortë. Gjatë orarit të punës, 
përparësia ime është puna, kurse në shtëpi, 
përparësia është familja. 

Kam marrë përgjegjësi të plotë për punën. 

Jam miqësore me kolegët dhe respektoj të 
moshuarit. 

Frytet e punës sime janë gjithmonë të ëmbla. 
Qëllimi im kryesor është t'i kënaq gjithmonë 
klientët dhe përpiqem që ta arrij këtë. 


Pohimet për ankth 


Këto ju ndihmojnë për t'u qetësuar. 


Besoj se çdo problem mund të zgjidhet. 

Jetoj në paqe dhe jam e aftë të mposht çdolloj stresi. 
Jam 11 e shoqërueshme dhe më pëlqen të takoj 
njerëz. 

Gjithçka rreth meje shkon mirë dhe unë ndihem i 
I e sigurt. 

“ Pas çdo frymëmarrjeje, çliroj ankthin dhe ndihem 
më i) e qetë. 

“ E ardhmja është e mirë. Shikoj drejt saj me shpresë 
dhe lumturi. 

“  Jetaështë e mrekullueshme. Kam besim te Perëndia 
për një jetë të mirë e të plotësuar. 

“ Jam e aftë ta kapërcej frikën, sepse jam më e fortë 
se ajo. 

“ Pranoj se e vetmja gjë e pandryshueshme në jetë 
është ndryshimi dhe jam 17 e përgatitur për këtë. 


“ Jami) e çliruar nga ankthi. 


12. Kënaquni 

Kujtoni çfarë ju kënaqte kur ishit fëmijë. Bëjini ato 
gjëra në jetën e tanishme dhe argëtohuni me gjithçka që 
bëni. Shpreheni gëzimin, buzëqeshni, qeshni. Gëzohuni 
dhe bashkë me ju do të gëzohet edhe universil 


KAPITULLI XV 


DASHURIA NDAJ VETES - PUNA 
ME PASQYREN 


Mund të jesh ose miku, ose armiku i vetes. Zgjidh të jesh miku 


më i mirë 1 saj. 


Puna me pasqyrën mund të jetë një teknikë e panjohur për 
shumicën e lexuesve, madje një teknikë e papranueshme 
dhe qesharake. Për rëndësinë e kësaj teknike do të flasim 
më gjerësisht gjatë procesit të shërimit të trupit dhe 
ndryshimit të jetës në përgjithësi. 

Kur folëm për besimin, theksuam se disa nga besimet 
tona ishin të gabuara. Kjo teknikë na mundëson që të 
ndryshojmë besimet e ngulitura. 

Unë jam rritur në një rreth shoqëror ku pasqyra shihej 
si një mjet i panevojshëm, madje më kujtohet se gjyshja 
më thoshte që nuk është mirë të shihesh gjatë në pasqyrë, 
se bëhesh vesvese. Gjithashtu, ishte e ndaluar të shiheshe 


natën në pasqyrë, ndaj në mbrëmje,i mbulonim me ndonjë 

pëlhurë. Nuk e di nga buronin këto “rregulla”, po di të 
them se bënë që unë t'i rrija larg pasqyrës. Sot, kam tjetër 
mendim. E praktikoj këtë teknikë rregullisht, sepse është 
e domosdoshme që fillimisht të kemi një marrëdhënie të 
mirë me veten, që më pas të ndërtojmë marrëdhënie të 


mira me të tjerët. 


Një ditë e bukur nis me veten 

Ndonëse kjo teknikë mund t'ju duket e papranueshme, 
jam e sigurt se të gjithë shiheni në pasqyrë çdo mëngjes, 
madje disa herë në ditë. Nëse dikush nuk shihet në pasqyrë, 
do të doja të më shkruante e të më tregonte arsyet pse nuk 
del para pasqyrës dhe si ia bën. 

Pasqyra nuk është diçka e re, e shpikur së fundmi, 
por një pjesë e pandashme e jetës sonë. Ju do të thoni se 
shiheni në pasqyrë vetëm për t'u rregulluar apo për të parë 
nëse dukeni keq, vetëm kaq. Nuk është e vërtetë. Sa herë 
që dilni para pasqyrës, ju flisni me veten, me mendimet 
tuaja. Ndoshta e bëni në mënyrë të pavetëdijshme, ama e 
bëni. Mëngjesi, kur dilni para pasqyrës, është çasti kryesor 
kur vendosni se si do ta kaloni ditën. Nëse ju pëlqen vetja 
dhe nëse mendimet tuaja janë pozitive, atëherë dita do t'ju 
shkojë mbarë. Ai imazh i vetes do t'ju shoqërojë gjatë gjithë 
ditës e do të bëjë të ndiheni rehat, paçka se mund t'ju jenë 
prishur flokët, makijazhi, të jeni zverdhur nga lodhja etj. 
Nga ana tjetër, nëse në mëngjes nuk ju pëlqen vetja, paçka 
se përpiqeni të mbuloni të metat që mendoni se keni, për 


shembull, rrudha, puçrra, ndonjë skuqje të lëkurës, flokë 

të dobët e pa shkëlqim, ky imazh do t'ju shoqërojë gjatë 
gjithë ditës, duke bërë që të mos ndiheni rehat, gjë që 
ndikon në sjelljen tuaj me veten dhe të tjerët. Por nuk është 
e thënë që çka juve ju duket e mirë apo e keqe, të jetë edhe 
për të tjerët. Juve nuk ju pëlqejnë flokët tuaj të thatë, por 
dikush që nuk ka flokë fare, mund t'i ketë zili. Gjithçka 
është relative, prandaj duhet të pastrohemi nga besimet e 
vjetra të panevojshme, duke riprogramuar strukturat tona 
mendore. 

Cilat janë pritshmëritë tuaja kur dilni nga shtëpiar 
Dëshironi të takoni një njeri të veçantë, të merrni ndonjë 
kompliment për pamjen, veshjen, buzëqeshjen” E pse 
duhet të presim që të na bëjnë komplimente të tjerët” Le 
ta ndryshojmë zakonin dhe t'i bëjmë komplimente vetes, 
qofshin këto të vërteta ose jo. Kush tha që komplimentet e 
të tjerëve janë të besueshme” Gjithçka varet nga situata, nga 
mënyra se si ndihen atë çast ata që ju bëjnë një kompliment, 
i cili mund të jetë i sinqertë ose jo. Ndoshta njeriu që po 
ju bën komplimente, ka ndonjë interes te ju. Gjithsesi, ne 
ndihemi mirë kur marrim komplimente. Po kështu duhet 


të ndihemi edhe kur i bëjmë komplimente vetes. 


Dilni para pasqyrës dhe thojini vetes ato që dëshironi 
të dëgjoni. 

Ti je i 7 e bukur — përdorni vetën e dytë, sikur këtë 
kompliment po ua bën dikush tjetër. 

Unë jam i7 e bukur - nënvetëdija e pranon këtë frazë si të 


vërtetë. 

je 17 e bukur - thojeni emrin tuaj me xë të lartë, 


sepse, në këtë mënyrë, nënvetëdija e kupton se bëhet fjalë për ju. 

Tani po që do të jeni të bindur se kjo teknikë qenka 
e kotë, se gjyshja paska pasur të drejtë kur ju thoshte se 
ju bën vesvese. Ndoshta keni të drejtë, sepse kështu kam 
menduar edhe unë, derisa arrita në një pikë kur u ndez 
alarmi i kuq. 

Gjithë kohën thosha me vete: ti bën shumë gjëra gabim, 
e ke keqkuptuar jetën, e nënvlerëson veten dhe të tjerët, 
e ke tepruar në çdo gjë, tanimë je shumë vonë. Jeta për 
ty mbaroi, kaq ishte. Këto ishin veçse disa sinjale që më 
dërgonte vetja asokohe. “A mundem të ndryshoj” A kam 
kohë të ndryshojr” 

Ne mund të ndryshojmë në çdo kohë, por çasti më i 
mirë është TANI. Nuk na kushton gjë ta provojmë njëherë. 
Ndoshta funksionon edhe për ju, ashtu si ka funksionuar 
për shumë të tjerë, të cilët e kanë provuar dhe kanë pohuar 
se kjo është e vërtetë. Në fund të fundit, nuk do të ndodhë 


asgjë e keqe nëse mendoni pozitivisht, apo jo” 


Mendimet pozitive nuk kanë asnjë efekt anësor 

Nëse dikush që ka menduar pozitivisht ka pasur ndonjë 
efekt anësor, të më shkruajë, sepse jam shumë kureshtare 
ta di. 


Dashuria ndaj vetes 
Puna me pasqyrën është e lidhur ngushtë me dashurinë 


ndaj vetes. Nuk mund të jesh një njeri i mirë, të duash të 

tjerët, të sillesh e të flasësh mirë, nëse nuk e pranon dhe, 
mbi të gjitha, nuk do veten. 

Çdo veprim Është reflektim i gjendjes sonë shpirtërore. 

Gjithçka që gjendetjashtë nesh, përbën një makrounivers 
të pafund, kurse gjithçka që gjendet brenda nesh përbën 
një mikrounivers të pafund, prandaj është e rëndësishme 
që ta kthejmë vëmendjen nga vetja, sepse aty fshihet fuqia 
jonë, e cila do të na ndryshojë rrënjësisht jetën. 

Para disa muajsh, teksa po ecja në rrugë, mora një lajm 
të mrekullueshëm në telefon. U lumturova aq shumë, 
sa ndjeva që po rrezatoja e tëra. Më dukej vetja e lehtë 
pupël, sikur fluturoja, sikur isha në një hapësirë pa gravitet. 
Kur përjeton atë ndjenjë të rrallë, kupton se mund të 
jesh e lumtur dhe të kesh gjithçka që dëshiron dhe këtë 
ta fal vetëm LUMTURIA. Ja pse e kërkojmë gjithmonë 
lumturinë: për t'u ndier kështu. 

Pak më vonë, mu afrua një grua dhe më pyeti se ku ishte 
spitali. lu përgjigja me kënaqësi. Pasi bëri disa hapa, ajo u 
kthye e më tha: “Je shumë e bukur.” U befasova, sepse në 
moshën time, këto lloj komplimentesh janë më të rralla. 
Unë isha e njëjta, por ishte ndjenja e lumturisë që bëri të 
rrezatoja. Atë çast, po mendoja: “A janë të bukur njerëzit 
e lumtur”” Me këto mendime në kokë, vazhdova rrugën, 
duke vështruar me kureshtje kalimtarët. Përgjigjen e mora 
nga fytyrat e tyre. Edhe ju mund ta provonil Një djalë i ri, tek 
shikonte në ekranin e celularit, buzëqeshte. Besoj se dikush 
i kishte shkruar diçka të bukur. Ai djalë rrezatonte bukuri 


dhe e përcillte këtë ndjenjë edhe tek unë, aq sa vura buzën 

në gaz. Atë çast, më kaloi pranë një burrë që po fliste në 
telefon me zë të lartë dhe ton kërcënues, shante e kritikonte 
personin në anën tjetër të telefonit. Fytyra e tij reflektonte 
zymti, frikë dhe pasiguri. Dukej si një ushtar i përgatitur 
për mbrojte, ndonëse mbrojtjen e shprehte me kërcënim. 
Menjëherë mu venit buzëqeshja dhe energjia e tij negative 
u bë pjesë imja. Dëshirova të largohesha sa më parë prej tij, 
sepse askush nuk do që të jetë pranë një njeriu të tillë. Ai 
jo vetëm i bën dëm vetes, por edhe atyre rreth e rrotull tij. 

Kështu funksionon dashuria ndaj vetes. Kjo s'ka të 
bëjë me egoizmin apo narcizmin, siç mund ta quajnë disa. 
Ndjenjat tona nuk na ndryshojnë vetëm ne si individ, por 
edhe të tjerët rreth nesh. 

Si mund t'i krijojmë këto ndjenja të bukura kur nuk na 
ndodh asgjë e bukur” Duke riprogramuar mendjen dhe një 
ndër teknikat për ta bërë këtë, është puna me pasqyrën dhe 
dashuria ndaj vetes. 

Ndoshta ju do të pyesni: si e kuptova se sa e rëndësishme 
ishte vetja” Çfarë ndodhi tek unë që ndryshova” Kur 
ndryshova 

Gjithçka ndodhi kur isha shtrirë në tavolinën ku duhej 
të më bënin rezonancën magnetike. Ai ishte çasti më 
i trishtueshëm i jetës sime. Në atë tavolinë, që ngjason 
me një arkivol, do të merrja vesh se çfarë po ndodhte me 
trupin tim. Përgjigjja ishte e kobshme, dhe e vetmja gjë që 
më kaloi atë çast në mendje, ishte vdekja. Pikërisht atëherë 
e kuptova rëndësinë e vetes. Sado që të të duan, askush nuk 


mund të futet në atë “arkivol” në vendin tënd. 

Askush nuk mund të vdesë, që të jetosh ti, askush nuk 
mund të sëmuret, që të shërohesh ti, askush. Atëherë u 
ndjeva vetëm më shumë se kurrë. 

Në atë tavolinë isha vetëm unë dhe Zoti. Frika nga 
vdekja të bën të mendosh se, nëse nuk ekziston ti, atëherë 
nuk ekziston askush tjetër. Këto përgjigje i mora pas 
alarmit që më ishte dhënë, ishin përgjigjet e lutjeve të mia 
dhe të të afërmve të mi. Krijuesi u përgjigjet lutjeve tona në 
forma nga më misteriozet, që ne fillimisht nuk i kuptojmë, 
por asgjë nuk ndodh rastësisht. 

Njëherë, në ato kohëra kur ndihesha shumë keq dhe po 
atë ndjenjë përcillja edhe te të dashurit e mi, bashkëshorti 
më tregoi: “Një natë, u ula këtu te shkallët dhe u luta për ty, 
që të mos shihje vetëm zi. Si nuk i sheh gjithë këto bukuri, 
gjithë këtë përsosmëri që të rrethon” Nuk doja asgjë tjetër 
veç të shihje ato që ke.” 

Ai e kishte ditur gjithnjë, por unë jo. Duhej të vinte ajo 
sëmundje, që unë të hapja sytë. Sot, me plot bindje, them 
se edhe sëmundjet janë bekim, bekime që na mësojnë se 
diçka nuk shkon, se po gabojmë diku, duke lënduar ata që 
na duan, por, mbi të gjitha, veten. Prandaj, sa herë që të 
dilni para pasqyrës, thoni me bindje dhe dashuri të thellë: 
“Unë jam njeriu më i rëndësishëm për veten.” 

Kjo teknikë është e Lozise Hay-t, autores së librit “Ti 
mund të shërosh jetën tënde”, e cila, përmes kësaj, ka 
shëruar veten dhe shumë pacientë të saj. Sipas Hay-t, kjo 
teknikë është mjeti më i fuqishëm në planet. Këtë e përdorin 
edhe shumë psikologë të tjerë, për të trajtuar pacientët që 


182 


DASHURIA NDAJ VETES - PUNA ME PASQYRËN 


kanë vetëvlerësim të ulët. Robert Holden na paraqet disa 
ushtrime që të ndihmojnë të fillosh rrugëtimin e dashurisë 
ndaj vetes, gjë që do t'ju ndryshojë përgjithmonë mënyrën 
se si e shihni veten, të tjerët dhe botën në përgjithësi. 

Së pari, do të shohim marrëdhënien që kemi me 
pasqyrën. Robert Holden e ndan atë në pesë faza. 

Faza e parë përfshin periudhën 0-18 muaj. Psikologët 
e fëmijëve thonë se, në këtë periudhë, foshnjat nuk janë të 
interesuara për pasqyrën. Pse ndodh kjor Sipas një teorie, 
gjatë kësaj kohe, fëmijët identifikohen me shpirtin e tyre 
ose nuk janë të vetëdijshëm për trupin e tyre. 

Faza e dytë përfshin periudhën 18 muaj-4 vjeç. Disa 
psikologë e quajnë si faza e pasqyrës, sepse gjatë kësaj 
periudhe, fëmijët janë shumë të interesuar për pasqyrën. 
Faktikisht, pasqyra është një argëtim për ta, si një lodër. 
Kur shohin veten në pasqyrë, luajnë, ndryshojnë mimikën, 
bëjnë teatër dhe ia kalojnë shumë mirë. Në këtë periudhë, 
pasqyra është miku i fëmijëve. 

Faza e tretë përfshin periudhën 4-7 vjeç. Gjatë kësaj 
kohe, pa e kuptuar bëhemi të vetëdijshëm për veten. Një 
çast bëjmë selfie, në tjetrin kemi turp nga kamera. 

Faza e katërt përfshin periudhën 7 vjeç deri në moshën e 
adoleshencës. Kjo është periudha kur bëhemi plotësisht të 
vetëdijshëm për veten dhe fillojmë t'i largohemi pasqyrës, 
ta injorojmë, të ndihemi keq para saj. Papritur, pasqyra nuk 
është më miku ynë. Çfarë ndodh kështu” Ndoshta tani 
kemi filluar të gjykojmë veten dhe pasqyra nga mik është 
kthyer në gjykatës. 

Faza e pestë është faza kur i rikthehemi pasqyrës. Nëse 
dëshirojmë të jemi të lumtur e të duam veten, duhet të 


mposhtim frikën nga pasqyra dhe të shihemi sa më shpesh. 


Parimi i pasqyrës 

Sipas Holden-it, parimi kryesor i pasqyrës është: 
marrëdhënia që keni me veten, ndikon ndjeshëm në 
marrëdhëniet që keni me të tjerët. Kjo marrëdhënie reflektohet 
në çdo marrëdhënie tjetër. Për shembull, mënyra se si e 
shihni veten, si ndiheni me të, si e trajtoni, do të ndikojë 
në marrëdhënien që keni me trupin tuaj. Ose marrëdhënia 
me veten do të ndikojë në marrëdhënien me zemrën dhe 
aftësinë për të njohur dëshirat tuaja. Gjithashtu, ajo do 
të ndikojë në aftësinë dhe vetëbesimin për të kuptuar e 
dëgjuar mençurinë tuaj të brendshme, duke ju ndihmuar 
të kultivoni dhuratat e shpirtit me të cilat keni ardhur në 
këtë planet. Te marrëdhëniet me të tjerët, marrëdhënia me 
veten ndikon në këtë mënyrë: nëse doni veten pa kushte, 


atëherë do të doni edhe të tjerët. 


USHTRIME 


GSH Pasqyra 


Mjeti kryesor për realizimin e këtij ushtrimi është 


pasqyra. Mund të përdorni çdolloj pasqyre: të vogël 

kompakte, pasqyrë dore, muri, madje mund të përdorni 
edhe kamerën e celularit. 

Fillojmë me ushtrimin. Ta zëmë se kemi një pasqyrë 
përpara. 

Hapii parë: shihuni në pasqyrë. 

Hapii dytë: mos harroni të merrni frymë. Në këtë fazë, 
shumë njerëz ndalojnë së marri frymë. Mbani mend: kjo 
teknikë nuk funksionon, nëse nuk merrni frymë, prandaj 
merrni frymë thellë. 


Hapii tretë: duke parë veten në pasqyrë, thoni: 


Unë të dua. 


Unë të dua vërtet. 
Përsëriteni këtë fjali duke thënë emrin tuaj. 


Robert, unë të dua. 
Unë të dua, unë të dua vërtet. 


unë të dua vërtet. 


(Emri) 


Qëllimi i këtij ushtrimi është që të shikoni se çfarë po 
përjetoni, të jeni të vetëdijshëm për ndjesitë në trupin tuaj. 
Ndiheni të tensionuar apo të çliruar” Kushtojini vëmendje 
ndjesive dhe vini re ndryshimin. Ndoshta nuk i keni thënë 
vetes asnjëherë të dua ose mund të ketë kaluar shumë kohë 
që kur i keni thënë ji 17 e kujdesshëm, i 7 e butë, mbi të 


gjitha ji 17 e sinqertë. Sinqeriteti është një element mjaft 

i rëndësishëm. Ndoshta këto çaste vetja po ju thotë ta 
largoni pasqyrën, por mos e bëni këtë. Sot është koha më e 


mirë për të ndryshuar. 


Tani merrni përsëri frymë thellë dhe duke e parë veten 


në sy, thoni: 


Të dua, të dua vërtet. 
unë të dua vërtet. 


(Emri) 


Sa më shumë t'i përsërisni këto fjali, aq më të natyrshme 
do t'ju duken. Pser Sepse, duke bërë këtë ushtrim, ju do 
të zbuloni se e doni vërtet veten. Nëse ju duket shumë e 


vështirë, atëherë provoni këtë: 


Unë kam vullnet ta dua veten. 
Sot unë kam vullnet ta dua veten. 


Unë kam vullnet ta trajtoj veten me dashuri dhe respekt. 


Këto fjali mund të jenë më të pranueshme për ju, por 
edhe funksionojnë, sepse vullneti është çelësi për të dashur 


veten. Le ta përsërisim ushtrimin: 
Unë kam vullnet ta dua veten. 


Sot unë kam vullnet ta dua veten. 


Unë kam vullnet ta trajtoj veten me dashuri dhe respekt. 

Kushtojini përsëri vëmendje ndjesive tuaja. Çelësi është 
të shikoni përtej fjalëve dhe të ndieni çfarë po ndodh me 
ju. Louise thotë se është e rëndësishme që këtë ushtrim ta 


bëni sa më argëtues, të jeni sa më të sjellshëm me veten. 
Qëllimi i punës me pasqyrën 


Ne punojmë me pasqyrën, që të njihemi me veten, të 
lidhemi me atë që jemi, të dimë kush jemi në të vërtetë. 
Në pasqyrë shohim veten tonë të vërtetë, fytyrën origjinale, 
bukurinë tonë të fshehtë, siç e quajnë disa mistikë. Puna 
me pasqyrën ka si qëllim që ta pranojmë veten si jemi, me 
të mirat e të këqijat. Të njohim veten pa e gjykuar, pa e vënë 
në presion, pa e refuzuar... Përmes kësaj teknike, e falim 
veten që e kemi gjykuar, duke i bërë kështu dhuratën më të 
çmuar. Sa më shpesh ta bëjmë këtë ushtrim, aq më shumë 
do ta duam veten, dhe sa më shumë të duam veten, aq më 
shumë do të duam jetën dhe do të fillojmë të kuptojmë se 
edhe jeta na do ne. Pser Sepse bota është një pasqyrë. 


Bëjeni këtë ushtrim për shtatë ditë rresht, pesë herë në 
ditë, nga një minutë për çdo herë, duke filluar që tani. Nuk 
janë shumë, edhe pse mund t'ju duket kështu. Janë veç 
pesë minuta në ditë për një javë. Sa më shpesh ta bëni këtë 
ushtrim, aq më mirë. Ky ushtrim funksionon vetëm duke 
e praktikuar. Provojeni dhe më shkruani ndjesitë tuaja në 


“Facebook”, “Instagram” apo në imejl burbuqeraufiOlive. 


com. 

Histori suksesi për punën me pasqyrën 


Sa herë që thosha “Cheryl, të dua”, ndihesha më mirë 
dhe më e dashur me veten. Nuk ishte një ushtrim i lehtë, 
por po vija re përmirësime. Në fund të javës së parë, vura 
re se Zërat kritikë që më vlonin në kokë, kishin filluar 
të zbuteshin. Kur fillova të mos i shihja të metat e mia, 
dalëngadalë, nisa të ndryshoja mendimet. Po mësoja ta 
doja dhe ta pranoja veten, në vend që të bëja një inventar 
se ç'më nevojitej për të ndryshuar apo përmirësuar. Gjatë 
javës së dytë, ndjesitë e brendshme filluan të rrezatonin 
në jetën time të përditshme. Po bëhesha më e durueshme 
me të tjerët dhe me veten. Tashmë isha në gjendje të 
përqendrohesha tek e tashmja e të mos e vrisja mendjen 
për të shkuarën apo të ardhmen. Isha më pak e prirë për 
të bërë gjëra që nuk doja t'i bëja. “Himm, - mendova, - 


ndoshta ky nuk është një ushtrim aq pa kuptim.” 


Cheryl Richardson 
“Pasqyrë, moj pasqyrë” 


GSlNdiulleë Dashuria ndaj vetes 


Të duash veten, është një aventurë e mrekullueshme: 
është njësoj sikur po mëson të fluturosh. Imagjinoni sikur 
të fluturonimi Sa emocionuese do të ishtel Le të fillojmë 


ta duam veten tani. 

Më poshtë, tregohen dymbëdhjetë këshilla të marra nga 
Louise Hay, të cilat do t'ju ndihmojnë të mësoni se si të 


doni veten. 


1. Thojini STOP kritikave 

Kritika nuk ndryshon gjë, ndaj mjaft e kritikuat veten, 
por pranojeni ashtu si është. Të gjithë ndryshojmë, por 
kritika sjell ndryshime negative, kurse miratimi ndryshime 
pozitive. 

2. Faleni veten 

Lëreni pas të kaluarën. Keni bërë më të mirën e 
mundshme nisur nga njohuritë që keni zotëruar. Tani jeni 
tjetër njeri, ndaj dhe jetën do ta jetoni ndryshe. 

3. Mos e trembni veten 

Mjaft e terrorizuat veten me anë të mendimeve. Kjo 
është një mënyrë e tmerrshme për të jetuar. Gjeni një 
imazh mendor që ju fal kënaqësi, dhe largojeni mendimin 
e frikshëm, duke e zëvendësuar me një mendim kënaqësie. 

A. Jini të butë, të sjellshëm e të durueshëm 

Silluni butë dhe jini të sjellshëm me veten. Jini të 
durueshëm gjatë kohës që mësoni mënyra të reja të të 
menduarit. Silluni me veten, ashtu siç do të silleshit me 
dikë që doni. 

5.Jini të sjellshëm me mendjen tuaj 

Veturrejtja është të urresh mendimet e tua. Mos e urreni 
veten për mendimet, thjesht ndryshojini ato dalëngadalë. 

6. Lavdëroni veten 


Kritika shkatërron vetëbesimin, kurse falënderimi e 

ndërton atë. Lavdëroni veten sa më shumë që të mundeni 
dhe tregoni se sa të mirë jeni, qoftë edhe për gjëra të vogla. 

7. Mbështeteni veten 

Gjeni mënyra se si ta mbështesni veten. Kërkoni miq 
dhe lejojini ata t'ju ndihmojnë. Kush kërkon ndihmë, është 
një njeri i fortë. 

8. Jini dashamirës ndaj modeleve të vjetra negative 

Pranoni që e krijuat atë për të përmbushur një nevojë. 
Tani ju po gjeni mënyra të reja, pozitive, për të përmbushur 
këto nevoja. Lërini me dashuri modelet e vjetra negative. 

9. Kujdesuni për trupin 

Mësoni rreth të ushqyerit. Konsumoni ushqime që i 
japin trupit energji dhe gjallëri. 

Mësoni rreth ushtrimeve. Cilat ushtrime ju bëjnë të 
ndiheni të gëzuar” Gëzojuni tempullit ku jetoni. 

10. Punoni me pasqyrën Shikojeni veten në sy sa më 
shpesh. Shpreheni dashurinë ndaj vetes dhe faleni atë duke 
u parë në pasqyrë. Bisedoni me prindërit, teksa shiheni në 
pasqyrë dhe falini ata. Thoni të paktën një herë në ditë 
“Unë të dua, të dua vërteti 

11. Dojeni veten... tani 

Mos prisni sa të ndiheni më mirë, të humbisni peshë 
apo të gjeni punë të re a një partner. Filloni ta doni veten 


që këtë çast. 

EFT TAPPING 


EFT Tapping funksionon, kur nuk funksionon asgjë tjetër. 


Kur ke humbur të gjitha shpresat, nuk beson më në asgjë, 
të duket se asnjë alternativë nuk po funksionon - je skeptik 
ndaj çdo gjëje — se është tepër vonë, kur ndihesh i lodhur 
dhe përsërit vazhdimisht se nuk do t'ia dalësh, kur fundi të 
duket më afër se kurrë, është gjithmonë një zë brenda teje, 
që nuk duhet injoruar, cili të thotë se mrekullitë ndodhin. 

Asokohe, kur edhe unë ndodhesha në një gjendje të tillë: 
e paduruar që nuk po shihja rezultate (i doja sa hap e mbyll 
sytë, pa mundim), paçka se provoja gjithçka dhe luftoja, u 
ula përpara laptopit dhe shkrova në “Google” fjalën mrekulli. 

Besoja se vetëm një mrekulli do të më shpëtonte. 
Pikërisht atëherë zbulova këtë teknikë dhe fillova ta 
praktikoja nga dëshpërimi, jo se e dija çfarë ishte dhe sa 
e dobishme ishte. Atëherë, më mjaftonte vetëm një fije 

TEKNIKA PËR ÇLIRIM 
EMOCIONAL 


Maja e kokës 


Vetulla 


Anash syrit i, 
Poshtë syrit 


Nën hundë 
Mjekra 


Klavikula 


Poshtë sqetullës 


Goditja e ka 


Aa 


Je 


— — 

shprese: nëse asgjë nuk funksiononte, të paktën të shpresoja 
te ndonjë mrekulli. 

Titulli që mu shfaq në “Youlube”, “Zapping për mrekulli”, 
më dha shpresë që të besoja në një mrekulli, çfarëdo qoftë ajo. 
Kështu, shikoja videon dhe bëja ato që bënte Margaret Lynch, 
përsërisja fjalët që thoshte ajo, derisa krijova pohime që më 
përshtateshin. E praktikoja këtë teknikë çdo ditë, madje disa 
herë në ditë, para pasqyrës ose kur isha vetëm në dhomë. Pas 
një periudhe dyvjeçare, ndoshta edhe më shpejt, ato fjali që 
ia thosha vetes, u bënë realitet. Mrekullia ndodhi. Gjithçka 
që përsërisja me vetëdije çdo ditë, i përjetova realisht. 


“Po më ndodh diçka e mrekullueshme, diçka shumë e mirë. 
Nuk e di çështë, por di se po më ndodh pikërisht mua. 
Jam shumë e lumtur dhe dua të kërcej nga lumturia. 

Do t'u telefonoj të gjithëve e do t'u tregoj se më ka ndodhur 

diçka e mrekullueshme. 
Mrekullitë më ndodhin dhe do të vazhdojnë të më ndodhin. 
Unë besoj te mrekullitë.” 


Teknika për Çlirim Emocional (EFT,e njohur si zapping 
ose EFT Zapping), është një mjet universal shërimi, që jep 
rezultate mbresëlënëse në aspektin fizik, emocional dhe në 
performancë. EFT është një teknikë që nuk përqendrohet 
në një aspekt të veçantë të jetës që ka nevojë për përmirësim: 
nëse ke probleme emocionale, fizike, dhimbje kronike etj. 
Sipas saj, çdolloj stresi emocional, mund të pengojë aftësinë 


e trupit për t'u shëruar. 

Në shumë raste, EFT mund të aplikohet për lehtësimin 
e problemeve fizike pa kërkuar ndonjë shkak emocional. 
Megjithatë, për rezultate më të mira e më afatgjata, është e 
rëndësishme që përmes kësaj teknike të identifikojmë edhe 
problemet emocionale të lidhura drejtpërdrejt me synimin tonë. 

Gjithashtu, EFT përfshin të kuptuarit: sa më shumë 
çështje të pazgjidhura emocionale të pastroni, aq më të lirë 
emocionalisht dhe në paqe do të ndiheni. Mjeti për të arritur 
këtë është procedura e paqes personale... Ju do të zhdukni 
kufizimin e besimeve, do të keni performancë personale 
më të mirë, marrëdhëniet tuaja mund të lulëzojnë dhe trupi 
do të kthehet në gjendjen e tij natyrore të shëndetshme. 
Çdokush prej nesh ka të paktën disa çështje emocionale që 
e pengojnë për të arritur lumturinë e pafund. 

Teknikën EFT mund ta përdorim vazhdimisht për t'u 
pastruar nga traumat e vjetra dhe për të mirëpritur çdo sfidë 
të re në një jetë të shëndetshme. EFT është një lloj teknike 
meridiane, që kombinon hidromasazhin e lashtë kinez me 
psikologjinë moderne. Akupunktura dhe akushtypja janë 
përqendruar kryesisht në sëmundjet fizike, kurse EFT 
funksionon më shumë në problemet emocionale. Kurimi i 
problemeve emocionale shpesh sjell përfitime në aspektin 
fizik dhe në performancën tonë. 

Një ndër të mirat e kësaj teknike është se mësohet lehtë 
pothuajse nga të gjithë, sepse nuk është i nevojshëm ndonjë 
trajnim special, dhe mund të bëhet kudo. Kjo teknikë është 
e vlefshme dhe sjell përfitime edhe te fëmijët. 

Tapping lehtëson dhimbjet kronike, të çliron nga 

problemet emocionale, çrregullimet, varësitë, fobitë, 
traumat, si dhe sëmundjet fizike. Edhe pse zapping është 
cilësuar si një teknikë revolucionare në fushën e shëndetit 
dhe mirëqenies, fillesat e saj janë shumë të hershme. Kjo 
teknikë shërimi është e bazuar në praktikat e mjekësisë 
lindore që janë përdorur për më shumë se 5 000 vjet. Ashtu 
si akupunktura dhe akushtypja, fapping shfrytëzon pikat 
meridiane energjetike të trupit. Ju mund t'i stimuloni këto 
pika, duke i prekur me majat e gishtave. 

Trupi ynë është më i fuqishëm nga sa mund ta 
imagjinojmë... Është i mbushur me jetë, energji dhe 
një aftësi bindëse vetëshëruese. Me zapping, ne mund të 


marrim kontrollin e këtij pushteti. 


Si funksionon fapping” 

Çdo emocion negativ që ndiejmë, vjen për shkak të 
ndërprerjes së energjisë së trupit. Dhimbjet fizike dhe sëmundjet 
janë të lidhura pazgjidhshmërisht me emocionet negative. 
Problemet shëndetësore shkaktojnë reagime emocionale - 
dhimbjet fizike sjellin shqetësime emocionale dhe anasjelltas, 
problemet emocionale manifestohen me simptoma fizike. Pra, 
shëndeti i trupit duhet të trajtohet si një i tërë. Nuk mund të 
trajtojmë simptomat pa trajtuar shkakun, dhe e kundërta. 

Trupi,si çdo gjë në univers,është i përbërë nga energjia. Duke 
rivendosur ekuilibrin në energjinë trupore, do të eliminojmë 
emocionet negative dhe si rezultat edhe simptomat fizike që 
vijnë nga shpërbërja e energjisë. Tapping rikthen ekuilibrin e 


energjisë së trupit, duke shtypur emocionet negative. 

Teknika bazë kërkon që ju të përqendroheni tek 
emocioni negativ: një frikë apo ankth, një kujtim i keq, 
një problem i pazgjidhur, apo ndonjë gjë që ju mërzit. Me 
mendjen te ky emocion, prekni me gishta 5-7 herë secilën 
nga dymbëdhjetë pikat meridiane të trupit. Përmes këtyre 
pikave meridiane - duke u përqendruar në pranimin dhe 
zgjidhjen e emocioneve negative - do të depërtoni në 
energjinë e trupit, duke e rigjeneruar dhe balancuar atë. 

Për të mësuar më shumë se si funksionon kjo teknikë, 


kërkoni në “YouTube” “EFT Tapping”. 


SHUM EFT Tapping për ankth 


Tapping është një teknikë që mund të përdoret për shumë 
probleme, ndaj provojeni atë në çdo gjël Në këtë ushtrim, 
do ta përdorim për problemin me ankthin në përgjithësi. 

Bëjeni ushtrimin duke ndjekur këtë radhë: 

1. Identifikoni problemin dhe përqendrohuni tek ai. 
Mund të jetë ankth i përgjithshëm ose ndiheni të shqetësuar në 
një situatë të veçantë apo për shkak të një çështjeje të caktuar. 

2. Analizojeni problemin ose situatën. Çfarë ndieni 
tani që e njihni problemin” Shikoni nivelin e ankthit, nga 
zero deri në dhjetë. 

3. Hartoni deklaratat tuaja. Në to, ju duhet ta theksoni 
problemin tuaj. 

Me katër gishtat e njërës dorë, prekni pikën “Karate 
Chop” të dorës tjetër. Kjo pikë gjendet në pjesën e jashtme 
të dorës (shih në figurë): 


EFT TAPPING 


Goditja e karatesë 


Përsëriteni deklaratën tri herë me zë të lartë dhe 
ndërkohë bëni tapping në pikën “goditja karate”. 

Edhe pse ndiej ankth të thellë, e pranoj veten. 

Edhe pse jam i shqetësuar në lidhje me intervistën, e pranoj veten. 

Edhe pse jam i shqetësuar në lidhje me gjendjen time 
financiare, e pranoj veten. 

Edhe pse më kap paniku kur mendoj për. e pranoj veten. 

Edhe pse jam i shqetësuar se si do të dal para shefit, e pranoj veten. 

Edhe pse kam probleme me frymëmarrjen, e pranoj veten. 

Kur të mbaroni me këtë pjesë, merrni frymë thellë. 

Tashmë jeni gati për të bërë zappingi Më poshtë jepen 
disa këshilla që do t'ju ndihmojnë të arrini teknikën e duhur. 


1. Ushtroni forcë në pikat meridiane, sikur po provoni 
një pjepër në është pjekur apo jo. 

2. Mund të përdorni katër gishta ose vetëm dy (gishtin 
tregues dhe gishtin e mesëm). Katër gishtat përdoren 
përgjithësisht në majë të kokës, në klavikul, poshtë 
sqetullës... pra, në Zona të gjëra. Në Zonat e ndjeshme, si 


rreth syve, mund të përdorni vetëm dy gishta. 

Trokisni lehtë me majë të gishtave, jo me thonj në pikën 
“goditja e karatesë”. Tani trokisni lehtë 5-7 herë në secilën 
prej tetë pikave të treguara në figurën e mëposhtme: 


Maja e kokës 6 


Poshtë syrit Q 
Nën hundë 


Ki 6 


Klavikula 


Poshtë sqetullës 

Maja e kokës 

Trokitni lehtë me të katër gishtat, me të dyja duart, te 
kurora, qendra dhe maja e kokës. 

Vetulla 

Përdorni dy gishta, duke trokitur lehtë në skajet e 
brendshme të vetullave, në afërsi të fillimit të hundës. 

Anash syrit 

Për zonën mes syrit dhe tempullit, përdorni dy gishta. 
Kujdes se mos fusni gishtin në sy. 

Poshtë syrit 

Për zonën delikate poshtë syrit, ku bashkohet me 
mollëzat, përdorni dy gishta. 

Nën hundë 

Për pikën e përqendruar në mes të hapësirës midis 
buzës së sipërme dhe fundit të hundës, përdorni dy gishta. 

Mjekra 

Kjo pikë, e vendosur në mes të hapësirës midis buzës së 
poshtme dhe mjekrës, është në vijë të drejtë me pikën “nën 
hundë”. 

Klavikula 

Prekni klavikulën me katër gishta. 

Poshtë sqetullës 

Për pikën poshtë sqetullës, përdorni katër gishta. 

Teknika përfundon aty ku filluat, te maja e kokës. 

Duke bërë zapping të lehtë në çdo pikë, thoni fraza të 
thjeshta, si “ankthi im” ose “intervista ime” ose “situata ime 
financiare”. 


Merrni frymë thellël 

Pasi përfunduat, përqendrohuni sërish te problemi juaj. 
A ndieni po aq ankth sa disa minuta më parë” Sa do ta 
vlerësonit nivelin tuaj të ankthit nga 0 deri në 107 

“ Nëse niveli i ankthit është më i lartë se 2, bëni një 
seancë tjetër fapping. Bëni zapping derisa ankthi të zhduket. 
Në këto seanca të tjera, ju mund të ndryshoni deklaratën, 
duke marrë parasysh përpjekjet për të rregulluar këtë 
problem dhe dëshirën për progres të vazhdueshëm. 

“Edhe pse ndiej ende ankth të thellë, e pranoj veten”, 
“Edhe pse jam ende pak i shqetësuar në lidhje me këtë 
intervistë, e pranoj veten”, e kështu me radhë. 

“ Tani që nuk jeni më në ankth, mund të punoni me 


ngulitjen e disa ndjenjave pozitive. 


Shënim. Kjo qasje është e ndryshme nga ajo tradicionalja 
e “të menduarit pozitiv”. Ju po tregoheni të sinqertë me 
veten, nuk po përpiqeni të fshihni stresin dhe ankthin me 
një sërë pohimesh të pasinqerta. Përkundrazi, ju e keni 
pranuar, jeni ballafaquar dhe e keni trajtuar ankthin dhe 
ndjenjat negative, duke i pranuar plotësisht ato ndjenja dhe 
veten tuaj. Lashmë i keni shndërruar mendimet negative 
në mendime pozitive dhe vibrimet janë më të fuqishme. 
Pikërisht kjo e bën zapping një teknikë më efektive sesa 
“të menduarit pozitiv”. Nuk është vetëm një mashtrim 
mendor. Ne i përdorim realisht këto fraza pozitive dhe 
tapping aktivizon energjinë pozitive që gjendet brenda 
nesh ose ndryshon atë negative në pozitive. 
Ja disa fjali udhëzuese: 

Unë besoj në aftësinë time për të ndryshuar. 

Jam i gëzuar për këto ndryshime pozitive. 

Unë po arrij kaq shumë. 

I gëzohem qetësisë dhe paqes që kam. 

E dua veten. 

Dita-ditës po bëhem një njeri më i qetë dhe i lumtur. 

Ju mund t'i përdorni këto fjali pozitive duke bërë zapping 
në pikat e përshkruara më sipër. 

Urimel Përfunduat seancën e parë të zapping. Për më 


shumë informacione, ndiqni: vvyvyv.thetappingsolution.com 

MEDITIMI 


Mençuria e ka zanafillën te njohja e vetvetes. 
— Aristoteli 


Kush jam unë” 

Të gjithë ia kemi bërë dhe vazhdojmë t'ia bëjmë vetes 
këtë pyetje intriguese. Njeriu është si një trekëndësh 
- shpirt, mendje, trup - i mbushur me energji. Nëse kjo 
energji nuk gjen kushtet e përshtatshme për të rrjedhur 


lirshëm, atëherë lindin sëmundjet mendore, shpirtërore 


dhe fizike. 


MENDJA TRUPI 

Trupi ynë është i përbërë nga vibrime energjie. 

Sipas parimeve të shërimit të energjisë, trupi është i 
shëndetshëm kur kjo energji vibruese rrjedh lirshëm nëpër 
gjithë qenien tonë. 

Nga ana tjetër, sëmundjet — qoftë fizike, mendore apo 
shpirtërore - burojnë nga bllokimi i vazhdueshëm ose 
shterimi i kësaj energjie. 

Duke zhbllokuar energjinë dhe duke u rimbushur me 
të, ne do të shërohemi - madje do të shërojmë edhe të 
tjerët — nga çdo sëmundje. Këtë rol thelbësor në jetën e 
njeriut e luan meditimi. 

Në kohën që jetojmë, me këtë jetë dinamike dhe stres 
të vazhdueshëm që rritet dita-ditës, meditimi nuk është i 
nevojshëm, por i domosdoshëm. 

Kam vendosur ta përfshij meditimin në një kapitull të 
veçantë, jo për t'ju treguar se çështë meditimi, cilat janë 
dobitë, mënyrat efikase të tij, sepse për këto keni literaturë 
të mjaftueshme në gjuhën shqipe, por për të ndarë me ju 
përvojën time me meditimin dhe përfitimet personale prej 
ti. 

Kur nisa të reflektoja për stilin e jetës që bëja, fillova 
ta krahasoja atë me një lavatriçe që punon pa pushim. 
Dita ime fillonte dhe mbaronte me punë, ato punët e 
zakonshme që bën një grua, një nënë, një bijë. Bëja më pak 
se gjashtë orë gjumë dhe rrallëherë ndodhte të flija tetë 
orë, ndoshta në fundjavë. Besoja se nëse kisha një punë dhe 
një shtëpi ku çdo gjë të ishte në vendin e vet, në çdo kohë, 
isha një nënë, grua dhe një bijë e mirë. Ndonëse gjithçka 

të duket normale dhe nuk i vë re pasojat, në të vërtetë, 
po e çoja jetën dëm, duke harxhuar energji për gjëra jo 
shumë të rëndësishme. Punoja tetëmbëdhjetë orë në ditë, 
pa pushim. Vallë do të duronte lavatriçja sikur ta vinim 
në punë për tetëmbëdhjetë orë pandërprerë, shtatë ditë në 
javë” E cilësdo firme të shtrenjtë të ishte, ajo do të prishej 
shumë shpejt, ashtu siç u shkatërrua trupi dhe qenia ime. Ja 
pse meditimi është një mjet i domosdoshëm në jetën tonë. 
Asokohe, vendosa t'i përkushtohesha vetes të paktën dy 
orë në ditë. Nuk është se ishin shumë, por gjatë kësaj kohe 
mund të mendoja vetëm për veten, të vija re problemet e 
mia dhe t'u jepja zgjidhje. 

Meditimi nuk është një teknikë e vështirë. Mjafton të 
shkëputesh nga përditshmëria dhe ta kthesh vëmendjen te 
vetja. 

Eckhart Tolle thotë se një frymëmarrje e vetëdijshme 
është meditim. Meditim është edhe një shëtitje e shkurtër 
në natyrë, të ulesh pranë lumit e të dëgjosh zhaurimën e 
tij për disa minuta, të shtrihesh në tokë dhe të shikosh 
degët e pemëve si i tund era, të ulesh pranë bregut të detit 
dhe të vështrosh dallgët etj. Ne jemi pjesë e natyrës, ndaj 
kur ndodhemi në natyrë, larg civilizimit, ndihemi mirë, 
përjetojmë ndjesi që nuk mund t'i përshkruajmë me fjalë. 

Mjafton që ta largojmë vëmendjen nga hallet tona të 
përditshme qoftë edhe për disa minuta dhe të pushojmë, 
sepse e meritojmë. Madje ndonjëherë mund edhe të mos 
bëjmë asgjë, sepse askujt nuk i hyn në punë një lavatriçe e 


prishur. 


204 


MEDITIMI 


Unë provova disa mënyra meditimi derisa gjeta ato që 
më përshtateshin. E preferuara ime është shëtitja në natyrë. 

Meditimi nuk ka të bëjë me kontrollin e mendimeve 
apo të arrish në një stad ku nuk mendon asgjë (ndonëse 
këtë ende se ka arritur askush), por ka të bëjë me atë që ne 
të bëhemi të vetëdijshëm se kush jemi në të vërtetë. 


Më poshtë do të paraqes një teknikë që e kam përdorur 
për një vit rresht në fillimet e rrugëtimit tim drejt vetes. 

Deepak Chopra, avokat i mjekësisë alternative dhe 
një figurë e spikatur e epokës së re, kishte një video në 
“YouTube”, një seancë meditimi me përfytyrim. Kjo seancë 
shoqërohej me një muzikë qetësuese në sfond. Për çdo hap, 
Chopra të jep udhëzime se si të veprosh. Në minutat e para 
kërkohet që të përqendrohemi te frymëmarrja, të jemi të 
vetëdijshëm për çdo frymëmarrje dhe frymënxjerrje, të 
cilat duhet të jenë të ngadalta e të thella. Pastaj vjen faza 
e relaksimit. Pas disa minutash nuk e ndien më trupin. Në 
këtë fazë, bëhesh i vetëdijshëm se ky nuk është trupi yt, 
këto nuk janë duart e tua apo kjo nuk është lëkura jote. 
Siç thotë edhe mjeshtri i jashtëzakonshëm Jalël ad-Din 
Muhammad Rimi, tashmë ti e ndien që je një qenie 
shpirtërore, të cilën e kontrollon me anë të mendimeve. 
Në këtë fazë, nuk ndien dhimbje, nuk je i vetëdijshëm për 
sëmundjet apo problemet. Je bërë njësh me veten e vërtetë. 

Faza e fundit është përfytyrimi, ku ju kërkohet të 
përfytyroni një topth energjie, që lëshon një dritë të fortë 


vezulluese, e cila ju kalon nëpër trup, duke ndriçuar çdo 

pjesë të tij, çdo organ e qelizë. Pra,ju po e përfytyroni trupin 
si një topth energjie, si një dritë ndriçuese. Në rast se jeni 
diagnostikuar me një sëmundje, ai këshillon që atë topth 
drite ta përqendroni për një kohë më të gjatë tek ajo pjesë 
e sëmurë. Kështu, për minuta të tëra, unë përqendrohesha 
te veshka ime e majtë dhe ndieja se si tumori zvogëlohej, 
ndieja se nuk isha më ai trup me sëmundje, por një topth 


energjie: isha dritë. 

Kur njeriu kupton dhe beson se mund ta ndërtojë vetë 
fatin dhe jetën e tij, gjithçka bëhet më e lehtë. Ne jemi 
miku, por edhe armiku i jetës sonë. Ne Zgjedhim se çfarë 
duam dhe e ndërtojmë atë. 

Ne kemi shumë ide të gabuara, të cilat i krijojmë nga 
eksperiencat e këqija që kalojmë. Frikësohesha sa herë 
më ndodhte diçka e mirë, sepse besoja se, pas saj, do të 
më vinte diçka e keqe: kisha frikë edhe të qeshja. Dhe, në 
të vërtetë, ndodhte, sepse ashtu besoja. E ndillja vetë të 
keqen. Pse të mos besojmë se, pas një të mire, do të na vijë 
diçka edhe më e mirë, e kështu me radhët 

Secili prej nesh mbart mirësi në vetvete dhe duhet të 
mendojmë se si ta zhvillojmë më shumë dhe ta manifestojmë. 

Falë Louise-s, tani kam në dorë një instrument shumë 
të fuqishëm, të cilin e quaj “Fuqia e mendimeve”. Ai e ka 
përgjigjen për çdo gjë. 

Në çfarëdo situate të gjendeni dhe sado e vështirë të jetë 
ajo, kujtohuni se “Fuqia e mendimeve” do të kujdeset për ju. 
Kini besim dhe dyert do të hapen vetë. 

Mënyrën se si do të ndodhë do t'jua tregojë mendja, 


ju vetëm ndiqeni dhe vëreni sinjalet që ju jepen. Çdo gjë 

ndodh vetëm për të mirën tuaj, madje edhe dështimet kanë 
një qëllim. 

Me forcën e mendjes, unë shkatërrova tumorin dhe 
zhduka qelizat kancerogjene. E ushqeva trurin me frymë 
e mendime pozitive dhe shpesh thosha: “Do të shërohem. 
Po shërohem. Jam mirënjohëse që jam shëruar” dhe ashtu 
ndodhi. 

Mendoja se nëse bëja tapping për mrekulli, ato do të 
vërshonin drejt meje, dhe ashtu ndodhi. 

Mendimi se meditimi të sjell paqe dhe të çliron nga 
stresi, më shtyu ta provoja, dhe ashtu ndodhi. 

Gjithashtu, hoqa dorë nga sheqeri dhe mishi i kuq, 
përdora mjekime të ndryshme popullore që të më 
ndihmonin të shërohesha, dhe ashtu ndodhi. Pasi të provoni 
të gjitha këto, mjekët do t'ju thonë vetëm atë që dëshironi 
të dëgjoni, atë që i keni ushqyer vetes, atë që keni menduar. 
Pra, çfarë dëshironi të dëgjoni” 

Ju mund t'i ndryshoni mendimet tuaja. Duke e përsëritur 
me mend atë që dëshironi t'ju ndodhë në jetë, ajo do të 
realizohet, sepse mendimet u japin formë dëshirave tuaja. 

Këtu është me vend të përmend një fjalë që e kanë thënë 
të parët tanë: “Koka bën, koka pëson”. 

Historinë time dua ta mbyll me një ndodhi të shkurtër 
dhe kuptimplotë, të cilën e kam hasur te filmi “The pursuit 
of Happiness”. 

Një burrë ishte duke u mbytur. I afrohet një varkë dhe 
dikush e pyet: “Të duhet ndihmët” Burri i përgjigjet: “Do 
të më ndihmojë Zoti.” Pas varkës së parë, erdhi edhe një 


208 


tjetër dhe sërish i ofruan ndihmë, por burri në vështirësi 
sërish u përgjigj: “Do të më ndihmojë Zoti” dhe në fund 
u mbyt e shkoi në parajsë. Atje, burri i tha Zotit: “Pse nuk 
më shpëtove, o Zoti” dhe Zoti iu përgjigj: “Të dërgova dy 
varka, o budallal” 

Universi më ka dhënë edhe një mundësi që nuk mund 
ta çoj dëm. Do ta jetoj jetën në kuptimin e plotë të fjalës: e 
lumtur dhe e mbushur me mirënjohje. 

Harrojini zakonet dhe idetë e vjetra. Përqafoni 
ndryshimet dhe vetëm të mira do t'ju ndodhin. 

Të dashur, çdo gjë shkon mirë, ÇDO GJË ËSHTË E 
PËRSOSUR. 


02 tetor 2015 

SHTOJCA 


llaçet shëruese 


Receta e mrekullisë për shërimin e kancerit 


Një lexuese e një prej g 


Hercegovinës kishte vendosur të ndan 
mrekullisë që e shëroi nga kanceri. 


Baza e recetës janë xh 


azetave shën 


detësore të Bosnje- 


te me lexuesit e tjerë recetën 


nxhefili dh 


por që i riktheu jetën. 


Kjo grua vuante nga kanceri në gj 
20 ditësh qëndronte në spital ku mbahej 


mjekësore. 


mjalti, një recetë e thjeshtë, 


ëndrat endokrine dhe prej 


në jetë nga aparaturat 


“ Merrni një rrënjë të madhe xhenxh 
eni në copa të vogla ose grij 


prit 
pas, vendosini të ziej 
përziejini me gjysmë 
duhet të jetë organik. 
në një enë qelqi dh 


kilogram mja 


fili. Pastojeni dhe 


eni me grirëse elektrike. MË 
në këto copa dhe pas këtij procesi, 


të, por kujdes, mjalti 


Në fund, këtë përzierje vendoseni 
konsumoni çdo ditë nga dyrtri lugë. 


Duhet përdorur lugë druri, qeramike ose plastike. Ndalohet 


rreptësisht përdorimi i 


lugëve meta 


ike. 


Sipas lexueses që na e këshillon, efektet e para do t'i ndieni 


pas dy-tri ditësh: ajo ia ka dalë me sukses. 


Më shumë informacione gjeni në linkun e mëposhtëm: 


http: 7 Avvvvyr.instanthealthyliving.com bosnian-vvoman-decided-to-share- 
her-simple-and-miraculous-cancer-cure-vvhich-it-raised-her-from-the- 


deady ësthash.2Xilëgëv.dpuf 


Pija e mrekullisë që zhduk qelizat kancerogjene 


“ Merrni një panxhar, një karotë dhe një mollë. Lajini, pritini 
dhe vendosini me gjithë lëkurë në shtrydhëse. lëngun që 

del, duhet ta konsumoni menjëherë sapo ta shtrydhni. Për 
më shumë shije, mund t'i shtoni edhe lëngun e një limoni. 


“ Unë e kam konsumuar këtë pije për dy muaj e gjysmë. 
Ndonjëherë i shtoja edhe një copë të vogël xhenxhefil dhe 
lëng limoni. E ndërpreva pasi m'u rrit niveli i hekurit në gjak. 
Nga kjo pije duhet pirë një gotë në ditë për 3 muaj. 


Më shumë informacione gjeni në linkun e mposhtëm: 


http: 7 Zvevvuv.healthy-holistic-living.com, miracle-drink-kill-cancer-cells.htmi 


Kam përdorur edhe një recetë me këtë lloj kaktusi 


që shihni në fotografi. 


e Kaktusi duhet të jetë më shumë se trevjeçar. 
6 Pastroni 300 gram gjethe kaktusi, por mos ua hiqni 


gjembat. Pritini në pjesë të vogla dhe vendosini n 
ku keni hedhur 30 filxhanë kafeje ujë. Vëreni enë 


ë një enë 
n të ziejë 


për 15 minuta dhe më pas fikeni sobën. lëreni aty derisa të 


ftohet e më pas vendoseni në 


£ 


e Konsumoni esëll një filxhan ka 


mbaroni. Gjethet e kaktusit nuk duhet të nxirren d 
do të trashet, por ju mund ta 


të mbarojë. Nga fundi, lëngu 


frigorifer. 


holloni me ujë, nëse keni vësh 


tirësi për ta gëlltitur. 


eje çdo mëngjes derisa ta 
erisa pija 


€ Gjithë sasia e lëngut që do të përftohet, konsumohet për 


rreth 30 ditë. 


Unë kam pirë nga dy filxhanë çdo ditë dhe, për çudi, për tetë 
muaj nuk më është shfaqur as migrena. 

Limon dhe sodë buke 


Një kombinim i mrekullueshëm, gati 10 000 herë më i 
fuqishëm se kimioterapia. 
Përbërësit: 
“ dy lugë lëng limoni (organik) 
“ 172 lugë çaji me sodë buke (pa përmbajtje alumini, 
kërkojeni në farmaci ose në dyqanet me ushqime organike) 


“ 230 ml ujë ose një gotë të madh 


e Këtë mund ta konsumoni deri 4 herë në ditë. 


Më shumë informacione gjeni në linkun e mëposhtëm: 


http: 7 Avvvvyv. healthy-holistic-living.com, lemon-baking-soda-miraculous- 
combination.htm 


Trajtimi leatril 


Kam konsumuar gjithashtu 1-2 fara kajsie për 2-3 tri javë. 


http: Zvevvvv.naturalnevvs.com( 027088. cancer. laetrile, cure. html 


Majdanoz dhe limon për të pastruar veshkat 


e Për këtë recetë, duhen pesë tufa majdanoz të pastruara. 


“ Vendoseni një litër ujë në një enë dhe lëreni të ziejë. Pasi 

të marrë valë, shtoni majdanozin e ngrirë, që bima të ketë 
mundësi të çlirojë përbërësit e pastrimit. 

“ lëreni të ziejë për 2-3 minuta dhe më pas shtoni lëngun e 
një kokrre limoni. 


e Në fund, do të dalin A gota ujë, të cilat duhet t'i ndani 
dhe t'i konsumoni: një gotë esëll në mëngjes, një pasdreke, 
një pasdite dhe një gotë pasdarke. Kjo shërben për 
përmirësimin e metabolizmit dhe pastrimin e veshkave. 


Më shumë informacione gjeni në linkun e mëposhtëm: 


http: 77 steptohealth.comY use-parsley-and-lemon-detox-kidneys, 


PASTHËNIE 


Ky libër, i shoqëruar me ushtrime dhe këshilla praktike 
erdhi nga shqetësimi i thellë për të gjithë ata që më thoshin: 
“Po si t'ia bëj tani Ndihem shumë keq.” Sëmundjet, 
dhimbjet, mundimet, stresi, ankesat janë “moda” e fundit e 
shekullit tonë dhe, ç'është më e keqja, po rriten me përmasa 
të frikshme. Edhe pse teknologjia dhe shkenca na e kanë 
lehtësuar jetën - nuk është e nevojshme të presësh me 
javë të tëra për të marrë një letër nga i dashuri — edhe pse 
jemi më pranë njëri-tjetrit, ndonëse zgjedhim të jetojmë 
të ndarë, edhe pse kemi shtëpi më të rehatshme e më të 
bukura në krahasim me prindërit apo stërgjyshërit tanë 
etj., ankohemi vazhdimisht dhe jemi të pakënaqur, sepse 
kërkojmë gjithnjë e më shumë dhe jetojmë për t'u bërë 
përshtypje të tjerëve e jo për vete. Jetojmë në një kohë 
me kushte më të mira: nuk na duhet të shkojmë deri te 
lumi për të larë rrobat, ama prapëseprapë ankohemi kur na 
ndërpritet uji një orë. Në kohën kur mjekësia ka bërë hapa 
të mëdhenj, duke skanuar dhe parë trupin tonë, ne jemi 
prekur nga virusi për të garuar kush është më i sëmurë. Kjo 
duhet të ndryshojë sa më parë dhe zgjidhja është mendimi, 
sepse ai është edhe burimi i këtij virusi. 

Nëse në fund të këtij libri, keni marrë vendimin e 


rëndësishëm për të ndryshuar, jo vetëm për t'u ndier 

mirë, por edhe për t'u bërë një njeri më i mirë, për të qenë 
shembull, një njeri që do të rrezatojë mirësi, ju do të jeni 
një hallkë e zinxhirit që do ta bëjë më të mirë botën ku 
jetojmë. 

Ndryshimi fillon nga një vendim, ndaj thoni: 


Sot, unë jam i hapur dhe pranoj gjithë 
të mirat dhe mundësitë që më ofron universi. 
Sa më shumë mirësi ofroj, 

aq më shumë mirësi pranoj. 

Të mirat që shoh, 

shumëfishohen 

dita-ditës. 

Sa më shumë shoh drejt vetes, 

aq më shumë e njoh fuqinë time 

dhe kuptoj se Krijuesi 

dëshiron që unë të jem mirë, 

të ndihem mirë 

e të rrezatoj mirësi. 


Kur rigjeta veten, lindja dhe vdekja u bënë njësh. 


Jam e sigurt se në fund të këtij libri keni mësuar shumë 
gjëra të reja. 

Keni fituar aftësinë për t'i parë me një sy tjetër problemet 
dhe vështirësitë e jetës. 

Bota është e njëjta, por jeni ju që keni ndryshuar, duke 
kapërcyer pragun e portës që ju lidh me veten, dhe duke 

szbuluar një qenie të pastër hyjnore, plot mirësi e dashuri. 
Zilia, xhelozia, ankthi, frika, pasiguria, urrejtja, zemërimi 
tashmë janë pjesë e së shkuarës. Ne vijmë në këtë botë si 
qenie të pastra hyjnore, plot mirësi e dashuri, por këto cilësi 
i humbasim gjatë luftës për mbijetesë. Ndryshimi ndodh 
pikërisht kur rigjejmë rrugën e humbur dhe bashkë me të 
edhe këto cilësi. Duke ndriçuar shpirtin, dalëngadalë do të 
ndriçojmë planetin. 

Nuk jeni të detyruar të praktikoni fije e për pe këto 
teknika, duke torturuar veten. Zgjidhni atë apo ato që 
ju bëjnë të ndiheni më mirë, qoftë mirënjohja, tapping, 
pohimet apo të gjitha së bashku, dhe të tjerat do të vijnë 
vetvetiu. 

Shërimi i sëmundjeve mendore, shpirtërore dhe atyre 
fizike nuk ndodh sa hap e mbyll sytë, nuk është qëllim, 
por është stil jetese. 


Me shumë dashuri, 
Autorja 

Unë besoj në fuqinë time, 
Jam qenie e pastër plot mirësi 
Që i gëzohet suksesit personal dhe atij të të tjerëve 
Nuk kam kë të fal, sepse nuk krijoj situata të tilla. 
I jam mirënjohëse universit për të gjitha të mirat që më ka ofruar dhe 
jam e hapur për mundësi të arta të reja. 

E kontrolloj energjinë time, duke i kushtuar më shumë kohë vetes. 
Vetes dhe të tjerëve u fal shumë dashuri dhe marr prej tyre 
shumëfishin e asaj që jap. 

E jetoj jetën me gëzim, 

Sepse ndihem mirë dhe gjithçka shkon mirë. 

